(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΣΤ΄

Δευτέρα 12 Μαρτίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Γ. Κουμουτσάκου, σελ.   
2. Ανακοινώνεται ότι τη συνεδρίαση παρακολουθούν μαθητές από το 2ο Γενικό Λύκειο Ζακύνθου και το Πειραματικό Γυμνάσιο Ζωσιμαίας Σχολής Ιωαννίνων, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:  
 α) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Ολοκληρώθηκαν οι έρευνες για τα δάνεια σε κόμματα;», σελ.   
 β) Προς τον Υπουργό Υγείας, με θέμα: «Πότε επιτέλους θα εκπονηθεί και εγκριθεί Εθνικό Σχέδιο Δράσης κατά των Ναρκωτικών;», σελ.   
3. Συζήτηση της υπ’ αριθμόν 6/5/26-10-2017 επίκαιρη επερώτηση πενήντα επτά Βουλευτών της Νέας Δημοκρατίας προς την Υπουργό Πολιτισμού και Αθλητισμού, κ. Λυδία Κονιόρδου, με θέμα: «Ανικανότητα της Κυβέρνησης στη χάραξη στρατηγικής και αντιμετώπισης των θεμάτων του Πολιτισμού», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΡΕΜΕΝΟΣ Γ. , σελ.  
ΛΥΚΟΥΔΗΣ Σ. , σελ.  
  
Β. Επί των επικαίρων ερωτήσεων:  
ΜΠΑΡΓΙΩΤΑΣ Κ. , σελ.  
ΝΙΚΟΛΟΠΟΥΛΟΣ Ν. , σελ.  
ΞΑΝΘΟΣ Α. , σελ.  
ΠΑΠΑΓΓΕΛΟΠΟΥΛΟΣ Δ. , σελ.  
  
Γ. Επί της επίκαιρης επερώτησης:  
ΑΝΔΡΙΑΝΟΣ Ι. , σελ.  
ΑΡΑΜΠΑΤΖΗ Φ. , σελ.  
ΓΚΙΟΥΛΕΚΑΣ Κ. , σελ.  
ΓΡΕΓΟΣ Α. , σελ.  
ΔΕΛΗΣ Ι. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΡΑΜΑΝΛΗΣ Κ. , σελ.  
ΚΕΦΑΛΟΓΙΑΝΝΗ Ό. , σελ.  
ΚΟΝΙΟΡΔΟΥ Λ. , σελ.  
ΜΑΥΡΩΤΑΣ Γ. , σελ.  
ΜΟΥΜΟΥΛΙΔΗΣ Θ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΣΑΡΙΔΗΣ Ι. , σελ.  
ΤΑΣΟΥΛΑΣ Κ. , σελ.  
ΤΖΑΒΑΡΑΣ Κ. , σελ.  
ΦΩΤΗΛΑΣ Ι. , σελ.  
  
ΠΑΡΕΜΒΑΣΕΙΣ:  
ΜΟΥΜΟΥΛΙΔΗΣ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΠΣΤ΄

Δευτέρα 12 Μαρτίου 2018

Αθήνα, σήμερα στις 12 Μαρτίου 2018, ημέρα Δευτέρα και ώρα 17.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ιωάννη Σαρακιώτη, Βουλευτή Φθιώτιδας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με τη δεύτερη με αριθμό 1232/5-3-2018 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Ολοκληρώθηκαν οι έρευνες για τα δάνεια σε κόμματα;».

Κύριε Νικολόπουλε, έχετε τον λόγο για δύο λεπτά.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, η ίδια η Κυβέρνηση από την αρχή κιόλας της θητείας της είχε εκφράσει την πρόθεσή της να σπάσει το «τρίγωνο της διαφθοράς», όπως το αποκαλούσε. Φτάσαμε στον Μάρτη του 2018 -μετά από μια εξεταστική επιτροπή της Βουλής- και το θέμα φαίνεται, με βάση τις δημοσιογραφικές πληροφορίες, πως βρίσκεται στο τελευταίο στάδιο της δικαστικής διερεύνησης. Επί της ουσίας, όμως, δεν έχουμε δει κάτι ακόμα.

Ακούμε και βλέπουμε, επαναλαμβάνω, μόνο δημοσιογραφικές πληροφορίες που αναφέρουν ότι τις επόμενες μέρες φτάνουν οι προτάσεις των εισαγγελέων για τις ευθύνες των πολιτικών προσώπων και των τραπεζιτών που εμπλέκονται στα κομματικά δάνεια. Αυτή είναι η χθεσινή «ΚΥΡΙΑΚΑΤΙΚΗ KONTRANEWS», που λέει όλο το πόρισμα για τα θαλασσοδάνεια των 400 εκατομμυρίων ευρώ: «Για κακούργημα στελέχη Νέας Δημοκρατίας και ΠΑΣΟΚ και τραπεζικοί». Το ίδιο η Γιάννα Παπαδάκου, η γνωστή δημοσιογράφος στο «ΚΟΚΚΙΝΟ». Θα καταθέσω, επίσης, τι αποκαλύπτει η ίδια για τη δικογραφία που λέει ότι έρχεται από την Οικονομική Εισαγγελία και όχι από την κ. Τουλουπάκη.

Όμως, υπάρχουν, κύριε Πρόεδρε και άλλα συνοδά ζητήματα που νομίζω πως η Κυβέρνηση πρέπει να προσέξει ιδιαίτερα και έχει αυτή την ευθύνη δράσης προκειμένου να μην καταγράψει ως παθητικό μια αποτυχημένη προσπάθεια που για την κοινωνία θα ισοδυναμεί με συγκάλυψη.

Για να γίνω συγκεκριμένος, ακόμα και αν αληθεύει ότι τελικά το εισαγγελικό πόρισμα δεν απαλλάσσει τους υπευθύνους από το αδίκημα της απάτης σε βάρος του δημοσίου, άραγε αρκεί τούτο για να αναγκάσει τον κ. Μητσοτάκη, την κ. Γεννηματά να γυρίσουν πίσω τα περίπου 400 εκατομμύρια ευρώ που δανείστηκαν από τις φαλιρισμένες τράπεζες που αναγκαστικά το δημόσιο, δηλαδή ο ελληνικός λαός, ανακεφαλαιοποίησαν;

Κύριε Πρόεδρε, πρέπει σήμερα να ακουστεί εδώ στη Βουλή και σε όλη την επικράτεια και το εξής παράδοξο, αλλά αληθινό. Το ΠΑΣΟΚ μετά τη μετάλλαξή του σε Δημοκρατική Συμπαράταξη απέκτησε, λέει, νέο ΑΦΜ και έτσι οδεύει πλέον διά της πλαγίας σε διαγραφή χρεών, αφού η μοιρασιά μεταξύ των εταίρων δεν αφήνει παρά «ψίχουλα» να παρακρατούν οι δανείστριες τράπεζες.

Αλλαγή, όμως, ΑΦΜ φαντάζομαι πως θα γίνει και εν όψει της δημιουργίας του νέου κόμματος, του Κινήματος Αλλαγής και αν η Κυβέρνηση δεν αναλάβει καμμιά νομοθετική πρωτοβουλία, από κοντά θα πάει και ο κ. Μητσοτάκης. Και ποιος θα πληρώσει το «μάρμαρο»; Ο ελληνικός λαός.

Προσωπικά, λοιπόν, κύριε Πρόεδρε και κύριε Υπουργέ, όχι μόνο αρνούμαι να συμπράξω διά της σιωπής μου σε οποιαδήποτε κατ’ αυτόν τον τρόπο κουτοπόνηρη διαγραφή των θαλασσοδανείων, βεβαίως και των ευθυνών, αλλά πιστεύω πως και η Κυβέρνηση οφείλει εδώ και τώρα, που έλεγε και ο Παπανδρέου, να νομοθετήσει, ώστε οι υπεύθυνοι να μην καταφέρουν να αποφύγουν τη δικαιοσύνη αλλά και να μην πληρώσει ο ελληνικός λαός τα σπασμένα και τα γλεντοκόπια των ατσίδων. Πιστεύω ότι δεν είμαι ο μοναδικός ούτε σε αυτή την Αίθουσα ούτε σε όλη την κοινωνία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η σημαία της κάθαρσης το ξέρω ότι είναι πολύ βαριά και το ξέρετε και εσείς, κύριε Παπαγγελόπουλε, γιατί το υφίστασθε στο πετσί σας αυτόν τον τελευταίο ειδικά καιρό. Επιτρέπετε εσείς να κουνούν το δάκτυλο αυτοί που το έβαλαν μέσα στο μέλι;

**ΠΡΟΕΔΡΕΥΩΝ (Γεώργιος Βαρεμένος):** Κύριε Νικολόπουλε, έχετε και δευτερολογία.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Τελειώνω, κύριε Πρόεδρε.

Τη σηκώνει, όμως, ένας ολόκληρος λαός αυτή τη σημαία, περιμένοντας εδώ και χρόνια να μάθει ποιοι τα έφαγαν και να δει επιτέλους τους νταβατζήδες να γυρίζουν πίσω τα κλεμμένα, ακόμα και αν πρέπει να πλειστηριαστούν οι βίλες και τα κότερα.

Ελπίζω να μην επιτρέψετε η ιστορία των κομματικών θαλασσοδανείων να είναι ακόμα μια ιστορία με άδοξο τέλος.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο Υπουργός κ. Παπαγγελόπουλος, έχει τον λόγο.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Ο κ. Νικολόπουλος θέτει δύο ερωτήματα με την παρούσα επίκαιρη ερώτηση, δηλαδή αν ολοκληρώθηκε η έρευνα -προφανώς εννοεί του εισαγγελέα, που εξετάζει αν προκύπτουν ποινικές ευθύνες εναντίον προσώπων που είχαν εμπλακεί με τη χορήγηση δανείων στα κόμματα- και δεύτερον, αν υπάρχει εισαγγελική πρόταση παραπομπής πρώην Υπουργών και στελεχών των κομμάτων που δεν επιστρέφουν τα δανεικά και δεν προσφέρουν ούτε εγγυήσεις, όπως κάνουν όλοι οι δανειολήπτες.

Από το κείμενο της επίκαιρης ερώτησης προκύπτει ότι είναι σε γνώση του Βουλευτή και όλων των αναγνωστών των δημοσιευμάτων που επικαλέστηκε ο κ. Νικολόπουλος ότι οι εισαγγελείς δεν έχουν ολοκληρώσει τις ενέργειές τους. Ωστόσο, απαντώντας στην επίκαιρη ερώτηση, θα επαναλάβω τα αυτονόητα που τα έχω πει πολλές φορές, ότι δηλαδή ο αρμόδιος Υπουργός και προσωπικά εγώ ο ίδιος λόγω της προϊστορίας μου στη δικαιοσύνη δεν παρεμβαίνω και δεν ενημερώνομαι για τις ενέργειες των εισαγγελικών και δικαστικών αρχών επί υποθέσεων που βρίσκονται σε εξέλιξη, παρά τα αντιθέτως θρυλούμενα περί σκευωριών, συνομωσιών -διεθνών, μάλιστα- στα οποία έχω αναδειχθεί σε εξπέρ.

Η θέση η δική μου, αλλά και όλης της Κυβέρνησης –και, μάλιστα, είναι μία αμετακίνητη θέση- είναι η δικαιοσύνη να ολοκληρώνει το έργο της απερίσπαστη και ανεπηρέαστη. Αυτό ακολουθούμε και τα αποτελέσματα είναι ήδη ορατά. Το μόνο που χρειαζόταν η δικαιοσύνη ήταν να ανοίξουν κάποια σφραγισμένα παράθυρα που κάποιοι τα είχαν επιμελώς σφραγίσει και να μπει φως και καθαρός αέρας.

Τώρα, ως προς τα δύο συγκεκριμένα ερωτήματα, έχω να πω τα εξής: Για το πρώτο από τα παραπάνω ερωτήματα μπορώ να σας απαντήσω ότι ζητήσαμε στοιχεία από το γραφείο του εισαγγελέα οικονομικού εγκλήματος, ο οποίος μας ενημέρωσε λιτά, όπως οφείλει, αφού η έρευνα βρίσκεται στο στάδιο της προδικασίας, τα εξής: «Αναφορικά με το περιεχόμενο της ερώτησης που μας διαβιβάστηκε, σας γνωρίζουμε ότι η σχετική δικογραφία που έχει σχηματιστεί στην υπηρεσία μας, βρίσκεται στο στάδιο της προκαταρκτικής εξέτασης. Δεσμευόμενοι από τη διάταξη του άρθρου 241 του Κώδικα Ποινικής Δικονομίας, δεν δυνάμεθα να σας παράσχουμε περαιτέρω στοιχεία επ’ αυτής». Αυτή ακριβώς είναι αυτολεξεί η απάντηση του εισαγγελέα οικονομικού εγκλήματος.

Είναι σε όλους γνωστό ότι οι εισαγγελικές αρχές γνωστοποιούν στοιχεία σχετικά με την πορεία των υποθέσεων που ερευνούν αποκλειστικά στο πλαίσιο που διαγράφουν διατάξεις του Συντάγματος και του Κώδικα Ποινικής Δικονομίας, με σκοπό να διασφαλιστεί η αποτελεσματικότητα των εκάστοτε νομίμων ενεργειών τους. Επομένως δεν επιτρέπεται, σύμφωνα με τον νόμο, η παροχή οποιασδήποτε πληροφορίας σε οποιονδήποτε για την πορεία τυχόν ερευνών.

Όσον αφορά το δεύτερο ερώτημα, σας γνωρίζουμε ότι από την αρμόδια διεύθυνση του Υπουργείου μας, μας γνωστοποιήθηκε εγγράφως ότι δεν έχει διαβιβαστεί στη Βουλή ως σήμερα η εισαγγελική πρόταση παραπομπής πρώην Υπουργών για θέμα σχετικό με τη χορήγηση δανείων. Άρα και εκεί πρέπει να περιμένουμε το πέρας των εισαγγελικών ερευνών. Είναι γνωστό ότι η διαβίβαση δικογραφίας στη Βουλή μέσω του Υπουργείου Δικαιοσύνης ανακοινώνεται στη συνεδρίαση της Ολομέλειας από τον Προεδρεύοντα αυτής και συνεπώς θα το μάθουμε όλοι τότε.

Συμπερασματικά, τελειώνοντας, σας λέω ότι έχουμε απόλυτη εμπιστοσύνη τόσο στους οικονομικούς εισαγγελείς, όσο και σε όλους εκείνους τους δικαστικούς λειτουργούς που σέβονται τον όρκο τους και μέσα σε πραγματικά αντίξοες συνθήκες επιτελούν με αυταπάρνηση τον ρόλο και το καθήκον τους. Εννοώ αυτούς τους δικαστικούς λειτουργούς που δεν χαρίζονται, που δεν εξαγοράζονται, που δεν υποκύπτουν σε πιέσεις και σε τραμπουκισμούς, όπως είδαμε πρόσφατα.

Αυτοί οι εισαγγελείς και εν γένει οι δικαστικοί λειτουργοί με τα προηγούμενα χαρακτηριστικά που σας περιέγραψα είναι οι βασικοί σύμμαχοι όχι της Κυβέρνησης, αλλά της κοινωνίας, για να προωθηθεί περαιτέρω η σχέση εμπιστοσύνης μεταξύ πολιτών και δικαιοσύνης, σχέση η οποία δοκιμάζεται ενίοτε από έλλειψη σεβασμού και πολιτικές ή προσωπικές σκοπιμότητες κάποιων. Ευτυχώς, αυτοί οι κάποιοι αφορούν μεμονωμένες περιπτώσεις.

Θα ήθελα, κύριε Νικολόπουλε, να σας πω και κάτι προσωπικό. Όντως δοκιμάζω στο πετσί μου, αλλά θέλω να πληροφορήσω και εσάς και αυτούς που προσπαθούν να δοκιμάσουν πάνω μου τις αλητείες και τους γραφικούς «κουτσαβακισμούς», ότι είμαι αρκετά χοντρόπετσος και δεν καταλαβαίνω.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Νικολόπουλε, έχετε τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Καλά, τις καλαματιανές μαγκιές ξέρετε πώς τις λέει ο κόσμος!

Όμως και εμείς έχουμε εμπιστοσύνη, κύριε Πρόεδρε και κύριε Υπουργέ, στη δικαιοσύνη, όπως είχαμε εμπιστοσύνη στο πόρισμα Καλούδη, καθώς είκοσι πρώην Υπουργούς τους έστελνε στο σκαμνί.

Το ξέρετε, κύριε Παπαγγελόπουλε. Όμως, κάποιοι άλλοι το έβαλαν στο αρχείο. Και ο Πεπόνης δεν ξέρω από πού μας χαιρετάει, γιατί δεν τους έκανε ο Πεπόνης.

Όμως, ο Μουζακίτης ξέρετε πού βρίσκεται; Ξέρετε, κύριε Υπουργέ; Χαμογελάτε γιατί ξέρετε πού είναι ο κ. Μουζακίτης. Το λέω για να ακούει ο κ. Μητσοτάκης ο μικρός πού είναι ο κ. Μουζακίτης, που σχετίζεται με την υπόθεση.

Κύριε Πρόεδρε, πρέπει εδώ να θυμίσω ότι τα δάνεια είναι 211 εκατομμύρια ευρώ στο κόμμα του κ. Μητσοτάκη και 186 εκατομμύρια ευρώ στο κόμμα του ΠΑΣΟΚ. Πρόκειται, λοιπόν, για 400 εκατομμύρια ευρώ, όπως είπα, που κάποιοι έδωσαν με «αέρα», όπως έλεγε ο Ψυχάρης. Με «αέρα»!

Έπρεπε να γίνει αγώνας για να βγει από το αρχείο αυτή η υπόθεση.

Κύριε Παπαγγελόπουλε, δεν έκανα την επίκαιρη ερώτηση για να σας φέρω σε δύσκολη θέση. Την κ. Παπαδάκου εγώ πιστεύω ότι αυτό έρχεται. Και δεν έρχεται με «σαρανταποδαρούσα». Φτάνει όπου να ’ναι επιτέλους και αυτή η υπόθεση, γιατί έτσι πρέπει για όλους τους Έλληνες.

Όμως, θέλω να σας πω ότι και μόνο η πρακτική ότι υπόσχονται αυτά τα κόμματα ότι θα αλλάξουν το κράτος, ότι θα λειτουργήσουν με ισονομία, αλλά από την άλλη αποδεικνύουν αυτής της μορφής τη συμπεριφορά απέναντι στα δανεικά τους, με συγχωρείτε! Ξέρετε, υπάρχει ένα ηθικό συμπέρασμα που η κοινωνία έχει εξαγάγει. Ζούμε ακριβώς την εποχή της ανυποληψίας των καθεστωτικών κομμάτων. Το γεγονός αυτό έχει συμπαρασύρει, όμως, στο ποτάμι της απαξίωσης όλο το πολιτικό σύστημα.

Φτάνει, λοιπόν, να δείξω, κύριε Πρόεδρε, το πρωτοσέλιδο θέμα της εφημερίδας «ΚΥΡΙΑΚΑΤΙΚΗ ΔΗΜΟΚΡΑΤΙΑ». Δεν είναι η εφημερίδα του ΣΥΡΙΖΑ. Είναι η εφημερίδα που στηρίζει τη Νέα Δημοκρατία. Τι λέει; Λέει: «Έτσι «λάδωνε» η «SIEMENS» τα κόμματα με ποσοστό 2% από κάθε σύμβαση με το δημόσιο». Πού ειπώθηκαν αυτά; Στο ειρηνοδικείο Μονάχου: «Αποκαλύψεις-σοκ στην απόφαση καταδίκης Χριστοφοράκου». Παίρνανε ένα τσουβάλι μαύρα χρήματα, παίρνανε δανεικά, γλεντοκοπάγανε και τώρα γυρίζουν και την πλάτη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, περιμένω από εσάς να μεταφέρετε στην Κυβέρνηση, όπως έχετε υποχρέωση, την ευθύνη της να νομοθετήσει.

Ξέρετε, ο Λέων Τολστόι είχε πει ότι τζέντλεμαν είναι κάποιος που πληρώνει τα χρέη του στα χαρτιά, ακόμα και όταν ξέρει ότι τον έχουν κλέψει. Δείτε τώρα την αντιστροφή: Ενώ είναι κλεμμένα τα λεφτά του ελληνικού λαού, τα κόμματα που τα έχουν δανειστεί κυκλοφορούν ανάμεσά μας και παριστάνουν τους κυρίους. Σε αυτόν, λοιπόν, τον τόπο υπάρχει απόλυτη ανάγκη να ξεφύγουμε από τα λόγια και τις θεωρίες. Πρέπει να εντοπίσουμε και τη σήψη και τους ενόχους και να αποδοθούν ευθύνες.

Πρέπει τα λεφτά να επιστραφούν, κύριε Παπαγγελόπουλε. Γι’ αυτό νομίζω ότι και η συζήτηση σήμερα προς τα εκεί αποβλέπει, γιατί ο κόσμος νομίζει ότι το ξεχάσαμε, ότι το κουκουλώσαμε, ότι δεν βγήκε τίποτα από την εξεταστική επιτροπή. Γι’ αυτό και όταν ακούει για εξεταστικές επιτροπές λέει ότι και πάλι δεν πρόκειται να βγει τίποτα. Δεν είναι αλήθεια αυτό. Αυτή την αλήθεια είμαστε όλοι υποχρεωμένοι μέχρι τέλους να την υποστηρίξουμε, γιατί το ηθικό συμπέρασμα πρέπει να είναι ότι όποιος βάζει το χέρι στο μέλι ή όποιος μπροστά στη φιλοδοξία του δεν λογαριάζει το μήκος του κρεβατιού και πόσο φτάνουν τα πόδια του, πρέπει στο τέλος θα πληρώνει και να κοιμάται στα σανίδια.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε Νικολόπουλε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Τελειώνω, κύριε Πρόεδρε.

Από την ιστορία των κομματικών θαλασσοδανείων και όλες τις ιστορίες της σήψης και διαφθοράς δεν κρίνονται μόνοι όσοι έδωσαν, αλλά και όσοι τα πήραν.

Ευτυχώς ή δυστυχώς, κύριε Υπουργέ, κρίνεται και η σημερινή Κυβέρνηση, μια Κυβέρνηση που μόνη της έβαλε ψηλά τον πήχη των προσδοκιών των πολιτών και θα κριθεί από τα αποτελέσματά της. Άλλωστε, όλοι από τα αποτελέσματα κρινόμαστε.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μία φράση μόνο. Όλοι γνωρίζουμε ότι η μάχη του καλού και του κακού είναι αέναη. Η Κυβέρνηση θα συνεχίσει τη μάχη της και όποιο αποτέλεσμα και αν προκύψει, όφελος θα είναι για τον τόπο.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Κυρίες και κύριοι συνάδελφοι, σας ανακοινώνω ότι η δεύτερη με αριθμό 1263/6-3-2018 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, με θέμα: «Αναστολή λειτουργίας του Κέντρου Εκπαίδευσης Εφοδιασμού Μεταφορών ως Κέντρο Εκπαίδευσης Νεοσυλλέκτων», δεν θα συζητηθεί λόγω απουσίας του αρμόδιου Υπουργού στο εξωτερικό.

Επίσης, η τέταρτη με αριθμό 1225/2-3-2018 επίκαιρη ερώτηση πρώτου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Οικονομικών, με θέμα: «Περί εγκριθείσης δαπάνης ποσού 23.170.067 ευρώ ως αποζημίωση της Τραπέζης της Ελλάδος Α.Ε.», δεν θα συζητηθεί λόγω απουσίας του αρμόδιου Υπουργού στο εξωτερικό.

Η τρίτη με αριθμό 1153/26-2-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου – Δημητρίου Καρρά προς τον ΥπουργόΟικονομικών,με θέμα: «Ποια η τύχη των ρευστών αποθεματικών της «ΟΛΘ Α.Ε.» ύψους 65.108.327,16 ευρώ, μετά τη μεταβίβαση του πλειοψηφικού πακέτου των μετοχών του δημοσίου σε ιδιώτες;», δεν θα συζητηθεί λόγω απουσίας του κυρίου Υπουργού στο εξωτερικό.

Η τέταρτη με αριθμό 1167/27-2-2018 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος τον Υπουργό Οικονομικών,με θέμα: «Να καταβληθούν στους πρώην εργαζόμενους της ΑΤΕ όλα όσα τους οφείλονται», δεν θα συζητηθεί λόγω απουσίας του κυρίου Υπουργού στο εξωτερικό.

Η πέμπτη με αριθμό 1105/16-2-2018 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ –ΔΗΜΑΡ κ. Οδυσσέα Κωνσταντινόπουλουπρος τον Υπουργό Οικονομικών,με θέμα: «Ανησυχητικές εξελίξεις σχετικά με την πώληση της Α.Ε.Ε.Γ.Α. “Η ΕΘΝΙΚΗ”», δεν θα συζητηθεί λόγω απουσίας του κυρίου Υπουργού στο εξωτερικό.

Η έκτη με αριθμό 1112/20-2-2018 επίκαιρη ερώτηση δεύτερου κύκλου του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδηπρος τον Υπουργό Οικονομικών,με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνα», δεν θα συζητηθεί λόγω απουσίας του κυρίου Υπουργού στο εξωτερικό.

Η έβδομη με αριθμό 976/5-2-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Οικονομικών, με θέμα: «Ποιο το ακριβές υπόλοιπο του τραπεζικού λογαριασμού του ν.128/1975;», δεν θα συζητηθεί λόγω απουσίας του κυρίου Υπουργού στο εξωτερικό.

Και τέλος, η δεύτερη με αριθμό 2290/28-12-2017 ερώτηση του κύκλου των αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών,με θέμα: «Να ανανεωθεί η παραχώρηση χρήσης στο Υπουργείο Δικαιοσύνης για να προχωρήσει η συντήρηση και βελτίωση του υφιστάμενου δικαστικού μεγάρου Ηρακλείου (κτίριο πρωτοδικείου/κτίριο ειρηνοδικείου)», δεν θα συζητηθεί λόγω απουσίας του κυρίου Υπουργού στο εξωτερικό.

Θα συζητηθεί, τώρα, η τρίτη με αριθμό 1265/6-3-2018 επίκαιρη ερώτηση πρώτου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώταπρος τον Υπουργό Υγείας με θέμα: «Πότε επιτέλους θα εκπονηθεί και εγκριθεί Εθνικό Σχέδιο Δράσης κατά των Ναρκωτικών;».

Ορίστε, κύριε Μπαργιώτα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ που ήρθατε και το εννοώ. Ξέρω ότι, όντως, ο χρόνος σας είναι πολύτιμος. Δεν υπάρχει κανένα ίχνος ειρωνείας σε αυτό, το εννοώ.

Με λίγη έκπληξη είδαμε στα τέλη Ιανουαρίου το δελτίο Τύπου του Υπουργείου στο οποίο προαναγγέλλεται η εκπόνηση Εθνικού Σχεδίου για τα Ναρκωτικά. Και λέω «με έκπληξη» για δύο λόγους: Ο ένας είναι ότι γνωρίζουμε ότι υπάρχει Εθνική Αρχή για τα Ναρκωτικά και σε λειτουργία Επιτροπή Σχεδιασμού και Συντονισμού ήδη από το 2013.

Ο δεύτερος λόγος είναι ότι δύο αναπάντητες ερωτήσεις, από τις σαράντα ερωτήσεις που έχω καταθέσει και δεν έχω πάρει απάντηση, στο Υπουργείο αφορούσαν ακριβώς αυτό θέμα: τον ρόλο και τη δράση της Εθνικής Επιτροπής για τα Ναρκωτικά, η οποία από το 2013 που συστήθηκε μέχρι σήμερα που λήγει η θητεία της ουσιαστικά σε λίγους μήνες, κανείς δεν ξέρει τι ακριβώς είχε κάνει.

Έτσι, λοιπόν, η πρώτη ερώτησή μου είναι ακριβώς αυτό: Τι έχει γίνει τα τελευταία πέντε χρόνια, εκ των οποίων τα τρία αφορούν τη διακυβέρνησή σας; Γιατί από το 2013 μέχρι σήμερα δεν έχουμε καν κανενός είδους προεργασία, απ’ ό,τι φαίνεται. Αυτό είναι ένα κομμάτι της ερώτησης, εάν υπάρχει έστω προεργασία ή υπάρχει ένα παραδοτέο έργο πάνω στο οποίο θα στηριχθεί το περίφημο Εθνικό Σχέδιο για τα Ναρκωτικά. Αν έχουν γίνει, εάν έχουν εκπονηθεί οι ετήσιες εκθέσεις που προβλέπει ο νόμος ήδη από το 2013, για τα 2014, για το 2015, για το 2016, για το 2017 και εάν έχουν κατατεθεί στη Βουλή.

Και κυρίως, πραγματικά, θα ήθελα να μας πείτε ποιες είναι οι βασικές αρχές και οι προοπτικές από εδώ και πέρα. Πώς θα πάμε από δω και πέρα όσον αφορά τον στρατηγικό σχεδιασμό και τη στρατηγική ανάπτυξης ενός Εθνικού Σχεδίου για τα Ναρκωτικά, καθώς είναι πραγματικά ανάγκη. Δηλώνουμε πρόθυμοι να συνεργαστούμε σε οποιοδήποτε επίπεδο. Ακόμη και σε επίπεδο Αρχηγών -σε επίπεδο κομμάτων εννοώ- μπορούμε να συζητήσουμε, αν θέλετε. Είμαστε πραγματικά πρόθυμοι να βοηθήσουμε και να συνεισφέρουμε στη σύσταση και στην εκπόνηση ενός τέτοιου σχεδίου. Όμως, το μεγάλο ερώτημα είναι το τι κάναμε μέχρι τώρα. Αυτό είναι το ένα. Και το άλλο είναι το τι κάνουμε από εδώ και πέρα και πάνω σε ποιες ανάγκες σκοπεύουμε να κινηθούμε.

Να σημειωθεί ότι μίλησα μόλις δύο λεπτά, κύριε Πρόεδρε.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς σας ευχαριστούμε.

Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, λοιπόν, είναι όντως ενδιαφέρουσα η ερώτηση.

Το πεδίο των εξαρτήσεων είναι ένα πολύ ευαίσθητο κοινωνικά πεδίο. Η κρίση έχει επιδεινώσει την εξαρτητική συμπεριφορά μιας μερίδας της κοινωνίας. Έχουμε αναδυόμενες εξαρτήσεις, δεν είναι μόνο οι κλασικού τύπου εξαρτήσεις, δηλαδή τα ναρκωτικά. Τώρα πλέον έχουμε ένα διευρυμένο φάσμα που αφορά το αλκοόλ -είναι πολύ μεγάλη πρόκληση για τη δημόσια υγεία στη χώρα- και έχουμε και αναδυόμενες εξαρτήσεις, όπως είναι η εξάρτηση από τον τζόγο και από το διαδίκτυο.

Η εξάρτηση είναι ένα σύνθετο φαινόμενο πολυπαραγοντικό και προφανώς απαιτεί ολιστική αντιμετώπιση, δηλαδή μια συνεκτική δέσμη πολιτικής που θα αφορά από την πρόληψη μέχρι τη μείωση της βλάβης, την υποκατάσταση, τη θεραπεία, την απεξάρτηση και φυσικά την κοινωνική επανένταξη. Υπάρχουν δημόσιοι φορείς -είναι προσδιορισμένοι αυτοί- οι οποίοι παρέχουν υπηρεσίες σε όλο αυτό το φάσμα και η αλήθεια είναι ότι αυτοί οι φορείς για χρόνια κάνουν αυτή τη δουλειά αθόρυβα, αξιόπιστα και αποτελεσματικά.

Αυτό που υπήρχε ως μεγάλο έλλειμμα -και σωστά το εντοπίζετε- ήταν ένα συνολικό Εθνικό Σχέδιο Δράσης, το οποίο θα μπορούσε να διευκολύνει συνέργειες και διασύνδεση ανάμεσα σε αυτές τις δομές, ανάμεσα σε αυτούς τους φορείς. Αυτό μας λείπει πραγματικά.

Η αλήθεια είναι ότι την προηγούμενη περίοδο αυτό που για εμάς ήταν σε προτεραιότητα ήταν να διασφαλίσουμε τη λειτουργικότητα και την επιβίωση των σημερινών δημόσιων φορέων που παρέχουν υπηρεσίες κατά των ναρκωτικών και γενικά κατά των εξαρτήσεων.

Έγινε μια πολύ μεγάλη προσπάθεια. Προσπαθήσαμε να κινητοποιήσουμε ανθρώπινους κοινωνικούς πόρους. Υπήρξε ενίσχυση με ανθρώπινο δυναμικό. Προκηρύξαμε ογδόντα θέσεις κατανεμημένες στους τέσσερις βασικούς φορείς, δηλαδή στον ΟΚΑΝΑ, στο ΚΕΘΕΑ, στο 18-ΑΝΩ και στο ΨΜΘ, που έχει επίσης μια δομή αντιμετώπισης των εξαρτήσεων.

Η αλήθεια είναι ότι πήγε λίγο πίσω η εκπόνηση του Εθνικού Σχεδίου Δράσης. Υπάρχει Εθνική Στρατηγική 2014 - 2020. Αυτό που μένει είναι να γίνει πιο λεπτομερές το σχέδιο δράσης και να μην είναι απλώς η συνάθροιση των επιμέρους σχεδίων κάθε φορέα.

Εδώ οφείλω να πω ότι έχουμε αναγνωρίσει ότι το θεσμικό πλαίσιο χρειάζεται μια αναμόρφωση. Ο ν.4139, ο οποίος ήταν ένας καλός νόμος, ένας προοδευτικός νόμος κατά την άποψή μας και στον θεσμό του Εθνικού Συντονιστή αλλά και στον θεσμό της Εθνικής Επιτροπής Σχεδιασμού και Συντονισμού είχε ελλείμματα, τα οποία θέλουμε να τα αντιμετωπίσουμε. Είμαστε σε συνεννόηση με το Υπουργείο Δικαιοσύνης. Έχουμε σε ένα πολύ προχωρημένο στάδιο μια επεξεργασία για τη θεσμική αναδιοργάνωση σε αυτό το τοπίο, η οποία θα έχει και ως καθοριστικό στοιχείο τη διευρυμένη προσέγγιση της έννοιας των εξαρτήσεων.

Ο ν.4139 επικεντρώνεται μόνο στα ναρκωτικά. Και η Εθνική Επιτροπή και ο Εθνικός Συντονιστής αφορούν μόνο τα ναρκωτικά. Θέλουμε να δώσουμε τη διευρυμένη προσέγγιση, όπως είπα πριν, και να κάνουμε τα σχήματα αυτά λίγο πιο λειτουργικά, να μην έχουν την εμπλοκή πάρα πολλών Υπουργείων. Φανταστείτε ότι στην Εθνική Επιτροπή Σχεδιασμού και στη Διυπουργική Επιτροπή συμμετέχουν πάνω από δέκα Υπουργεία. Αυτό τα καθιστά πάρα πολύ δυσκίνητα και μη παραγωγικά.

Θέλουμε, λοιπόν, να δώσουμε έμφαση κυρίως στην επιστημονική υποστήριξη με εξειδικευμένους επιστήμονες και ανθρώπους που έχουν τεχνογνωσία στο πεδίο αυτό και τη δυνατότητα να υπάρχει μια μεγαλύτερη αποτελεσματικότητα και ευελιξία για να πετύχουμε το μείζον, που είναι μια συνέργεια και ένας κοινός σχεδιασμός επ’ ωφελεία του εξαρτημένου ανθρώπου, του θεραπευόμενου ανθρώπου διασφαλίζοντας και την καλή στελέχωση και λειτουργία των σημερινών δομών και κυρίως τη λειτουργική διασύνδεσή τους.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κύριε Μπαργιώτα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Είναι η τρίτη φορά που μένει αναπάντητη η ερώτηση για το τι συμβαίνει με το Εθνικό Κέντρο για τα Ναρκωτικά. Δεν διαφωνώ μαζί σας.

**ΑΝΔΡΕΑΣ ΞΑΝΘΟΣ (Υπουργός Υγείας):** Δεν υπάρχει εθνικό κέντρο.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Η εθνική αρχή, με συγχωρείτε.

**ΑΝΔΡΕΑΣ ΞΑΝΘΟΣ (Υπουργός Υγείας):** Ούτε εθνική αρχή υπάρχει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Υπάρχει.

**ΑΝΔΡΕΑΣ ΞΑΝΘΟΣ (Υπουργός Υγείας):** Υπάρχει Εθνική Επιτροπή Σχεδιασμού και Συντονισμού.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Με συγχωρείτε, έχετε δίκιο. Η εθνική συντονίστρια για την αντιμετώπιση των ναρκωτικών δεν φαίνεται να μπαίνει πουθενά στο πλάνο.

Δεν θα διαφωνήσω μαζί σας για την καινούργια, τη σύγχρονη αντιμετώπιση των εξαρτήσεων ως συνόλου. Είναι γνωστό ότι και το ΚΕΘΕΑ από χρόνια, από πολύ παλιά, αναπτύσσει τέτοια κέντρα αντιμετώπισης των εξαρτήσεων του τζόγου, του οινοπνεύματος, του καπνίσματος κ.λπ..

Το ερώτημα είναι, όπως είπατε, πώς αυτά θα συνδιαρθρωθούν.

(Στο σημείο αυτό κτυπάει το κουδούνι λήξεως του χρόνου ομιλίας του κύριου Βουλευτή)

Ένα λεπτό ακόμα, κύριε Πρόεδρε.

Δεν άκουσα κανένα συγκεκριμένο σχέδιο προς το παρόν για το πώς θα συντονιστούν μεταξύ τους, επί του συγκεκριμένου, ΚΕΘΕΑ, ΟΚΑΝΑ, 18-ΑΝΩ και πώς θα γίνει όλη αυτή η ιστορία. Αυτό είναι το ένα ερώτημα.

Και επειδή θέλω να είμαι δίκαιος, είναι αλήθεια ότι αυξήσατε τον προϋπολογισμό και την επιχορήγηση του ΟΚΑΝΑ. Παρ’ όλο που υπήρξε μια αναφορά στην Επιτροπή Κοινωνικών Υποθέσεων για τον απολογισμό του ΟΚΑΝΑ –υπεραισιόδοξη, κατά τη γνώμη μου- και ανακοινώθηκε ότι απορροφήθηκαν οι λίστες αναμονής –ενώ στην πραγματικότητα ξαναγίνονται- το μεγάλο ερώτημα που προκύπτει από τα στοιχεία των προηγούμενων χρόνων είναι ότι παρ’ όλο που αυξάνονται σταθερά οι επιχορηγήσεις –και αναγνωρίζω ότι αυτό ήταν αναγκαίο και είναι στα «υπέρ» σας- αν δει κανείς τη διακύμανση των θεραπευόμενων, ο αριθμός είναι περίπου 8.100 ανά έτος από το 2013. Όπως πολύ σωστά έχει επισημανθεί, το ΟΚΑΝΑ λειτουργούσε με επιχορήγηση κάτω από τις ανάγκες μισθοδοσίας του οργανισμού.

Παρ’ όλα αυτά ακόμα και σήμερα οι αριθμοί είναι ίδιοι. Η απλή διαίρεση – ο αδρός δείκτης- δίνει κόστος ανά θεραπευόμενο για το 2013 2.200 ευρώ, για το 2017 το κόστος ανά θεραπευόμενο είναι 3.350 ευρώ. Ο αριθμός είναι ίδιος. Οι λίστες αναμονής φαίνεται ότι διατηρούνται στον ίδιο βαθμό. Το μεγάλο ερώτημα είναι: ποιες είναι οι διαφορές, αν υπήρξε έστω ποιοτική αναβάθμιση των υπηρεσιών και πώς αποτυπώνεται; Γιατί σ’ αυτόν τον βαθμό δεν φαίνεται καμμία ουσιαστική διαφορά πλην της αυξημένης χρηματοδότησης, που αναγνωρίζω ότι έπρεπε να γίνει.

Φαίνεται ότι οι αλλαγές, βελτιώσεις, αύξηση του capacity -για να χρησιμοποιήσω μια αγαπημένη σας έκφραση- και της αποτελεσματικότητας και της ποιότητας του οργανισμού δεν προκύπτει από πουθενά. Θα ήταν ευχής έργο να το δούμε στο επίπεδο του γεγονότος ότι χρειάζεται μέσα σε ένα γενικό πλαίσιο, όπως είπαμε, να ξαναδούμε πώς λειτουργούν αυτοί οι οργανισμοί, πόσο αποτελεσματικοί είναι και τι ακριβώς δουλειά κάνουν.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς, κύριε Μπαργιώτα, για τον απόλυτο σεβασμό του χρόνου.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Με έχετε εκπαιδεύσει, κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε συνάδελφε, εξήγησα ότι η προτεραιότητα στην προηγούμενη περίοδο ήταν να διασφαλίσουμε την ομαλή λειτουργία των σημερινών δομών και να διασφαλίσουμε ένα πλαίσιο λειτουργικής διασύνδεσης και συνεργασίας μεταξύ τους. Ξέρετε πολύ καλά ότι στο παρελθόν υπήρχαν για χρόνια τριβές ανάμεσα σε δομές και σε φορείς αντιμετώπισης των εξαρτήσεων που είχαν προφανώς μια διαφορετική ιστορικότητα, μια διαφορετική επιστημονική προσέγγιση, ακόμα και για λόγους ιδεολογικών διαφορών.

Εμείς θεωρούμε ότι όλες οι δομές είναι χρήσιμες, όλες οι δομές είναι απαραίτητες και υπάρχουν εξαρτημένοι που μπορούν να έχουν την κατάλληλη φροντίδα μέσα από όλο αυτό το φάσμα των υπηρεσιών που μπορούν να παρέχονται.

Είχαν παραιτηθεί πάρα πολλά μέλη της επιτροπής και κάναμε μια επανασύσταση. Ήταν σε απραξία για μεγάλο διάστημα. Αυτό είναι αλήθεια. Τώρα κάνουμε μια προσπάθεια ανασυγκρότησης και αναδιοργάνωσης. Δώσαμε ως κεντρική προτεραιότητα να τεθεί ένα πλαίσιο λειτουργίας των ιδιωτικών κέντρων απεξάρτησης, τα οποία λειτουργούν, δυστυχώς, χωρίς ένα πολύ σαφές πλαίσιο, κανόνες και μηχανισμό ελέγχου. Αυτό κατά την άποψή μας είναι πρόβλημα.

Επίσης, δώσαμε την κατεύθυνση σιγά-σιγά να αρχίσει η προετοιμασία εκπόνησης εθνικού σχεδίου. Αυτό θα πάει πακέτο με τη θεσμική αναδιοργάνωση που σας είπα πριν. Ελπίζω μέσα στο πρώτο εξάμηνο του 2018 να έχουμε έναν επικαιροποιημένο νόμο για τις εξαρτήσεις συνολικά, δηλαδή μια τροποποίηση του ν.4139 και κάνοντας πιο ευέλικτα τα όργανα εκπόνησης αυτού του εθνικού σχεδίου να πάμε όντως σε ένα σοβαρό εθνικό σχέδιο το οποίο είναι απαραίτητο για την αποτελεσματικότητα των δημόσιων πολιτικών αντιμετώπισης των εξαρτήσεων.

Όσον αφορά τις κεντρικές αρχές αυτού του στρατηγικού σχεδιασμού, πρώτον, θέλουμε να υπάρξει η μέγιστη δυνατή γεωγραφική κάλυψη. Εδώ η ιδέα είναι ανάπτυξη πολυδύναμων κέντρων τα οποία μπορούν να στεγάσουν φορείς με διαφορετικά προγράμματα και διαφορετική κουλτούρα σε ένα κοινό σημείο πρόσβασης και ολιστικής αντιμετώπισης. Έχουμε προβλέψει από το τρέχον ΕΣΠΑ, από τα ΠΕΠ των περιφερειών μια χρηματοδότηση γι’ αυτό το κομμάτι.

Υπάρχει η ιδέα της ανάπτυξης κινητών μονάδων αντιμετώπισης των εξαρτήσεων, έτσι ώστε να είναι προσβάσιμες οι υπηρεσίες και σε περιοχές της ενδοχώρας που έχουν μια δυσκολία πρόσβασης.

Έχουμε το ζήτημα της δημιουργίας δύο μονάδων αποτοξίνωσης. Υπάρχει μόνο μια δημόσια μονάδα αποτοξίνωσης αυτή τη στιγμή στο ΨΝΘ, στη Θεσσαλονίκη. Έχουμε σκοπό να κάνουμε μία στα Γιάννενα. Υπάρχει μια εξαιρετική δουλειά που έχει κάνει το Νοσοκομείο «Χατζηκώστα», είναι μια πρόταση οργάνωσης και λειτουργίας ενός πολυδύναμου κέντρου σε ένα κτήριο το οποίο είχε ολοκληρωθεί, αλλά ποτέ δεν έχει χρησιμοποιηθεί μέχρι τώρα από το προηγούμενο ΕΣΠΑ. Θα έχουμε, λοιπόν, δύο μονάδες αποτοξίνωσης: μία στα Γιάννενα και μία στην Αθήνα.

Υπάρχει το ζήτημα της ενίσχυσης των υπηρεσιών ψυχοκοινωνικής υποστήριξης και κοινωνικής επανένταξης. Και υπάρχει και μια μεγάλη προτεραιότητα που αφορά ομάδες ειδικής ευαισθησίας και ειδικής ευαλωτότητας, όπως είναι οι άστεγοι, οι έγκυες γυναίκες, οι μετανάστες και τα άτομα με συννοσηρότητα, δηλαδή τα άτομα τα οποία έχουν και ψυχική νόσο και εξαρτητική συμπεριφορά. Αυτές είναι οι ομάδες στόχου στο πλαίσιο της εκπόνησης αυτής της εθνικής στρατηγικής.

Τώρα, όσον αφορά το κομμάτι του ΟΚΑΝΑ που επιμείνατε λίγο, θα πω το εξής: Όντως υπήρξε μια ενίσχυση του προϋπολογισμού και κάνατε λάθος, διότι αυτή η ενίσχυση του προϋπολογισμού έχει μεταφραστεί σε επιπλέον υπηρεσίες και θα έλεγα και σε ποιοτικότερες υπηρεσίες.

Αυτή τη στιγμή έχουμε δύο μονάδες άμεσης πρόσβασης σε λειτουργία επιπλέον στην Αθήνα, οι οποίες επέτρεψαν πριν από λίγους μήνες να μηδενιστεί η λίστα. Υπήρξε ένα πρόβλημα αποχώρησης κάποιων γιατρών, διότι υπήρχαν…

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Πεντακόσιοι είναι…

**ΑΝΔΡΕΑΣ ΞΑΝΘΟΣ (Υπουργός Υγείας):** Ναι, το ξέρω. Είχε σχεδόν μηδενιστεί η λίστα, μια λίστα που είχε δυόμισι χιλιάδες εξαρτημένους σε αναμονή. Λόγω της αποχώρησης κάποιων γιατρών που ήταν με μπλοκάκι, συμβασιούχοι, επανήλθε, αλλά η πρόνοια είναι να προχωρήσουμε γρήγορα και στο αμέσως επόμενο διάστημα να καλύψουμε με διάφορους τρόπους, με συμβάσεις, ίσως και με μόνιμη προκήρυξη αυτές τις ανάγκες, έτσι ώστε να έχουμε οριστική αντιμετώπιση αυτού του θέματος. Έχουμε πολύ καλό σκορ αυτή τη στιγμή σε επίπεδο Ευρώπης. Το λέει αυτό το Ευρωπαϊκό Παρατηρητήριο, το EMCDDA, ότι η Ελλάδα είναι από τις πρώτες χώρες στην Ευρώπη που είναι σε θεραπευτική -με την οποιαδήποτε έννοια- κάλυψη των χρηστών. Έχουμε πολύ μεγάλο ποσοστό. Πάνω από το 60% των χρηστών είναι υπό μιας μορφής αγωγή, προσέγγιση, κάλυψη σε προγράμματα παντός τύπου.

Επίσης και ο ΟΚΑΝΑ έχει αναπτύξει δύο μονάδες εντατικής ψυχοκοινωνικής υποστήριξης. Λέγονται ΜΕΨΥ. Μία είναι στην Αθήνα και μία είναι στην Πάτρα που είναι μονάδες αυξημένων προδιαγραφών που πραγματικά εκεί συμπληρώνονται και με ψυχοκοινωνική υποστήριξη και με προοπτική επανενταξιακή. Λειτουργούν δύο σχολεία δεύτερης ευκαιρίας, ένα στην Αθήνα κι ένα στη Θεσσαλονίκη. Επίσης, έχουν αναπτυχθεί τέσσερις νέες μονάδες αποκατάστασης στην επαρχία, Σέρρες, Δράμα, Τρίκαλα και Πύργος. Αυτές οι μονάδες λειτουργούν κι έχω σκοπό να επισκεφθώ σε λίγες μέρες τη μονάδα στις Σέρρες.

Θέλω να πω ότι η επένδυση αυτή μεταφράστηκε και σε επιπλέον ποσοτικές και ποιοτικές -κατά την άποψή μας- υπηρεσίες και νομίζω ότι αυτό πρέπει να κάνουμε και σε όλους τους υπόλοιπους φορείς προφανώς, γιατί και το ΚΕΘΕΑ παίζει έναν πολύ κρίσιμο ρόλο. Το ΚΕΘΕΑ έχει και μια αυτονομία διοικητική, αλλά το Υπουργείο Υγείας χρηματοδοτεί τον προϋπολογισμό του όπως στις υπόλοιπες δομές.

Νομίζω ότι δεν διαφωνούμε ότι χρειάζεται μια επιτάχυνση της διαδικασίας εκπόνησης ενός συνεκτικού εθνικού σχεδίου δράσης, το οποίο δεν θα είναι, όπως είπα πριν, μια συρραφή των σχεδίων του καθενός επιμέρους φορέα αλλά θα υπηρετεί μια ενιαία λογική που θα διευκολύνει την πρόσβαση των πολιτών και την καθολική κάλυψη των αναγκών τους.

Ευχαριστούμε.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Η πρώτη με αριθμό 1260/6-3-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Εθνικής Άμυνας, με θέμα: «Παιδιατρικό Νοσοκομείο Θεσσαλονίκης στο πρώην στρατόπεδο Καρατάσιου», δεν θα συζητηθεί λόγω κωλύματος του ερωτώντος Βουλευτή.

Η πρώτη με αριθμό 1264/6-3-2018 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδουπρος τον Υπουργό Υγείας,με θέμα: «Χωρίς παιδίατρο εδώ και δυόμισι μήνες το Κέντρο Υγείας Αίγινας – Ελλείψεις και σε οφθαλμίατρο και ΩΡΛ», δεν θα συζητηθεί λόγω κωλύματος του ερωτώντος Βουλευτή.

Η πρώτη με αριθμό 956/6-11-2017 ερώτηση του κύκλου αναφορών και ερωτήσεων του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Παιδείας, Έρευνας και Θρησκευμάτων, με θέμα: «Κατασκευή νέου διδακτηρίου για το Εργαστήριο Ειδικής Επαγγελματικής Εκπαίδευσης και Κατάρτισης (ΕΕΕΕΚ) Μυστρά», δεν θα συζητηθεί διότι ο Βουλευτής ικανοποιήθηκε από τη γραπτή απάντηση του Υπουργού.

Στο σημείο αυτό ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, ο Βουλευτής κ. Γεώργιος Κουμουτσάκος ζητεί άδεια ολιγοήμερης απουσίας στο εξωτερικό από 13 Μαρτίου έως 15 Μαρτίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 6/5/26-10-2017 επίκαιρη επερώτηση των Βουλευτών της Νέας Δημοκρατίας κ.κ. Όλγας Κεφαλογιάννη, Χαράλαμπου Αθανασίου, Σάββα Αναστασιάδη, Ιωάννη Ανδριανού, Ιωάννη Αντωνιάδη, Μαρίας Αντωνίου, Φωτεινής Αραμπατζή, Άννας-Μισέλ Ασημακοπούλου, Ελευθέριου Αυγενάκη, Γεώργιου Βαγιωνά, Μιλτιάδη Βαρβιτσιώτη, Απόστολου Βεσυρόπουλου, Κωνσταντίνου Βλάση, Μαυρουδή (Μάκη) Βορίδη, Σοφίας Βούλτεψη, Γεώργιου Γεωργαντά, Στέργιου, Γιαννάκη, Βασίλειου Γιόγακα, Κωνσταντίνου Γκιουλέκα, Αθανασίου Δαβάκη, Χρίστου Δήμα, Αναστάσιου (Τάσου) Δημοσχάκη, Αθανάσιου Καββαδά, Νικήτα Κακλαμάνη, Σταύρου Καλαφάτη, Κωνσταντίνου Καραγκούνη, Άννας Καραμανλή, Κωνσταντίνου Αχ. Καραμανλή, Θεόδωρου Καράογλου, Γεώργιου Καρασμάνη, Γεώργιου Καριπίδη, Ανδρέα Κατσανιώτη, Συμεών (Σίμου) Κεδίκογλου, Χρήστου Κέλλα, Νίκης Κεραμέως, Ιωάννη Κεφαλογιάννη, Εμμανουήλ (Μάνου) Κόνσολα, Κωνσταντίνου Κοντογεώργου, Κωνσταντίνου Κουκοδήμου, Γεώργιου Κουμουτσάκου, Ανδρέα Κουτσούμπα, Δημήτριου Κυριαζίδη, Θεοδώρας (Ντόρας) Μπακογιάννη, Χρήστου Μπουκώρου, Αθανάσιου Μπούρα, Βασίλειου Οικονόμου, Ελένης Ράπτη, Κωνσταντίνου Σκρέκα, Χρήστου Σταϊκούρα, Γεώργιου Στύλιου, Κωνσταντίνου Τασούλα, Κωνσταντίνου Τζαβάρα, Ιωάννη Τραγάκη, Κωνσταντίνου Τσιάρα, Ιάσονα Φωτήλα, Μάξιμου Χαρακόπουλου και Κωνσταντίνου (Κωστή) Χατζηδάκη προς την Υπουργό Πολιτισμού και Αθλητισμού, με θέμα: «Ανικανότητα της Κυβέρνησης στη χάραξη στρατηγικής και αντιμετώπισης των θεμάτων του πολιτισμού».

Τον λόγο έχει η πρώτη επερωτώσα Βουλευτής, η Βουλευτής Α΄ Αθηνών της Νέας Δημοκρατίας, κ. Όλγα Κεφαλογιάννη, για δέκα λεπτά.

**ΟΛΓΑ ΚΕΦΑΛΟΓΙΑΝΝΗ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, πριν ξεκινήσω την ομιλία μου για το σημαντικό θέμα που συζητάμε σήμερα και αφού, επιτέλους, η Υπουργός αποφάσισε να έρθει στη Βουλή, επιτρέψτε μου ένα πολιτικό σχόλιο για όσα συμβαίνουν σήμερα στη χώρα μας.

Βιώνουμε άλλη μία μέρα πολιτικού ζόφου, το βαθύ σκοτάδι μιας Κυβέρνησης που έστησε συστήματα διαπλοκής με όλα τα υλικά από το παρελθόν που κάποτε κατακεραύνωνε. Το ηθικό πλεονέκτημα αυτής της Κυβέρνησης πνίγεται μέσα από τις διαρκείς παρεμβάσεις στα μέσα μαζικής ενημέρωσης και την προσπάθεια χειραγώγησης του Τύπου, τους φίλους επιχειρηματίες με τις προνομιακές σχέσεις, την πολιτικοποίηση του ποδοσφαίρου, τις διαρκείς παρεμβάσεις στη δικαιοσύνη.

Οι χθεσινοβραδινές εικόνες, που κάνουν τον γύρο του κόσμου, τραυματίζουν για ακόμα μία φορά τη χώρα. Δίνουν το μήνυμα ότι η Ελλάδα είναι μία καχεκτική δημοκρατία, με μία Κυβέρνηση ανίκανη να επιβληθεί, ανίκανη να εφαρμόσει κανόνες, να υπερασπιστεί το κράτος δικαίου, να υπερασπιστεί θεσμούς και αξίες.

Δεν είναι, όμως, αυτό το έρεβος η Ελλάδα. Υπάρχει και μια φωτεινή πλευρά, αυτή της εργασίας, αυτών που παλεύουν με νύχια και με δόντια να σταθούν όρθιοι. Υπάρχει η Ελλάδα της δημιουργίας, του πνεύματος, της αισιοδοξίας. Στη Θεσσαλονίκη –ήμουν χθες εκεί- υπήρχε το σκοτάδι όλων αυτών των δυσάρεστων γεγονότων. Υπήρχε, όμως, και το φως της τέχνης από το Διεθνές Φεστιβάλ Ντοκιμαντέρ, το φως του πολιτισμού. Γι’ αυτό το φως, γι’ αυτή την ελπίδα είμαστε εδώ σήμερα να μιλήσουμε.

Κυρία Υπουργέ, η σημερινή μας επερώτηση αφορά στην πρωτοφανή αδράνεια του Υπουργείου Πολιτισμού. Για πολλοστή φορά εκφράζουμε την ανησυχία μας για την παντελή αδυναμία της ηγεσίας του Υπουργείου να προχωρήσει μία σειρά σημαντικών ζητημάτων και προβλημάτων που συσσωρεύονται καθημερινά.

Ας ξεκινήσουμε από τα θεμελιώδη. Ένας τόσο εκτεταμένος τομέας, όπως αυτός του πολιτισμού, απαιτεί δύο συνθήκες για να είναι βιώσιμος αλλά και αποδοτικός πόρος προς όφελος της χώρας: Απαιτεί οργάνωση και απαιτεί χρηματοδότηση.

Σε ό,τι αφορά στην οργάνωση, δώσατε εξετάσεις και αποτύχατε. Συνειδητά, από άγνοια της διοικητικής πραγματικότητας; Το αποτέλεσμα σε κάθε περίπτωση είναι ολέθριο. Και στις δύο περιπτώσεις πρέπει να αναζητηθούν ευθύνες.

Ο νέος οργανισμός λειτουργίας του Υπουργείου, του δημόσιου διαχειριστή του πολιτιστικού αποθέματος, εισάγει τη συστηματική διάλυση του κεντρικού μηχανισμού. Καταγγέλλατε τον παλαιό οργανισμό που ίσχυε μέχρι το 2014 ως «αναχρονιστικό» και «μη λειτουργικό». Τον ενσωματώσατε στον αντιπολιτευτικό σας λόγο.

Και τώρα, τι επιτύχατε; Συγχωνεύσατε τις εφορείες αρχαιοτήτων με κριτήρια τα οποία περισσότερο αφορούν σε εύνοιες υπέρ συγκεκριμένων κομματικών φίλων και λιγότερο σε έναν λειτουργικό επανασχεδιασμό των περιφερειακών υπηρεσιών του Υπουργείου. Καταργήσατε τμήματα της κεντρικής υπηρεσίας και το Υπουργείο απεκδύεται του κεντρικού συντονιστικού του ρόλου σε ζητήματα σοβαρά, όπως αυτό της φύλαξης και της ασφάλειας των μνημείων.

Το νέο οργανόγραμμα εξυπηρέτησε μόνο σε ένα ζητούμενο: δημιούργησε εκατόν πενήντα επιπλέον θέσεις ευθύνης για την κομματική σας πελατεία και το εφαρμόσατε μόνο ως προς αυτό το σκέλος. Όλες οι μεταβολές που αφορούν στις τοποθετήσεις των υπόλοιπων υπαλλήλων είναι ακόμα σε εκκρεμότητα.

Το οργανόγραμμα αυτό οδηγεί σε μία διοικητική Βαβέλ, με όλα τα αναμενόμενα αποτελέσματα, με καταστρεπτικές συνέπειες για τον τομέα του πολιτισμού, μία Κερκόπορτα για τους άτυπους, εξωθεσμικούς εταίρους του Υπουργείου, που στοχεύουν σε ένα αδύναμο Υπουργείο, για να αναλάβουν τη διαχείριση του πολιτιστικού αποθέματος.

Κυρία Υπουργέ, όλοι οι εποπτευόμενοι φορείς του Υπουργείου σας παρουσιάζουν ραγδαία καθίζηση. Συγκεκριμένα αναφέρω το Μέγαρο Μουσικής Αθηνών, τα Κρατικά Θέατρα -που ακόμα εκκρεμούν οι τοποθετήσεις διευθυντών- τα Κρατικά Μουσικά Σύνολα που έχουν καταδικαστεί σε μαρασμό, το πολύπαθο Ελληνικό Κέντρο Κινηματογράφου, τα ΔΗΠΕΘΕ και τόσα άλλα.

Το Μέγαρο Μουσικής Αθηνών, αναγνωρίσιμο τοπόσημο της πόλης, βρίσκεται σε λειτουργική κάθοδο από τότε που η διαχείρισή του εκχωρήθηκε στο Υπουργείο. Η δημόσια χρηματοδότησή του δεν επαρκεί για τη συντήρηση και την ανάπτυξή του. Δεν υπάρχει στρατηγικό σχέδιο για τη διασφάλιση της βιωσιμότητάς του. Κινδυνεύει να περιπέσει σε μαρασμό, παρά τις φιλότιμες προσπάθειες του προσωπικού του.

Τα μουσεία, τα επισκέψιμα μνημεία και όλοι οι θύλακες πολιτισμού που λειτουργούν υπό την εποπτεία του Υπουργείου σας βρίσκονται σε ανάλογη μοίρα, μετέωρα και αδύναμα μπροστά στις προκλήσεις του 21ου αιώνα και τις ανάγκες της χώρας.

Κορυφαία των περιπτώσεων αβλεψίας και ανικανότητας ως προς την διαχείριση και το διοικείν είναι η περίπτωση του ΤΑΠΑ. Είναι ίσως το πολυτιμότερο εργαλείο που διαθέτει το Υπουργείο Πολιτισμού και Αθλητισμού για την επίτευξη των στόχων του και ειδικότερα όσους εξυπηρετούν την αξιοποίηση του πολιτιστικού αποθέματος και την εξεύρεση πόρων για την περαιτέρω προώθησή του.

Η κοινή λογική υπαγορεύει την αναβάθμιση και τον εκσυγχρονισμό του ΤΑΠΑ. Εκ των πραγμάτων αυτές θα έπρεπε να είναι οι προτεραιότητες της πολιτικής ηγεσίας του Υπουργείου. Η κατάσταση, όμως, συνεχώς περιπλέκεται και δυστυχώς χάνονται πολύτιμοι πόροι. Οι διοικήσεις αλλάζουν εν μέσω ατεκμηρίωτων καταγγελιών. Το ΤΑΠΑ στερείται οργανογράμματος, είναι υποστελεχωμένο και ζωτικές του υπηρεσίες παραπαίουν.

Εδώ βέβαια, κυρίες και κύριοι συνάδελφοι, έχουμε και το κωμικοτραγικό ότι ο νέος Υφυπουργός Πολιτισμού –κατά σύμπτωση κομματικός κομισάριος, που ουσιαστικά μπήκε για να ελέγχει την Υπουργό- καρατομήθηκε με την απόφαση της Υπουργού από το Διοικητικό Συμβούλιο του ΤΑΠΑ το καλοκαίρι και επιβραβεύτηκε από τον Πρωθυπουργό με τη θέση του Υφυπουργού.

Κυρία Υπουργέ, η χρηματοδότηση προς το Υπουργείο Πολιτισμού και Αθλητισμού από τα διαθέσιμα του ΤΑΠΑ για το 2017 ανήλθε σε ποσό 17 εκατομμυρίων ευρώ. Πού επενδύθηκαν αυτά τα χρήματα, ενώ οι αρχαιολογικοί χώροι –το ξέρουμε όλοι- υπολειτουργούσαν; Εντός του 2018 η χρηματοδότηση θα ανέλθει σε ποσό 25 εκατομμυρίων περίπου. Αυτή τη στιγμή, όμως, οι αρχαιολογικοί χώροι στερούνται του απαραίτητου προσωπικού για να καλύψουν βασικές λειτουργίες όπως η ασφάλεια, καθαριότητα, απαραίτητες προμήθειες και η συντήρηση του περιβάλλοντος χώρου. Και όλα αυτά συμβαίνουν όταν η τουριστική περίοδος αρχίζει σε μερικές εβδομάδες. Ποιος φέρει την ευθύνη γι’ αυτό; Πώς θα διατεθούν αυτά τα χρήματα; Γιατί δεν τα αξιοποιείτε; Τι φταίει και δεν μπορείτε να προγραμματίσετε τα αυτονόητα;

Από τις 26 Φεβρουαρίου δεν λειτουργούν ούτε τα πωλητήρια των μουσείων, διότι εσείς δεν μεριμνήσατε έγκαιρα για την πρόσληψη του απαραίτητου προσωπικού. Σε πρόσφατη επίσκεψή μας στους Δελφούς πριν από δέκα μέρες, το πωλητήριο του μουσείου των Δελφών ήταν κλειστό και αυτό την ίδια στιγμή που η πόλη φιλοξενούσε ένα μεγάλο διεθνές συνέδριο.

Τα προηγούμενα χρόνια και μέχρι το τέλος του 2015 ο έγκυρος προγραμματισμός ήταν αυτονόητος και οι προσλήψεις του φυλακτικού προσωπικού τελείωναν έγκαιρα και διασφάλιζαν την καλή λειτουργία σε αρχαιολογικούς χώρους και τα μουσεία της χώρας.

Το θερινό ωράριο επισκεψιμότητας των αρχαιολογικών χώρων και των μουσείων της χώρας ξέρουμε όλοι ότι αρχίζει την 1η Απριλίου. Η διαδικασία προσλήψεων του αναγκαίου προσωπικού δεν πρόκειται να έχει ολοκληρωθεί πριν από τις διακοπές του Πάσχα. Θα παραμείνουν κλειστοί, λοιπόν, οι αρχαιολογικοί χώροι και τα μουσεία στις τουριστικές περιοχές. Αυτό σημαίνει δυσφήμιση της χώρας και απώλεια πολύτιμων εσόδων για δεύτερη συνεχόμενη φορά και εσείς ως ηγεσία του Υπουργείου παραμένετε σκανδαλωδώς αδρανείς.

Για το ΕΣΠΑ, έχουμε τοποθετηθεί επανειλημμένα -θα επανέλθουμε και σήμερα- στην αδικαιολόγητη καθυστέρηση που παρουσιάζει η απορρόφηση κονδυλίων από το ΕΣΠΑ 2014 - 2020. Το διοικητικό χάος που έχετε δημιουργήσει δεν ευνοεί την επιλογή και ένταξη έργων στο ΕΣΠΑ. Είναι πολύ λίγα τα έργα που έχουν ενταχθεί σε σχέση με το προηγούμενο ΕΣΠΑ, αλλά λόγω των συνεχιζόμενων καθυστερήσεων η απορροφητικότητα είναι αργή και υπάρχει κίνδυνος απένταξης. Η καθυστέρηση αυτή συμπαρασύρει και τα έργα της Αθήνας, ενώ καρκινοβατούν εκκρεμότητες από την προηγούμενη χρηματοδοτική περίοδο.

Ειδικότερα στο ΕΣΠΑ 2014 - 2020 έχουν μεταφερθεί από την προηγούμενη προγραμματική περίοδο το Μουσείο Ελληνικής Λαϊκής Τέχνης, η Εθνική Πινακοθήκη, το Μέγαρο Τσίλλερ - Λοβέρδου, ο Ναός Μεταμόρφωσης του Σωτήρος στην Πλάκα, το Αρχαιολογικό Κτηματολόγιο, η ψηφιοποίηση κινητών μνημείων, το νέο Αρχαιολογικό Μουσείο Αλεξανδρουπόλεως, το νέο Αρχαιολογικό Μουσείο Χανίων και το Πολυκεντρικό Μουσείο Αιγών.

Χωρίς κεντρικό σχεδιασμό και συντονισμό τα έργα αυτά είναι επισφαλή ως προς την εκτέλεσή τους. Το ίδιο παρατηρείται και στα έργα που χρηματοδοτούνται από περιφερειακά επιχειρησιακά προγράμματα. Οι περιφέρειες έχουν επισπεύσει να εντάξουν τις προτάσεις του Υπουργείου στο πρόγραμμά τους, αλλά οι πόροι παραμένουν αδιάθετοι και ανενεργοί. Η ευθύνη για την κατάσταση αυτή βαραίνει εξ ολοκλήρου την ηγεσία του Υπουργείου, διότι αδυνατεί να συντονίσει τις υπηρεσίες της.

Η καθυστέρηση που καταγράφεται στα ενταγμένα έργα προκάλεσε την μεταφορά δεκαπέντε έργων από τον Ιανουάριο του 2015 στη νέα χρηματοδοτική περίοδο 2014 - 2020, απομειώνοντας τα διαθέσιμα κονδύλια για νέα έργα. Και όλα αυτά είναι σημαντικές προσθήκες για την ενίσχυση του πολιτιστικού αποθέματος και δεν υπάρχει περίπτωση να χρηματοδοτηθούν από δημόσια χρηματοδότηση.

Κυρία Υπουργέ, κυρίες και κύριοι συνάδελφοι, η ελλειμματική διοίκηση του Υπουργείου προκαλεί οικονομική αιμορραγία. Παρά τις επίσημες διαβεβαιώσεις, δεν κατέστη δυνατή η εφαρμογή του ηλεκτρονικού εισιτηρίου στους αρχαιολογικούς χώρους και τα μουσεία της χώρας. Το κράτος χάνει πολλά έσοδα και οι επισκέπτες τοπόσημων του πολιτισμού απογοητεύονται από την ταλαιπωρία. Παράλληλα, αυξάνονται κατακόρυφα τα εισιτήρια ελευθέρας εισόδου χωρίς κριτήρια και χωρίς ουσιαστικό έλεγχο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Λίγο χρόνο ακόμα, αν μπορώ να έχω, κύριε Πρόεδρε, παρακαλώ.

Τα κυλικεία των πλέον επισκέψιμων αθλητικών χώρων έμειναν κλειστά κατά την προηγούμενη τουριστική περίοδο και πιθανότατα θα παραμείνουν για δεύτερη συνεχή χρονιά. Το μόνο που αποτελεί σταθερά είναι η απώλεια εσόδων για το κράτος. Κι όμως, ανακοινώνετε επίσημα αύξηση εσόδων από εισιτήρια τη στιγμή που τα ελευθέρας αυξάνονται κατά 61% έναντι της περιόδου του 2016. Η αύξηση δε των εσόδων είναι παραπλανητική, διότι προκύπτει από τον διπλασιασμό του κόστους των εισιτηρίων.

Ένα άλλο πολύ σημαντικό θέμα είναι το εξής. Έχετε ασχοληθεί με τις απαλλοτριώσεις του ΤΑΠΑ; Γνωρίζετε ότι έχουν καταβληθεί τεράστια ποσά για αποζημιώσεις σε ιδιώτες, χωρίς να έχει προηγηθεί η απαραίτητη απόφαση του Υπουργείου Οικονομικών για την επικαιροποίηση των τιμών;

Για το Φεστιβάλ Αθηνών. Σύμφωνα με τις επίσημες δηλώσεις το φεστιβάλ ήταν κερδοφόρο το τέλος του 2017, με πλεόνασμα 700.000 ευρώ. Από εσάς έχουμε πάρει τα στοιχεία. Στην ουσία, όμως, οι 700.000 δεν προκύπτουν από κέρδη παραστάσεων, αλλά από μείωση του λειτουργικού κόστους. Οι δαπάνες για την υλοποίηση του καλλιτεχνικού προγράμματος ανήλθαν σε ποσό 4.230.000 ευρώ, ενώ τα έσοδα από τις παραστάσεις έφτασαν το ποσό του 1.200.000 ευρώ. Πώς προκύπτει λοιπόν κερδοφορία; Έτσι καταμετράτε τα έσοδα; Έχετε αξιολογήσει την απόδοση του φεστιβάλ, αλλά και κάθε άλλου εποπτευόμενου φορέα που οφείλει να προσπορίζει έσοδα για το κράτος;

Για την Αμφίπολη θα μιλήσουν οι συνάδελφοί μου.

Θέλω να κλείσω με το θέμα της πολιτιστικής διπλωματίας, γιατί σε μια εποχή που η χώρα έχει ανάγκη την έξωθεν καλή μαρτυρία, η ηγεσία του Υπουργείου παραμερίζει όλες τις ευκαιρίες και δυναμιτίζει κάθε δυνατότητα άσκησης πολιτιστικής διπλωματίας.

Η ίδια η Υπουργός ανέδειξε το θέμα των γλυπτών του Παρθενώνα, αγνοώντας την πραγματική κατάσταση και δημιουργώντας τελικά περισσότερα ερωτήματα στα εμπλεκόμενα μέρη. Με περισσή σπουδή, επίσης, το Υπουργείο ανακοινώνει εκδηλώσεις στο πλαίσιο της άσκησης της πολιτιστικής διπλωματίας, που όμως στερούνται σχεδιασμού. Δεν έχουν σχεδιασμό, δεν έχουν δράση, δεν έχουν στόχευση.

Τελικά ποιο ήταν το επίσημο πρόγραμμα του έτους των πολιτιστικών ανταλλαγών Ελλάδας - Κίνας; Πώς προχωρούν τα θέματα της Ελευσίνας 2021; Τι έχει ακριβώς προγραμματιστεί για το Ευρωπαϊκό Έτος Πολιτιστικής Κληρονομιάς 2018; Προφανώς, οι πολιτικές του Υπουργείου Πολιτισμού και Αθλητισμού είναι εμπιστευτικής εμβέλειας.

Αδιέξοδο, λοιπόν, για τον ελληνικό κινηματογράφο και την υποστήριξη των ελληνικών παραγωγών. Αδιέξοδο για το ΕΣΠΑ. Αδιέξοδο για το μετρό της Θεσσαλονίκης, του οποίου το χρονοδιάγραμμα καθίσταται ασαφές, μετά την αναποφασιστικότητα ως προς τη διαχείριση των ευρημάτων στους υπό δημιουργία σταθμούς. Αδιέξοδο η περίπτωση της Εθνικής Πινακοθήκης κι έτσι η Αθήνα θα είναι η μοναδική πρωτεύουσα της Ευρώπης που θα στερείται εθνικής πινακοθήκης. Αδιέξοδο το Εθνικό Αρχαιολογικό Μουσείο, το μοναδικό στον κόσμο με αυθεντικά εκθέματα και ο κατάλογος των θεμάτων-θυμάτων που απαιτούν άμεσες λύσεις, αλλά παραπέμπονται στο διηνεκές, μεγαλώνει. Αδιέξοδο και το Εθνικό Μουσείο Σύγχρονης Τέχνης. Κι όταν ρωτάμε πότε επιτέλους θα λειτουργήσει ως μουσείο και όχι ως χώρος διοργάνωσης πολιτιστικών εκδηλώσεων…

**ΠΡΟΕΔΡΕΥΩΝ (Γεώργιος Βαρεμένος):** Κυρία Κεφαλογιάννη, ολοκληρώστε παρακαλώ, ακολουθούν εννέα συνάδελφοί σας.

**ΟΛΓΑ ΚΕΦΑΛΟΓΙΑΝΝΗ:**  Ένα δευτερόλεπτο μόνο.

…και σε ποιο στάδιο βρίσκεται η απορρόφηση της δωρεάς του Ιδρύματος Νιάρχου.

Δυστυχώς, όλες οι καλές προσθήκες που μέχρι το 2015 καταγράφηκαν στον τομέα του πολιτισμού βρίσκονται σε χρονίζουσα εκκρεμότητα και ο απολογισμός της αποτυχημένης θητείας σας δεν σταματάει εδώ. Θα μπορούσα να συνεχίσω για πολλή ώρα ακόμη, αλλά ο χρόνος δεν μας το επιτρέπει.

Τα υπόλοιπα, στη δευτερολογία.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και δυο εκπαιδευτικοί-συνοδοί τους από το 2ο Γενικό Λύκειο Ζακύνθου (πρώτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Κωνσταντίνος Τασούλας.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ελέγχουμε το Υπουργείο Πολιτισμού για αδράνεια και για αδυναμία να συμπλεύσει με τα μηνύματα και τις ανάγκες των καιρών.

Το Υπουργείο Πολιτισμού της Ελλάδος δεν είναι ένα τυχαίο Υπουργείο. Θα μπορούσε να αποτελεί των κορωνίδα των αναπτυξιακών, των πολιτιστικών, ακόμη και διπλωματικών επιδιώξεων της χώρας, αν το αξιοποιούσαμε σωστά και αν δεν το θεωρούσαμε ως ένα μέρος πολιτικής υπερορίας, εξορίας για κάποιους πολιτευόμενους, τους οποίους πρέπει κάπου να βολέψουμε.

Το 1957, στην πρώτη πολιτική επιτροπή του ΟΗΕ, στην πιο κρίσιμη επιτροπή του ΟΗΕ, ο Τούρκος Αντιπρόσωπος, ο περίφημος διπλωμάτης Σελίμ Σαρπέρ είχε κατηγορήσει την Ελλάδα για μεγαλοϊδεατισμό και για επιθυμία να επανακάμψει, υλοποιώντας τη Μεγάλη Ιδέα, στρατιωτικώς στη Μικρά Ασία. Ήταν τότε που «έβραζε» το Κυπριακό στον ΟΗΕ.

Ο Έλλην Υπουργός Εξωτερικών, αφού επαίνεσε τον Σελίμ Σαρπέρ ότι έκανε μια λαμπρώς διαστρεβλωτική ομιλία, παρεδέχθη ότι η Ελλάδα, πράγματι, ενδιαφέρεται να πραγματοποιήσει τη Μεγάλη Ιδέα, προκαλώντας μια αμηχανία στο ακροατήριο, για να συμπληρώσει αμέσως μετά αυτήν την αμηχανία ότι «αντιλαμβανόμεθα τη Μεγάλη Ιδέα, πλέον, όχι ως εδαφικής μορφής, αλλά ως καθαρά πολιτιστικής μορφής».

«Και για να σας αποδείξω», είπε το 1957, κυρία Υπουργέ, ο τότε Έλλην Υπουργός Εξωτερικών, ο αείμνηστος Ευάγγελος Αβέρωφ, «ποια είναι η Μεγάλη Ιδέα της Ελλάδος, που είναι καθαρά πολιτιστική, φανταστείτε σήμερα να έπρεπε να βραβευθεί διεθνώς μια χώρα για την καλύτερη παρουσίαση –ας πούμε- μιας όπερας. Το πρώτο βραβείο θα το έπαιρνε σίγουρα η Ελλάδα, γιατί διευθυντής της ορχήστρας θα ήταν ο Μητρόπουλος, σοπράνο θα ήταν η Μαρία Κάλλας, που τότε μεσουρανούσε. Βαθύφωνος θα ήταν ο Μοσχονάς της Μετροπόλιταν Όπερας της Νέας Υόρκης και τενόρος ο Πασχάλης της όπερας του Μιλάνου.».

Η αναφορά αυτών των ονομάτων εκείνη την εποχή δείχνει ότι η χώρα μας, και τότε αλλά και τώρα και αργότερα, έχει πάντα ένα πλούσιο πολιτιστικό απόθεμα μνημείων και προσωπικοτήτων, το οποίο κατάλληλα αξιοποιούμενο θα μπορούσε να βάλει την Ελλάδα σε μια πρωτοπορία ανεπανάληπτη, η οποία έχει να κάνει με τον πολιτισμό, όχι μόνο της προγονοπληξίας, αλλά και τον πατριωτισμό του σύγχρονου πολιτισμού, της σύγχρονης διεθνούς πολιτιστικής επίδοσης.

Σήμερα το Υπουργείο Πολιτισμού έχει από την Κυβέρνηση ΣΥΡΙΖΑ –για να χρησιμοποιήσω αρχαιολογικό όρο- υποστεί κατάχωση. Κατάχωση υφίστανται δευτερεύοντα ευρήματα, τα οποία, αφού φωτογραφηθούν, γιατί δεν μπορείς να τα διατηρήσεις ή να τα εκθέσεις, ξαναθάβονται. Ενίοτε, υπάρχει και η περισχοίνιση, που είναι μιας άλλης μορφής αποκλεισμός, όπου υποθέτω θα είναι το επόμενο στάδιο, για να μην μπορεί κανείς να πλησιάσει και να θαυμάσει το πολιτισμικό απόθεμα της χώρας. Εν τούτοις, οι δυνατότητες του ελληνικού πολιτισμού, ειδικά σήμερα που η χώρα είναι οικονομικά γονατισμένη και στον τομέα της ανάπτυξης, είναι εντόνως προκλητικές.

Το 2014, το Υπουργείο Πολιτισμού εκπόνησε μια μελέτη, το πόρισμα της οποίας καταδεικνύει, μελετώντας έργα 2,3 δισεκατομμυρίων της τελευταίας προ του 2014 δεκαπενταετίας, ότι επένδυση στον πολιτισμό 1 εκατομμυρίου αποδίδει σε βάθος πενταετίας σε θέσεις εργασίας και οικονομική ανάπτυξη υπερτριπλάσια. Αποδίδει δηλαδή 3,4 εκατομμύρια ευρώ.

Η κορωνίδα, η πρωτοπορία, οι σημαιοφόροι των πολιτιστικών τοπίων, των πολιτιστικών ευρημάτων της χώρας είναι προφανώς οι χώροι της UNESCO, τα δεκαοχτώ σημεία, τα οποία έχουν αναδειχθεί, χάρη σε πολύ καλή προεργασία, η οποία έχει γίνει, με τελευταίο τους Φιλίππους.

Κι, όμως, βλέπουμε ότι αυτά τα σημεία, αυτοί οι τόποι, αυτές οι σημαίες του ελληνικού πολιτισμού έχουν εγκαταλειφθεί και απόδειξη τούτου είναι ότι ακόμα και στους Φιλίππους, που είναι η τελευταία ένταξη στον πίνακα της UNESCO, δεν έχουν προχωρήσει τα έργα, τα οποία προβλέπονται στις μελέτες, βάσει των οποίων εγκρίθηκε η ένταξή τους, παρά μόνο έγιναν το 2018 δύο τεχνικά δελτία από έναν σωρό έργων και από έναν σωρό δελτίων, τα οποία θα έπρεπε να είχαν συνταχθεί. Οι επικείμενες εντάξεις στα μνημεία της UNESCO, η Κνωσός, η Σπιναλόγκα, η Νικόπολις και ένα δίκτυο αρχαίων θεάτρων έχει εντελώς εγκαταλειφθεί.

Το ίδιο έχει εγκαταλειφθεί από το Υπουργείο, κυρία Υπουργέ, και η ένταξη της περιοχής του Ζαγορίου των Ιωαννίνων, στα οποία Ιωάννινα ήσασταν πρόσφατα. Για την ένταξη του Ζαγορίου ως πολιτιστικού και περιβαλλοντικού τοπίου της YNESCO ομιλώ!

Έχει εγκαταλειφθεί το σύμπαν και το Υπουργείο Πολιτισμού αποποιείται πεισμόνως έναν ρόλο, ο οποίος του αναλογεί και ο οποίος είναι εξόχως γοητευτικός και ο οποίος θα έπρεπε να είχε αναληφθεί στο σύνολό του σήμερα που έχουμε και το έτος της παγκόσμιας πολιτιστικής κληρονομιάς -και κανείς δεν το ξέρει- το 2018, που έχει ανακηρυχθεί ως τέτοιο έτος από την Ελληνική Προεδρία επί κυβερνήσεως Νέας Δημοκρατίας. Αυτό το έτος, λοιπόν, όλες οι πρωτοβουλίες, οι οποίες το συνοδεύουν, έχουν εντελώς εγκαταλειφθεί με αποτέλεσμα σήμερα να υφίσταται κτηριακά το Υπουργείο Πολιτισμού, να υφίσταται με βάση τον τακτικό του προϋπολογισμό, αλλά να έχουν χαθεί πάρα πολλές ευκαιρίες για την ανάδειξη αυτής της πρωταρχίας της Ελλάδος στον τομέα του πολιτισμού.

Έχετε εγκαταλείψει τους σημαιοφόρους του πολιτισμού, τα μνημεία της UNESCO και έχετε εγκαταλείψει και τα προγράμματα της περιόδου 2014 - 2020, με αποτέλεσμα να έχετε επιτύχει μόνο εβδομήντα ή εβδομήντα δύο εντάξεις έπειτα από εκατόν δεκαεπτά προτάσεις, όταν η προηγούμενη προγραμματική περίοδος περιέλαβε τελικά εξακόσια εξήντα έργα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Τασούλα, ολοκληρώνετε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Τελειώνω, κύριε Πρόεδρε, γιατί θα κρατήσω τη δευτερολογία.

Δεν προβλέπεται, συνεπώς, τίποτα το παρήγορο και σας παρακαλώ πολύ να εκλάβετε την επερώτησή μας σαν μια έσχατη παρώθηση, σαν ένα κέντρισμα, σαν μια υπόδειξη, σαν ένα παράπονο, σαν μια καταγγελία, αλλά όχι μορφής αντιπολιτευτικής ευτελούς, για να κινητοποιήσετε, κυρία Υπουργέ, κάτι αξιοζήλευτο που έχετε στα χέρια σας και το οποίο σε λίγο δεν θα είναι αξιοζήλευτο, αλλά θα είναι αξιολύπητο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κωνσταντίνος Καραμανλής έχει τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Κύριε Πρόεδρε, θα χρησιμοποιήσω και τα τρία λεπτά της δευτερολογίας μου, αν μου επιτρέπετε.

Κύριε Πρόεδρε, κυρία Υπουργέ, κυρίες και κύριοι Βουλευτές, βρίσκομαι στη δυσχερή θέση να ακολουθώ έναν από τους καλύτερους ρήτορες του ελληνικού Κοινοβουλίου, οπότε θα ζητήσω την ανοχή σας γι’ αυτά που θα πω.

Νομίζω ότι όλοι συμφωνούμε ότι είναι εθνική ανάγκη κάποια στιγμή όλοι, επιτέλους, να καταλάβουμε στον πολιτικό κόσμο ότι υπάρχουν ορισμένα ζητήματα που υπερβαίνουν τη στείρα κομματική αντιπαράθεση και αυτό, κατ’ εξοχήν, ισχύει και για τον χώρο του πολιτισμού. Δυστυχώς, η σημερινή Κυβέρνηση δεν επιθυμεί να συνεννοηθεί για κανένα ζήτημα στα θέματα του πολιτισμού.

Υπάρχει, όμως, και κάτι χειρότερο από αυτό, ότι αυτή η Κυβέρνηση βάζει την πολιτική, δηλαδή τις μικροπολιτικές σκοπιμότητες, πάνω από τον πολιτισμό.

Κι εδώ θα μου επιτρέψετε στον λίγο χρόνο που έχω να σταθώ σε δύο περιπτώσεις, που συμπυκνώνουν, αν θέλετε, τις παθογένειες μιας σύγχρονης Ελλάδος.

Η πρώτη περίπτωση είναι αυτή της Αμφίπολης, που πληγώνει διπλά εμάς τους Σερραίους.

Όταν ήρθε το καλοκαίρι του 2014 στο φως ο Τύμβος Καστά, η τότε κυβέρνηση του Αντώνη Σαμαρά, αντιλαμβανόμενη τη σημασία του συγκεκριμένου μνημείου, τήρησε μια υπεύθυνη στάση, μια στάση που θα τηρούσε κάθε σοβαρό κράτος. Και τι έκανε; Έκανε το προφανές, δηλαδή ενίσχυσε τις προσπάθειες της τότε αρχαιολογικής ομάδας.

Όμως, ο ΣΥΡΙΖΑ τότε βρισκόταν σε έναν αντιμνημονιακό, λαϊκιστικό παροξυσμό, με την πάγια αντιπολιτευτική τακτική να αναγορεύει το κάθε ζήτημα σε αντικείμενο πολιτικής αντιπαράθεσης και με αυτή την τακτική της δομικής αντιπολίτευσης προσπάθησε να υποβαθμίσει τη σημασία της αρχαιολογικής ανακάλυψης.

Όλοι θυμόμαστε ότι τα ευρήματα προσέλκυσαν τα φώτα της δημοσιότητας παγκοσμίως, κατέληξαν όμως στο εσωτερικό της χώρας να γίνουν αντικείμενο διαπληκτισμού και διχασμού.

Την ίδια ώρα βέβαια κανένας μας δεν έκανε μια σοβαρή συζήτηση σε αυτή την Αίθουσα ή και ευρύτερα στη χώρα για το τι πρέπει να κάνουμε στην Αμφίπολη από εδώ και εμπρός και πώς μπορούμε να αναδείξουμε και να αξιοποιήσουμε ένα τόσο σπουδαίο μνημείο.

Αργότερα, όμως, έγινε και κάτι χειρότερο. Η Κυβέρνηση του ΣΥΡΙΖΑ όταν ήρθε στην εξουσία, όταν ο ΣΥΡΙΖΑ κέρδισε της εκλογές και ανέλαβε τις τύχες αυτής της χώρας, έδειξε μια απίστευτη ιδεοληψία και αντί να αναγνωρίσει την παγκόσμια εμβέλεια της Αμφίπολης, έδειξε απαξίωση απέναντι στο ίδιο το μνημείο. Λες και ο Τύμβος έχει μαζί του μια κομματική ταυτότητα που σέρνει μαζί του ανά τους αιώνες.

Εδώ και τρία χρόνια το μνημείο έχει αφεθεί εντελώς στην τύχη του. Και εξηγούμαι: Η μελέτη από το Αριστοτέλειο και το Δημοκρίτειο σταμάτησε να χρηματοδοτείται και διεκόπη. Η ένταξη στο ΕΣΠΑ για το 1,5 εκατομμύριο ευρώ για ένα μικρό σχετικά ποσό μετά το κυβερνητικό βατερλό του περασμένου Ιουλίου ήρθε με καθυστέρηση, αλλά ακόμη δεν έχει προχωρήσει τίποτα.

Η αναπτυξιακή μελέτη και οι προτάσεις της ευρύτερης περιοχής, που είχε συντάξει τότε ο Δήμος Αμφίπολης και είχαν κατατεθεί στον τότε Υπουργό, τον κ. Τασούλα, είμαι σίγουρος ότι και αυτές βρίσκονται ξεχασμένες σε κάποιο ντουλάπι.

Αναρωτιέμαι: Είναι δυνατόν μια κυβέρνηση να τυφλώνεται τόσο πολύ από μία μικροκομματική εμπάθεια, από μια ιδεοληψία σε αυτό το ζήτημα; Είναι δυνατόν να μην καταλαβαίνουμε ούτε το προφανές, τον κρίσιμο εθνικό ρόλο που θα μπορούσε να διαδραματίζει σήμερα διεθνώς η ανακάλυψη της Αμφίπολης στο επίκαιρο ζήτημα της Μακεδονίας;

Και όμως, τα πράγματα πρέπει και μπορούν να γίνουν διαφορετικά. Το μείζον στην περιοχή στην περίπτωση της Αμφίπολης, στο οποίο αναφέρθηκε ακροθιγώς ο κ. Τασούλας, είναι η δημιουργία ενός αναπτυξιακού μοντέλου για τον αρχαιολογικό χώρο, που μπορεί να λειτουργήσει ως μοχλός ανάπτυξης σε οικονομικό, σε τουριστικό, σε πολιτιστικό αλλά και σε μορφωτικό επίπεδο.

Χρειαζόμαστε αυτό που λέμε ένα master plan, χρειαζόμαστε ένα ολοκληρωμένο πλέγμα δράσεων, με πρώτο όμως την ανάδειξη του αρχαιολογικού ευρήματος, ώστε να γίνει το συντομότερο επισκέψιμο και να ανοίξει τις πόρτες του στο ευρύ κοινό.

Συγκεκριμένα, λοιπόν, εμείς δεν έχουμε έρθει εδώ για να σας κάνουμε μόνο αντιπολίτευση. Έχουμε έρθει εδώ για να σας κάνουμε και συγκεκριμένες προτάσεις, γιατί η δική μας παράταξη αυτή τη σχολή πολιτικής σκέψης τιμά.

Προτείνουμε, λοιπόν, πρώτον να θεσπίσουμε ένα ειδικό χωροταξικό και πολεοδομικό σχέδιο για ανάπτυξη με σεβασμό στο αρχιτεκτονικό τοπίο και το περιβάλλον. Και θα σας φέρω εδώ για παράδειγμα αυτό της Βεργίνας, που μπορεί να χρησιμοποιηθεί ως διπλή πυξίδα, παράδειγμα δηλαδή ως προς την αξιοποίηση του αρχαιολογικού χώρου, αντιπαράδειγμα όμως ως προς την αξιοποίηση της τριγύρω περιοχής.

Δεύτερον, βελτίωση των οδικών αρτηριών, έτσι ώστε να αναβαθμίσουμε τους κόμβους της Εγνατίας και της Μεσολακκιάς, για να μπορεί να είναι το μνημείο προσβάσιμο.

Τρίτον, ενίσχυση της μικρομεσαίας επιχειρηματικότητας, με φορολογικά, ασφαλιστικά και άλλα κίνητρα, έτσι ώστε να δημιουργηθούν παραδοσιακοί και καλαίσθητοι ξενώνες, όχι σαν αυτούς της Βεργίνας, χωρίς να προσβάλουμε το αρχιτεκτονικό τοπίο της περιοχής.

Μία πρόταση που είχε κάνει η Αναπτυξιακή Εταιρεία Σερρών «ΑΝΕΣΕΡ» και ο Δήμος Αμφίπολης είναι η ανασύσταση αυτού που λέμε «της Κερκινίτιδας λίμνης», ώστε να δοθεί η δυνατότητα σε μικρά τουριστικά σκάφη να προσεγγίζουν την περιοχή, η δημιουργία -αν θέλετε- υποδομών χαμηλού κόστους στο φυσικό λιμάνι της Αμφίπολης, ώστε να συνδεθεί αυτό το αρχαίο λιμάνι με τον Τύμβο Καστά και επίσης η προβολή και η αξιοποίηση άλλων σημαντικών τοποσήμων και μνημείων της περιοχής, όπως είναι το Σπήλαιο Αλιστράτης –από τα μεγαλύτερα της Ευρώπης-, η Μονή του Τιμίου Προδρόμου και άλλα μνημεία στη γύρω περιοχή.

Ξέρετε, κάθε φορά που βλέπω τον Τύμβο Καστά από κοντά, σκέφτομαι πως σε οποιαδήποτε άλλη χώρα η αντιμετώπισή του θα ήταν εντελώς διαφορετική. Είναι, λοιπόν, πρόκληση για τη σύγχρονη Ελλάδα η ανάδειξη αυτού του μνημείου στο σύνολό του και μια ευκαιρία να δείξουμε πλέον ότι μπορούμε στα βασικά και στα μεγάλα να θέτουμε στόχους πέρα από πολιτικές αντιπαραθέσεις και να τους πετυχαίνουμε.

Το δεύτερο παράδειγμα στο οποίο θέλω να αναφερθώ είναι αυτών των αρχαίων που βρέθηκαν κατά τη διάρκεια των εργασιών στο μετρό Θεσσαλονίκης και πιο συγκεκριμένα στους σταθμούς Βενιζέλου και Αγίας Σοφίας.

Όλοι ξέρουμε ότι πριν από μερικά χρόνια οι αρχαιότητες που είχαν βρεθεί στη Βενιζέλου, στον υπό κατασκευή σταθμό Βενιζέλου είχαν προκαλέσει στη Θεσσαλονίκη τεράστια αναστάτωση, τεράστιο θόρυβο και πολύ μεγάλο διχασμό. Στην απόφαση των τότε αρμοδίων να σηκωθούν προσωρινά τα αρχαία και αφού κατασκευαστεί ο σταθμός να επανατοποθετηθούν στη θέση τους σε ποσοστό 85%, όπως άλλωστε έγινε και στην περίπτωση του Συντάγματος και άλλων σταθμών στην Αθήνα, εναντιώθηκαν πολλοί, με πρώτο και καλύτερο -δυστυχώς- τον κ. Μπουτάρη, Δήμαρχο της πόλης. «Τόσα σημαντικά αρχαία», είχε πει τότε ο κ. Μπουτάρης, «δεν μετακινούνται». Ο Δήμος προσφεύγει στο Σ.τ.Ε., το οποίο μετά από χρόνια τι κάνει; Απορρίπτει την προσφυγή.

Εν τω μεταξύ, νέες αρχαιότητες, πολύ πιο σημαντικές, από ό,τι λένε οι αρχαιολόγοι, έρχονται στο φως στον υπό κατασκευή σταθμό της Αγίας Σοφίας. Οι αρμόδιοι τελικά κρίνουν ότι αυτές οι αρχαιότητες πρέπει να αποκοπούν και να επανατοποθετηθούν.

Επομένως, τι καταφέραμε μέσα σε τέσσερα χρόνια; Απλώς χάσαμε τέσσερα χρόνια και έτσι τελικά το πολύπαθο έργο του μετρό, με κύριο υπεύθυνο αυτή τη φορά -και λυπάμαι που το λέω- τον Δήμαρχο κ. Μπουτάρη, πάει πίσω τρία με τέσσερα χρόνια και ο προϋπολογισμός του έργου εκτινάσσεται, αφού μόνο για αρχαιολογικές ανασκαφές έχουν ήδη ξοδευτεί, σύμφωνα με εκτιμήσεις, γύρω στα 140 εκατομμύρια ευρώ.

Αναρωτιέμαι μέσα σε αυτή την Αίθουσα τελικά ποιος θα απολογηθεί για αυτό.

Και με την ευκαιρία, κυρία Υπουργέ, ας κάνουμε μία σύγκριση, αν και δεν είναι πολύ συγκεκριμένη: Για τα αρχαία στο μετρό Θεσσαλονίκης έχουν προϋπολογιστεί 130 εκατομμύρια ευρώ και με το ζόρι 1,5 εκατομμύριο ευρώ από πρόγραμμα ΕΣΠΑ για την Αμφίπολη. Δεν πρέπει κάποτε να βάλουμε κάποιες προτεραιότητες;

Κλείνοντας, κυρίες και κύριοι, χρησιμοποίησα δύο απλά παραδείγματα που δείχνουν πόσο κρίσιμος είναι ο πολιτισμός στην πατρίδα μας, κρίσιμος για την ανάπτυξη, κρίσιμος για τον τουρισμό, κρίσιμος, όπως είπαν και οι προλαλήσαντες, για την εξωτερική πολιτική, κρίσιμος όμως ακόμα και για την καθημερινότητα των πολιτών.

Είναι καιρός αυτό να το συνειδητοποιήσουμε όλοι στον πολιτικό κόσμο και πρώτα εσείς που έχετε την ευθύνη του Υπουργείου Πολιτισμού. Όταν μιλάμε για πολιτισμό, όταν μιλάμε για την αρχαία κληρονομιά μας, δεν χωρούν μικροκομματικές σκοπιμότητες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Κωνσταντίνος Γκιουλέκας έχει τον λόγο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Κύριε Πρόεδρε, θα πάρω και τον χρόνο της δευτερολογίας μου.

Κυρίες και κύριοι συνάδελφοι, χαίρομαι γιατί σήμερα μιλούμε για τον πολιτισμό. Όμως, λυπάμαι γιατί δυστυχώς και εδώ θα πρέπει να ασκήσουμε κριτική.

Κυρία Υπουργέ, εσείς, κατ’ εξοχήν άνθρωπος που υπηρετείτε την τέχνη και τον πολιτισμό με την ιδιότητά σας, γνωρίζετε ότι ο πολιτισμός σε αυτόν τον τόπο ήταν πάντα ένας τόπος συνάντησης, ένας τόπος όπου βρισκόμασταν όλοι μαζί. Δεν χρειάζεται να πω πολλά.

Θέλετε να σας θυμίσω ένα μεγάλο τέτοιο πολιτιστικό γεγονός, τους Ολυμπιακούς Αγώνες; Άλλοι τους ανέλαβαν, εμείς ως κυβέρνηση φθάσαμε στην τελευταία φάση και διοργανώσαμε τους Αγώνες. Υπήρξε μία ομοψυχία, γιατί ήταν ένα τεράστιο γεγονός, όπου εκεί συναντηθήκαμε, εκεί δεν αντιπαρατεθήκαμε.

Να σας θυμίσω και άλλες περιπτώσεις: Τα μεγάλα συνέδρια που είχαμε στους Δελφούς.

Τον νόμο για τα πνευματικά δικαιώματα: Η Ελλάδα ήταν το μαύρο πρόβατο όλου του κόσμου στον τομέα των πνευματικών δικαιωμάτων και το 1993 ψηφίζεται ο ν.2121/1993 για τα πνευματικά δικαιώματα, με την Ντόρα Μπακογιάννη Υπουργό Πολιτισμού, με όλες τις τροπολογίες που είχε φέρει η αντιπολίτευση να γίνονται δεκτές, ακριβώς γιατί επιθυμούσαμε να αποκτήσουμε ένα σύγχρονο νομοθετικό πλαίσιο, που θα μας πάει μπροστά σε ένα ζήτημα στο οποίο είχαμε πάει πάρα πολύ πίσω. Κι εκεί τότε συναντηθήκαμε.

Λυπάμαι, αλλά βλέπω ότι δυστυχώς ο ΣΥΡΙΖΑ και στο θέμα αυτό δεν χρησιμοποιεί αυτό που θα έπρεπε να αξιοποιήσει: τουλάχιστον τη γέφυρα του πολιτισμού για να μπορέσουμε να συναντηθούμε όλοι μαζί σ’ αυτό το πεδίο.

Εμείς, λοιπόν, ξεκαθαρίζουμε ότι για τη Νέα Δημοκρατία ο πολιτισμός είναι απόλυτη προτεραιότητα. Για εμάς δεν είναι θέμα χρημάτων, κυρία Υπουργέ. Είναι κυρίως θέμα προτεραιοτήτων.

Μπαίνω στο θέμα πολύ γρήγορα, γιατί και η αρμόδια τομεάρχης μας, η κ. Κεφαλογιάννη, έκανε μια γενική αναφορά σε όλα τα ζητήματα και οι προλαλήσαντες επίσης έθιξαν διάφορα ζητήματα.

Επειδή έρχομαι από τον ελληνικό βορρά, θα αναφερθώ στο μετρό της Θεσσαλονίκης. Άκουσα προηγουμένως και την αναφορά που έκανε ο κ. Καραμανλής.

Οι σημαντικότατες αρχαιότητες του μετρό, που βρέθηκαν στη συμβολή των οδών Εγνατία και Βενιζέλου, είναι ακόμη φυλαγμένες με λαμαρίνες και τα όμβρια ύδατα μπαίνουν μέσα. Κατά τα άλλα είναι ένα πολύ σημαντικό εύρημα, για το οποίο, όπως σημείωσε ο κ. Καραμανλής, πήγαν οι εργασίες του μετρό τρία και τέσσερα χρόνια πίσω, προκειμένου να αποφασίσουμε τι θα κάνουμε και η Θεσσαλονίκη έχει πάθει ένα τεράστιο κυκλοφοριακό έμφραγμα!

Υπάρχουν και άλλα σημαντικά θέματα:

Οι μελέτες. Έχω απευθύνει και σε εσάς προσωπικά και στους προκατόχους σας πάρα πολλές ερωτήσεις ως Βουλευτής Θεσσαλονίκης, ως πρώην τομεάρχης Πολιτισμού της Νέας Δημοκρατίας. Τι γίνεται με τις μελέτες και τις εργασίες φύλαξης, συντήρησης, ανάδειξης των αρχαιοτήτων του μετρό;

Έχετε αποφασίσει, όλος αυτός ο τεράστιος πλούτος -όχι μόνον για τη Θεσσαλονίκη, όχι για τη Μακεδονία, αλλά για την Ελλάδα ολόκληρη- πού θα εκτεθεί; Ξέρετε -ρητορικό είναι το σχήμα, φυσικά το γνωρίζετε- ότι όλα τα ευρήματα του μετρό βρίσκονται και φυλάσσονται μέσα σε κοντέινερς;

Γνωρίζετε ότι το 2013 έληξε η τελευταία σύμβαση με τον ανθρωπολόγο, ο οποίος έκανε μελέτες στα ανθρωπολογικά ευρήματα, και σήμερα δεν γίνεται καμμία ανθρωπολογική μελέτη για οτιδήποτε βρίσκουμε στις εργασίες για το μετρό;

Όσον αφορά όλα τα παραπάνω θέματα, κυρία Υπουργέ, δεν έχει απαντηθεί ποτέ από την πλευρά σας, εννοώ ως Υπουργείου Πολιτισμού, το πού βρισκόμαστε.

Πάμε τώρα στον Σταθμό της Αγίας Σοφίας. Βρέθηκαν πολύ σημαντικές αρχαιότητες. Τροποποιήθηκε, περιορίστηκε σημαντικά τελικά ο σταθμός, για να διατηρηθούν οι αρχαιότητες κατά χώρα, όπως λένε οι αρχαιολόγοι.

Η πρόβλεψη να δημιουργηθεί ένας εκτεταμένος αρχαιολογικός χώρος στην καρδιά της πόλης, που είναι δίπλα στον αρχαιότερο ναό, στην Αχειροποίητο, και πλάι στην Αγία Σοφία και τα δύο πολύ σημαντικά πολιτιστικά μνημεία, μας βρίσκει όλους σύμφωνους.

Πού είναι, όμως, οι μελέτες, οι οποίες προβλέπουν τι θα γίνει; Πότε θα προχωρήσουμε σε αυτό; Είναι καθαρά δική σας αρμοδιότητα. Έχει να κάνει με τις αρχαιολογικές έρευνες και την απόφαση του Υπουργείου Πολιτισμού για το πώς θα εκτεθούν όλα αυτά τα σημαντικά ευρήματα. Δεν υπάρχει τίποτε άλλο.

Επιπλέον, επειδή μιλάμε για την Αγία Σοφία, στις πρώτες ανασκαφές το 2012 του κυρίως κελύφους του σταθμού της Αγίας Σοφίας αποκαλύφθηκε ένα πολύ μεγάλο τμήμα, κοντά στα εβδομήντα μέτρα, της αρχαίας Εγνατίας, του Decumanus maximus, της σημαντικότερης οδικής αρτηρίας της αρχαίας πόλης. Η Θεσσαλονίκη έχει το προνόμιο να είναι μία πόλη, που επί δύο χιλιάδες τριακόσια χρόνια κινείται ακριβώς πάνω στους άξονες, που εκινείτο, όταν πρωτοχτίστηκε. Και βεβαίως, ανάλογα με τις περιόδους ακμής ή παρακμής βρίσκουμε και σημαντικά ευρήματα, που μας δείχνουν πότε η Θεσσαλονίκη βρισκόταν σε πολύ υψηλές περιόδους ακμής και πότε βρισκόταν σε περιόδους παρακμής.

Εγκρίθηκε τότε από το Κεντρικό Αρχαιολογικό Συμβούλιο η απόσπαση του δρόμου, με επανατοποθέτησή του στο εσωτερικό του σταθμού. Παρά τις συζητήσεις που έγιναν στο Κεντρικό Αρχαιολογικό Συμβούλιο πριν από έναν χρόνο, σχετικά με την επανατοποθέτησή του και τις προτάσεις για την τελική του θέση, μέχρι σήμερα δεν έχουμε μάθει ποια είναι η λύση, που έχει βρεθεί. Τι ακριβώς θα κάνετε; Δεν μας έχει πει κανένας τίποτα.

Βεβαίως, εδώ πρέπει να σημειώσουμε τη μεγάλη αντίθεση, που υπάρχει: Στην περίπτωση της Βενιζέλου υπήρχε η απόφαση να μην αποσπαστούν τα αρχαία –καλώς να παραμείνουν εκεί, γιατί βρέθηκε τελικά λύση, αλλά είχαμε μια τεράστια καθυστέρηση-, ενώ στην περίπτωση της Αγίας Σοφίας να αποσπαστούν και να επανατοποθετηθούν. Δεν καταλαβαίνω γιατί υπάρχουν δύο μέτρα και δύο σταθμά σε ομοειδείς περιπτώσεις. Εν πάση περιπτώσει, όμως, αυτό είναι θέμα των αρχαιολόγων. Εσείς τι έχετε αποφασίσει για όλα αυτά; Γιατί δεν μας λέτε; Δεν πρέπει να ξέρει η Θεσσαλονίκη;

Και βεβαίως, πέρα από αυτό, υπάρχουν και άλλα ζητήματα. Εγώ θα ήθελα πάρα πολύ γρήγορα, κυρία Υπουργέ, να μιλήσω για τους αρχαιολογικούς χώρους και κυρίως για τα μουσεία. Αναφέρομαι στο ακανθώδες ζήτημα του ΤΑΠΑ, του Ταμείου Αρχαιολογικών Πόρων και Απαλλοτριώσεων. Ποιος είναι ο σχεδιασμός, τι κάνετε με αυτό;

Κλειστά πωλητήρια. Ακούσατε την κ. Κεφαλογιάννη προηγουμένως για το Μουσείο των Δελφών. Στα μουσεία, κατ’ αρχάς, όπου υπάρχουν γενικότερα κλειστές αίθουσες. Αν είναι δυνατόν στην Ελλάδα του πολιτισμού τα μουσεία μας να έχουν κλειστές αίθουσες! ‘Ως προς τα πωλητήρια, στα ράφια κάποια τυχαία εκθέματα και από εκεί και πέρα, κανένας απολύτως προγραμματισμός.

Δεν υπάρχει ηλεκτρονική καταγραφή των εσόδων, δεν υπάρχει ψηφιακή καταγραφή των επισκεπτών και δεν υπάρχει κυρίως αυτό, που το είχε πολυδιαφημίσει η Κυβέρνησή σας από την εποχή του κ. Ξυδάκη, από τον Ιούνιο του 2015, το περίφημο «ηλεκτρονικό εισιτήριο». Δηλαδή, δεν επενδύουμε ούτε στον πολιτισμό; Και όλα αυτά τα χρήματα, τα οποία τελικά προέρχονται από διάφορους πολιτιστικούς πόρους και προορίζονται για αυτούς τους σκοπούς, γιατί δεν δίδονται για αυτά, που όλοι επισημαίνουμε ότι είναι πολύ σημαντικά;

Επειδή μιλήσαμε για τα μουσεία, πολύ γρήγορα -επειδή προσπαθώ να κάνω μια πολύ σύντομη αναφορά- θέλω να μιλήσω και για το Εθνικό Μουσείο Σύγχρονης Τέχνης, που είναι πραγματικά μια σύγχρονη ντροπή. Αν είναι δυνατόν το μουσείο αυτό, ένα τέτοιο κόσμημα, να μην έχει λειτουργήσει στην ολότητά του και μάλιστα, σε έναν άξονα που τώρα πια με το Φαληρικό Δέλτα και με το νέο Μουσείο της Ακρόπολης μπορεί να αποτελέσει πραγματικά, έναν μεγάλο πολιτιστικό περίπατο και έναν μεγάλο πολιτιστικό άξονα, να βρίσκεται, δυστυχώς, σε υπολειτουργία!

Δεν θα μιλήσω για τον Τύμβο Καστά, γιατί αναφέρθηκε προηγουμένως ο κ. Καραμανλής.

Εγώ θα ήθελα πολύ γρήγορα, κυρία Υπουργέ, κλείνοντας -και επειδή μίλησα για τα μουσεία, τα οποία είναι μιας πρώτης τάξεως ευκαιρία για πολιτιστική διπλωματία- να ρωτήσω τι έχετε κάνει προς αυτόν τον σκοπό. Ποια είναι η πρότασή σας για τον πολιτισμό συνολικά;

Σήμερα και επειδή, όπως σας είπα, προέρχομαι από τη Βόρεια Ελλάδα, τα Σκόπια αμφισβητούν και σφετερίζονται την ελληνική Ιστορία. Η Αλβανία, από την πλευρά της, παρουσιάζει ελληνικά ευρήματα, ως αλβανικά. Στη Σόφια εγώ ο ίδιος επισκέφθηκα το Εθνολογικό Αρχαιολογικό Μουσείο, όπου υπάρχουν τα κλεμμένα αντικείμενα από την Εικοσιφοίνισσα, τα οποία ούτε καν λένε ότι προέρχονται από την Ελλάδα. Έχουν την επιγραφή «Κοσινίτσε», που κανένας δεν μπορεί να καταλάβει και να το μεταφράσει ότι είναι από την Εικοσιφοίνισσα. Υπάρχουν πάρα πολλά ευρήματα, που έχουν ελληνικές επιγραφές πάνω και λένε, βεβαίως, οι ξεναγοί ότι πρόκειται για τα «αρχαία βουλγαρικά μνημεία». Προσθέτουν μάλιστα οι Βούλγαροι πως τότε χρησιμοποιούσαν την αρχαία ελληνική γραφή.

Εμείς τι κάνουμε από την πλευρά μας; Εμείς δεν πρέπει σε μια τέτοια φάση, από την οποία διερχόμαστε, να εκμεταλλευθούμε ένα τεράστιο πλεονέκτημα που έχει η χώρα μας: τον πολιτισμό; Δεν πρέπει να υπάρξει μια εθνική πολιτική; Δεν πρέπει να υπάρξει ένας σχεδιασμός; Δεν πρέπει να υπάρξει μια πολιτική πολιτιστικής διπλωματίας, ήπια δηλαδή πολιτική, μέσα από τα μουσεία μας; Έχετε προγραμματίσει κάτι; Γίνεται κάποια μόνιμη έκθεση σε διάφορα μουσεία; Υπάρχει κάτι, το οποίο να μπορέσει να διαφημίσει την Ελλάδα πολιτιστικά παντού και αυτό το πράγμα, πολλαπλασιαστικά, να φέρει τα αποτελέσματα, τα οποία όλοι θέλουμε;

Σας το λέω αυτό, γιατί; Διότι, ενώ εσείς δεν κάνετε κάτι, δεν κάνει δηλαδή η επίσημη πολιτεία, πάρα πολλοί φορείς κάνουν σημαντικές προσπάθειες. Θα σας αναφέρω το Ωνάσειο Κέντρο Ελληνικών Σπουδών στο Πανεπιστήμιο της Νέας Υόρκης, το Ελληνικό Κέντρο Πολιτισμού στο Παρίσι, το Ελληνικό Ινστιτούτο Βυζαντινών και Μεταβυζαντινών Σπουδών στη Βενετία, ακόμη και το Ζωγράφειο Σχολείο της Κωνσταντινούπολης, οργανώνουν συνέδρια. Τις επόμενες ημέρες μάλιστα, οργανώνεται συνέδριο για τον Θεοτοκά στην Κωνσταντινούπολη, από έναν πολύ προικισμένο άνθρωπο, τον Διευθυντή του Ζωγραφείου, τον κ. Γιάννη Δεμιρτζόγλου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η επίσημη πολιτεία, η Ελλάδα, δεν πρέπει να ακολουθήσει αυτά τα παραδείγματα; Δεν πρέπει να κάνει κάτι; Ποια είναι η πρότασή σας; Ποια είναι η πρόταση του πολιτισμού που έχουμε; Τίποτε απολύτως!

**ΠΡΟΕΔΡΕΥΩΝ (Γεώργιος Βαρεμένος):** Κύριε Γκιουλέκα, τέλειωσε και η τριτολογία, που δεν υπάρχει.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Τελειώνω αμέσως, κύριε Πρόεδρε.

Δεν θέλω να μιλήσω για το Θεατρικό Μουσείο, γιατί εδώ παραβιάζω ανοιχτές θύρες. Προέρχεστε από τον χώρο αυτό, τα γνωρίζετε καλύτερα. Απλώς θέλω να πω ότι ντρέπομαι ειλικρινά, γιατί βρέθηκε κάτω στα σκουπίδια, μαζί με απορρίμματα από ποντίκια η επιστολή του Νικηταρά προς τον Παπαφλέσσα το 1823, νομίζω, που έλεγε να κάνουμε θέατρο, το Τζαμί στο Ναύπλιο, τότε. Αυτή ήταν πεταμένη στο πάτωμα, όπως πεταμένα είναι τα πάντα μέσα στο Θεατρικό Μουσείο, όπου εκεί βουλιάζει και καταστρέφεται η πολιτιστική μας κληρονομιά.

**ΠΡΟΕΔΡΕΥΩΝ (Γεώργιος Βαρεμένος):** Κύριε Γκιουλέκα,…

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Κύριε Πρόεδρε, τελειώνω. Μισό λεπτό ή ένα δευτερόλεπτο, για να μπορέσω να κλείσω τον λόγο μου.

**ΠΡΟΕΔΡΕΥΩΝ (Γεώργιος Βαρεμένος):** Μη με εγκαλείτε κιόλας, γιατί είμαι υπερευαίσθητος και μπορεί να κατέβω από την Έδρα, αν είμαι περιττός. Καταλάβατε;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Όχι, δεν είστε περιττός. Σας λέω ότι τελειώνω αμέσως. Σας άκουσα και τελειώνω.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, παρακαλώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Νομίζω, κυρία Υπουργέ, ότι το κομματικό κουστούμι του ΣΥΡΙΖΑ δεν σας πάει. Είναι πολύ στενό. Εκμεταλλευθείτε την ιδιότητά σας, ως ανθρώπου της τέχνης και πραγματικά, κάντε τον πολιτισμό το χώρο αυτό, που θα φέρει την εξαίρεση -αν θέλετε- στον κανόνα, που ακολουθεί η Κυβέρνηση του ΣΥΡΙΖΑ, να γίνει δηλαδή ο πολιτισμός ένας τόπος συνάντησης. Είμαστε εδώ, αν θέλετε να προτείνουμε και εμείς από την πλευρά μας κάποια πράγματα. Είμαστε έτοιμοι να συνεργαστούμε, αν θέλετε κάτι τέτοιο.

Λυπούμαστε, αλλά βλέπουμε ότι η Κυβέρνηση δεν έχει τέτοια διάθεση. Μάλλον χρησιμοποιεί τον πολιτισμό, για να τακτοποιεί «ημετέρους». Δείτε σε όλους τους φορείς και σε όλους τους θεσμούς, όλοι οι επικεφαλής, όσοι τοποθετήθηκαν από την Κυβέρνηση του ΣΥΡΙΖΑ, είναι όλοι φίλα προσκείμενοι στον ΣΥΡΙΖΑ. Και μόνο αυτό νομίζω ότι βοηθάει στο να βγάλουμε τα συμπεράσματά μας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Η κ. Αραμπατζή έχει τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρία Υπουργέ, αμέσως μετά την ανάληψη των υπουργικών σας καθηκόντων, στο τέλος του 2016, σε σχετική συζήτηση επίκαιρης ερώτησής μου, εδώ στη Βουλή, σας είχα εκφράσει την ελπίδα μου ότι εσείς, ένας άνθρωπος του πολιτισμού, θα βάλετε ένα τέλος στο πολιτιστικό άγος, που είχε να κάνει με «τα έργα και τις ημέρες» της Κυβέρνησης ΣΥΡΙΖΑ-ΑΝΕΛ, σε σχέση με την Αμφίπολη.

Επεσήμανα ότι ευελπιστούσαμε να μπει ένα τέλος στην ιδεοληπτική και στενά κομματική διακυβέρνηση του πιο λαμπερού τομέα της χώρας μας, του πολιτισμού, από την Κυβέρνηση ΣΥΡΙΖΑ-ΑΝΕΛ, που προφανώς θεωρεί ως πολιτισμό μόνο ό,τι ανακαλύπτεται επί της διακυβέρνησης ΣΥΡΙΖΑ, αφήνοντας στο περιθώριο την Αμφίπολη, η οποία αποκηρύχθηκε βεβαίως, πολιτικά, όπως αποδεικνύεται τα τρία τελευταία χρόνια, που κυβερνάτε, όχι γιατί δεν ήταν εξόχως σπουδαία και σημαντική -ασχέτως της ταυτότητας του νεκρού- αλλά γιατί είχε την ατυχία να ανακαλυφθεί επί της προηγούμενης διακυβέρνησης της Νέας Δημοκρατίας.

Μιλάμε για μία διακυβέρνηση, που υποβάθμισε συστηματικά και με κάθε τρόπο, τα τρία τελευταία χρόνια αυτό το υπέρλαμπρο ιστορικό και πολιτιστικό μνημείο, αφ’ ενός με τη χρονολόγησή του, ότι τάχα δεν είναι μακεδονικό.

Αναρωτιέμαι σήμερα, κυρία Υπουργέ, πώς αισθάνονται όλοι αυτοί που αμφισβήτησαν την ελληνικότητα του μνημείου, σήμερα που οι ανιστόρητες και αλυτρωτικές διαθέσεις των Σκοπιανών είναι πιο επίκαιρες από ποτέ. Αναρωτιέμαι πώς αισθάνονται όλοι αυτοί, όταν σύσσωμη η επιστημονική κοινότητα, ανασκαφείς και θετικοί επιστήμονες -γεωλόγοι, στατικοί, σεισμολόγοι- ρητά και κατηγορηματικά απεφάνθησαν ότι το μνημείο χρονολογείται στο τελευταίο τέταρτο του 4ου αιώνα π.Χ., θέση επίσημα δημοσιευμένη εδώ και ένα εξάμηνο, θέση που επανέλαβε προχθές ο κ. Γρηγόρης Τσόκας στο Αρχαιολογικό Συνέδριο Θεσσαλονίκης.

Πρόκειται για μία διακυβέρνηση, που υποβάθμισε το μνημείο, φυσικά με την παντελή του εγκατάλειψη, τόσο σε επίπεδο συνέχισης της ανασκαφής, αλλά κυρίως στα στοιχειώδη έργα συντήρησης και προστασίας του.

Από τότε, κυρία Υπουργέ, πέρασαν δεκαπέντε μήνες, δεκαπέντε επιπλέον χαμένοι μήνες για την Αμφίπολη και το εμβληματικό ταφικό συγκρότημα, δεκαπέντε μήνες, που αναλώθηκαν σε μία επίσκεψη-εκδρομή -θα μου επιτρέψετε να τη χαρακτηρίσω- στην Αμφίπολη στις 11 Μαΐου 2017, όπου ήλθατε, είδατε και απήλθατε. Ήταν μία επίσκεψη, που έμεινε, δυστυχώς, βαθιά χαραγμένη στη μνήμη μας, για τη φοβερή εκείνη αναδίπλωσή σας ως προς τη χρονολόγηση του μνημείου, για το οποίο αρχικά δηλώσατε ότι είναι μακεδονικό, αλλά στη συνέχεια, για να μην κακοκαρδίσετε και τους συντρόφους σας, βγάλατε ένα δελτίο Τύπου και είπατε ότι υπάρχει μία αίσθηση μακεδονικότητας.

Βεβαίως, προλάβατε εκεί να διαφημίσετε τα έργα του ΕΣΠΑ 1,5 εκατομμυρίου ευρώ. Βεβαίως, ακολούθησε το «κάζο» της απόρριψης του φακέλου του ΕΣΠΑ, όπως και των υπόλοιπων τεσσάρων φακέλων, από την Περιφέρεια Κεντρικής Μακεδονίας, λόγω ανωριμότητας του έργου και σοβαρότατων ελλείψεων στην ολοκλήρωση των μελετών. Επιχειρήσατε, βέβαια, να αποδώσετε αυτό το φιάσκο σε έλλειμμα συνεννόησης, όπως είπατε, του Υπουργείου Πολιτισμού και της Περιφέρειας Κεντρικής Μακεδονίας, χωρίς να αναλαμβάνετε καμμία απολύτως ευθύνη, ασθμαίνοντας και αγωνιώντας όλη η κοινωνία εκεί της Αμφίπολης και βεβαίως, της Μακεδονίας, για το αν τελικά, θα εγκριθεί. Εγκρίθηκε τον Δεκέμβριο του προηγούμενου έτους.

Έρχεστε τώρα εσείς να διαφημίσετε το πολιτιστικό σας αποτύπωμα, ουσιαστικά οικειοποιούμενοι τα χρήματα του ΕΣΠΑ, ακόμη δε και τα χρήματα, το 1 εκατομμύριο, του «INTERREG», το οποίο, βεβαίως, όπως πολύ καλά γνωρίζετε, εκπονήθηκε από τον Δήμο Αμφίπολης και με τις σχετικές συνεννοήσεις με τη βουλγαρική πλευρά. Επίσης, κυρία Υπουργέ, θα πρέπει να ομολογήσετε ότι από το πρόγραμμα «INTERREG» μόνο 87.600 ευρώ αφορούν σε περιπατητικές διαδρομές πέριξ του λόφου Καστά.

Την ίδια στιγμή, κυρία Υπουργέ, που εσείς επαναπαύεστε στις δάφνες του ΕΣΠΑ και του «INTERREG» δεν έχετε διαθέσει, τρία χρόνια τώρα, ευρώ τσακιστό από τον κρατικό προϋπολογισμό για την Αμφίπολη, όταν η προηγούμενη διακυβέρνηση και οι πρώην Υπουργοί -βλέπω εδώ τον κ. Τζαβάρα και τον κ. Τασούλα- είχαν διαθέσει και από τους πόρους των Υπουργείων τους, αλλά και από άλλα Υπουργεία 580.000 ευρώ για τη χρηματοδότηση της Αμφίπολης, για την ανάδειξη του συγκροτήματος, όταν κανένας δεν πίστευε τι θησαυρό περιείχε στα έγκατά της η μακεδονική γη. Σας το τονίζω αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ μόνο ένα λεπτάκι. Ζητώ την ανοχή σας, κύριε Πρόεδρε, γιατί θέλω να χρησιμοποιήσω τη δευτερολογία μου.

**ΠΡΟΕΔΡΕΥΩΝ (Γεώργιος Βαρεμένος):** Θα πάρετε και τη δευτερολογία;

**ΦΩΤΕΙΝΗ ΑΡΑΜΠΑΤΖΗ:** Ένα λεπτάκι δώστε μου, αν μπορείτε.

Σας το τονίζω αυτό, γιατί; Κυρία Υπουργέ, από το Ταμείο Αρχαιολογικών Πόρων, που χρηματοδοτεί το Υπουργείο Πολιτισμού, πήρατε τον Μάρτιο του 2017 17 εκατομμύρια ευρώ, ως Υπουργείο Πολιτισμού. Αναρωτιέμαι το εξής: Δεν βρέθηκε 1 εκατομμύριο να διατεθεί, από αυτά τα 17 εκατομμύρια, για την Αμφίπολη -και χωρίς καμμιά διάθεση αντιπαλότητας- τη στιγμή που δώσατε 800.000 ευρώ στην Εφορεία Αρχαιοτήτων Ημαθίας για το οθωμανικό λουτρό της Βέροιας; Καλά κάνατε και τα δώσατε, αλλά να υπάρξει αναλογική ισότητα, κυρία Υπουργέ, για ένα τέτοιο υπέρλαμπρο μνημείο. Θα επανέλθω στη δευτερολογία μου.

Θέλω να ακούσω, κυρία Υπουργέ, ύστερα από «τα σαράντα κύματα», που πέρασε το ΕΣΠΑ, επιτέλους ποιο είναι το χρονοδιάγραμμα. Πότε θα αρχίσουν οι εργασίες; Γιατί ο βαρύς μακεδονικός χειμώνας έπεσε, δυστυχώς, με την αβελτηρία σας, πάνω στις πλάτες αυτού του επιβαρυμένου μνημείου. Πότε θα αρχίσουν οι εργασίες; Θα προσληφθούν άνθρωποι της περιοχής για να εργαστούν στο ΕΣΠΑ; Με ποιο κριτήριο; Πείτε μας το ακριβές χρονοδιάγραμμα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο κ. Ιωάννης Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε. Θα πάρω και τη δευτερολογία μου.

Κυρία Υπουργέ, κυρίες και κύριοι συνάδελφοι, δεν μπορώ παρά να ξεκινήσω από τα γεγονότα στο ποδόσφαιρο. Ζούμε, λοιπόν, σήμερα ακόμη μία μαύρη μέρα για το ελληνικό ποδόσφαιρο. Τέτοιες ώρες, βεβαίως, τα μεγάλα λόγια δεν βοηθούν. Αυτό που είναι δεδομένο, όμως, είναι πως χρειάζονται στοχευμένες πρωτοβουλίες για την εμπέδωση της αξιοπιστίας, της δικαιοσύνης και της εμπιστοσύνης στους κανόνες. Το ελληνικό ποδόσφαιρο ή θα προσελκύσει ξανά τις οικογένειες στις εξέδρες ή δεν θα ξεκολλήσει από το σημερινό τέλμα.

Κατά τη διάρκεια της θητείας μου στο Υπουργείο Πολιτισμού και Αθλητισμού, είχα αναλάβει την πρωτοβουλία για τη σύνταξη ενός νέου αθλητικού νόμου, με άξονες την ισονομία, την αυστηρή τήρηση δίκαιων κανόνων, σαφώς διατυπωμένων και καθολικής εφαρμογής.

Δυστυχώς, η επόμενη Κυβέρνηση ΣΥΡΙΖΑ-ΑΝΕΛ έκανε κάποια βήματα στην αρχή, αποσπασματικά, χωρίς όμως να τολμήσει να ολοκληρώσει και να εφαρμόσει το απαιτούμενο θεσμικό πλαίσιο. Και όχι μόνο αυτό, αλλά τα όποια βήματα έγιναν, στην πορεία μετατράπηκαν σε βήματα προς τα πίσω, αφού ξηλώθηκαν, ξεψηφίστηκαν διατάξεις, που μόλις πριν από λίγο, εσείς οι ίδιοι είχατε ψηφίσει.

Πάνω από τρία χρόνια, κυρία Υπουργέ, δεν έχει γίνει τίποτα στο σημαντικό κομμάτι του ερασιτεχνικού αθλητισμού. Δεν μπορεί, λοιπόν, να μην υπάρχουν σε αυτό το σημαντικό κομμάτι του αθλητισμού, στον ερασιτεχνικό αθλητισμό, προβλήματα. Δεν έχει έρθει ούτε μία διάταξη, για να διορθώσετε κακώς κείμενα και προβλήματα, που υπάρχουν σε αυτόν τον χώρο.

Επίσης, κυρία Υπουργέ, έχοντας θητεύσει στο Υπουργείο Πολιτισμού και Αθλητισμού, δεν μπορώ παρά να επισημάνω τα εξαιρετικά σοβαρά προβλήματα, την προβληματική κατάσταση σε πολλά επίπεδα, κυρίως όμως στο βάλτωμα πολλών έργων, που είχαν ξεκινήσει, είχαν δρομολογηθεί και είχαν σε μεγάλο βαθμό προχωρήσει, μέχρι και τις αρχές του 2015.

Θέλω, λοιπόν, να αναφερθώ προς τούτο, απολύτως ενδεικτικά και χαρακτηριστικά, σε περιπτώσεις, που αφορούν την ιδιαίτερη πατρίδα μου, την Αργολίδα, γιατί είναι ένα μεγάλο αρχαιολογικό πάρκο και πραγματικά, καθρέφτης προβλημάτων, που υπάρχουν στον τομέα του πολιτισμού και δεν βρίσκουν λύσεις.

Παρά τη σημαντική συμβολή και τις φιλότιμες προσπάθειες της διευθύντριας και του προσωπικού της Εφορείας Αρχαιοτήτων, αλλά και όλου του προσωπικού στους αρχαιολογικούς χώρους και τους χώρους πολιτισμού, καθώς και ευρύτερα στην Πελοπόννησο, ξεκινώ από το Αρχαιολογικό Μουσείο του Άργους.

Ενώ το έργο εκσυγχρονισμού του Αρχαιολογικού Μουσείου του Άργους και επανέκθεσης των συλλογών, βάσει των ήδη εγκεκριμένων μελετών συνολικού προϋπολογισμού 4.050.000 ευρώ είχε εδώ και χρόνια ενταχθεί στο ΕΣΠΑ με φορέα υλοποίησης το Υπουργείο Πολιτισμού και Αθλητισμού και ενώ έγιναν οι απαραίτητες πρόδρομες εργασίες και δημιουργήθηκε η μουσειακή αποθήκη, προκειμένου να μεταφερθούν εκεί οι αρχαιότητες του μουσείου, να διαφυλαχθούν και να συντηρηθούν, ακόμα το έργο καρκινοβατεί, με αβέβαιη κατάληξη. Το λέω αυτό, γιατί αναφέρω ότι μόλις προχθές ο Πρωθυπουργός στην πρόσφατη ομιλία του στο Περιφερειακό Συνέδριο για την Παραγωγική Ανασυγκρότηση στην Πελοπόννησο δεν έκανε καμμία αναφορά στο έργο αυτό και αυτό μας προβληματίζει.

Θέλω να σας επισημάνω και άλλον έναν προβληματισμό, το γεγονός ότι η μέχρι πρότινος αρμόδια για το ΕΣΠΑ Γενική Γραμματέας είχε πει σε σύσκεψη ότι δεν είναι στις προτεραιότητες του Υπουργείου το Αρχαιολογικό Μουσείο του Άργους. Θέλω, λοιπόν, αυτό να το ξεκαθαρίσετε και να το ξεκαθαρίσουμε εδώ στην Αίθουσα, γιατί είναι ένα πολύ σημαντικό έργο πολιτισμού για την Αργολίδα.

Αναφέρομαι στην απαράδεκτη εικόνα, που έχει δημιουργηθεί στον αρχαιολογικό χώρο και στο Μουσείο των Μυκηνών, έναν τόπο ιερό για την Ελλάδα και ολόκληρο τον δυτικό πολιτισμό και μνημείο παγκόσμιας κληρονομίας. Η έλλειψη προσωπικού καθαριότητας, αλλά και προσωπικού φύλαξης, κατέστησαν αναγκαία την ανάρτηση ανακοίνωσης στις τουαλέτες, κυρία Υπουργέ, του αρχαιολογικού χώρου, που αναφέρει σε ελληνικά και αγγλικά ότι ο αρχαιολογικός χώρος και το Μουσείο Μυκηνών δεν διαθέτουν προσωπικό καθαριότητας.

Αναφέρομαι στα έργα για την αποκατάσταση και ανάδειξη στο Μπούρτζι του Ναυπλίου, που από την ανάληψη της Κυβέρνησης από τους ΣΥΡΙΖΑ-ΑΝΕΛ το 2015 ουσιαστικά σταμάτησαν, με αποτέλεσμα το μνημείο να παρουσιάζει όλο αυτό το διάστημα μια απαράδεκτη εικόνα εγκατάλειψης με διάσπαρτα αδρανή υλικά, μηχανήματα και καλώδια. Επισημαίνεται εδώ ότι το έργο έπρεπε να τελειώσει μέχρι τις 31 Δεκεμβρίου του 2015. Η ολιγωρία είναι ανεπίτρεπτη. Τρία χρόνια, από το 2015 έως το 2018, πέρασαν ως απόλυτα νεκρός χρόνος. Με καθυστέρηση, λοιπόν, τριών ετών εντάχθηκε μόλις πριν από λίγες ημέρες το έργο στο Πρόγραμμα της Ανταγωνιστικότητας.

Θέλω, επίσης, να επισημάνω ένα πολύ σημαντικό έργο: Το Ολοκληρωμένο Πρόγραμμα Περιβαλλοντικής Ανάδειξης του ευρύτερου χώρου του Ασκληπιείου Επιδαύρου, το οποίο και αυτό τελεί εν υπνώσει. Το 2014 είχαν εξασφαλιστεί οι πόροι περίπου 5 εκατομμυρίων ευρώ από το Τομεακό του Περιβάλλοντος για το έργο. Το 2017 μετά βίας εγκρίθηκαν 800.000 ευρώ. Το έργο σήμερα καρκινοβατεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα την ανοχή σας. Είναι σημαντικά αυτά, που έχω να πω και νομίζω ότι θα βοηθήσουν αυτές οι επισημάνσεις, ώστε να βρούμε –όπως είπε και ο συνάδελφος πριν- σημείο συνάντησης σε αυτό το μεγάλο κομμάτι του πολιτισμού, το σημαντικό κομμάτι για την πατρίδα μας.

Θέλω, βεβαίως, να αναφερθώ ξεχωριστά στον ναό του Επικούρειου Απόλλωνα, που αποτελεί μνημείο της παγκόσμιας πολιτιστικής κληρονομίας, που είναι ενταγμένο στο ΕΣΠΑ 2014-2017, το έργο της αναστήλωσης και αλλαγής του στεγάστρου, όπου ολοκληρώθηκε μόνο το σκέλος της αναστήλωσης. Οι διαγωνισμοί για την αντικατάσταση της τέντας είχαν προγραμματιστεί για το 2015, όμως η πολιτική ηγεσία του Υπουργείου έμεινε άπραγη όλο το 2015, αφήνοντας έωλες τις υπηρεσίες και μη συμβάλλοντας στην επίλυση των προβλημάτων. Σήμερα, το έργο της συνέχισης της αναστήλωσης και της αντικατάστασης της τέντας παραμένει ανενεργό. Δεν έχει κατατεθεί ούτε καν, κυρία Υπουργέ -και θέλω να το δείτε- το δελτίο για την ένταξη του έργου στο ΕΣΠΑ 2014-2020, εάν και από το 2014 είχαν προβλεφθεί πόροι στο συμπλήρωμα προγραμματισμού του στο Τομεακό Πρόγραμμα ΕΠΑνΕΚ, ειδικά για τα έργα επί μνημείων UNESCO.

Τονίζω, τέλος, την ανάγκη αντιμετώπισης συνολικά της υπολειτουργίας των μεγάλων αρχαιολογικών χώρων της Πελοποννήσου. Το είπε και η Τομεάρχης, η κ. Κεφαλογιάννη. Την 1η Απριλίου κάθε χρόνου ξεκινά το θερινό διευρυμένο ωράριο λειτουργίας των αρχαιολογικών χώρων και των μουσείων. Μόλις πριν από λίγες ημέρες, βγήκε η προκήρυξη για την πρόσληψη του έκτακτου φυλακτικού προσωπικού, άρα είναι λίγο δύσκολο να καλυφθούν αυτές οι θέσεις μέχρι το Πάσχα.

Σε όλα αυτά τα ζητήματα, λοιπόν, κυρία Υπουργέ, σας καλούμε να απαντήσετε, με την πεποίθηση ότι ο πολιτισμός είναι για την Ελλάδα, όχι μόνο πρωτεύον συγκριτικό πλεονέκτημα, αλλά στην προσπάθεια για την ανάκαμψη και την ανάπτυξη της χώρας μας είναι πραγματικά το ανεκτίμητο συστατικό κομμάτι, το οποίο θα δώσει πραγματική ώθηση στην ανάπτυξη αυτή, αλλά είναι και συστατικό μέρος της ταυτότητάς μας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε κι εμείς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και δύο εκπαιδευτικοί συνοδοί τους από το 2ο Γενικό Λύκειο Ζακύνθου.

Η Ζάκυνθος έχει την τιμητική της σήμερα εδώ.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Ιάσων Φωτήλας.

Θέλετε και τη δευτερολογία σας, κύριε Φωτήλα;

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε. Ναι, θα ήθελα και τη δευτερολογία.

Πριν από λίγες ημέρες, στις 26 Φεβρουαρίου, ο Υπουργός κ. Βασιλειάδης, δήλωνε για έναν φίλαθλο, που πέταξε ένα ρολό από ταμειακή μηχανή, τραυματίζοντας έναν άνθρωπο: «Από έναν ηλίθιο, μια ομάδα κινδυνεύει να χάσει το πρωτάθλημα». Μετά τα χθεσινά, εγώ θα έλεγα ότι από έναν άλλο «κύριο» -τον χαρακτηρισμό τον αφήνω στον κ. Βασιλειάδη, που κάνει τους χαρακτηρισμούς- μια χώρα κινδυνεύει να χάσει την αξιοπρέπειά της. Όμως, η αμετροέπεια, την οποία έδειξε ο συγκεκριμένος κύριος χθες, δεν είναι τυχαία. Είναι η ίδια αμετροέπεια, που καθημερινά σχεδόν δείχνουν Υπουργοί και κυβερνητικά στελέχη της Κυβέρνησης. Αμετροέπεια και καθεστωτισμός. Αυτό ζούμε σήμερα. Κλείνω αυτήν την παρέμβαση και θέλω να δώσω συγχαρητήρια στους φιλάθλους του ΠΑΟΚ και στον αρχηγό της ομάδας για τη χθεσινή τους στάση και το ήθος που επέδειξαν.

Πάμε τώρα στα σημερινά. Κυρίες και κύριοι συνάδελφοι, βρισκόμαστε σε ένα σταυροδρόμι. Δεν ήμασταν ποτέ απομονωμένοι. Μείναμε πάντα ανοικτοί σε όλα τα ρεύματα, Ανατολή και Δύση, και τα αφομοιώναμε θαυμάσια, τις ώρες που λειτουργούσαμε σαν εύρωστος οργανισμός. «Η προσωπική μου εμπειρία, μού δείχνει πως το πράγμα που με βοήθησε ήταν η πίστη και η προσήλωσή μου σε έναν κόσμο ζωντανών και περασμένων ανθρώπων», έλεγε πριν από δεκαετίες ο μεγάλος Γιώργος Σεφέρης και η φωνή του ακούγεται τόσο επίκαιρη σήμερα για τη χώρα μας, που βρίσκεται σε αυτήν την εσχατιά του δυτικού κόσμου.

Γιατί επέλεξα αυτά τα λόγια του κορυφαίου νομπελίστα, κυρίες και κύριοι συνάδελφοι; Διότι πιστεύω ότι η χώρα μας, που βρίσκεται στο σύνορο μεταξύ συγκρουόμενων πολιτισμών και με έναν γείτονα ιδιαίτερα προκλητικό, θα έπρεπε, εκτός από την αμυντική της θωράκιση, να επενδύσει στον πολιτισμό, όχι μόνο γιατί η επένδυση αυτή έχει μεγάλα οικονομικά οφέλη, λόγω της τεράστιας πολιτισμικής κληρονομιάς, που έχει, αρχαίας, βυζαντινής, νεότερης, αλλά γιατί θα μπορούσε να συμβάλει και στον διάλογο αυτών των πολιτισμών, ως γέφυρα φιλίας και διαλόγου. Έχει να επιδείξει προς αυτήν την κατεύθυνση μνημεία και θεσμούς.

Τρανή απόδειξη ο χώρος της Αρχαίας Ολυμπίας, που από την αρχαιότητα ήδη αποτελούσε κατά την τέλεση των Ολυμπιακών Αγώνων χώρο εκεχειρίας μεταξύ των τότε πόλεων-κρατών.

Τι κάνει, όμως, αυτή η Κυβέρνηση στη μεγάλη εικόνα; Πήρε, για παράδειγμα, κάποια πρωτοβουλία για την καθιέρωση της ολυμπιακής εκεχειρίας; Απολύτως καμμία.

Αντιθέτως, στον χώρο του πολιτισμού, τον κυρίαρχο τόνο τον δίνει η εσωστρέφεια και η διαχείριση της μίζερης πραγματικότητας, με μειωμένους πάντα προϋπολογισμούς. Το δε μουσείο της Αρχαίας Ολυμπίας, παρά τις βελτιωτικές προσπάθειες συνολικά του χώρου ανάδειξης -που γίνονται και δεν τις υποτιμώ- δεν έχει καν κυλικείο τα τελευταία τρία χρόνια, ώστε να προμηθεύονται οι τουρίστες νερό, αναψυκτικά, λόγω του προβλήματος με το ΤΑΠ.

Ανάλογα προβλήματα -τα έθιξε και η κ. Κεφαλογιάννη- υπάρχουν σε μια σειρά από μουσεία ανά την επικράτεια, με την κατάσταση στο ΤΑΠ να μην προοιωνίζει θετικές εξελίξεις. Για δε το ηλεκτρονικό εισιτήριο, ακόμα υποσχέσεις ακούμε.

Ακόμα και στη νεότερη, όμως, πολιτισμική κληρονομιά, η κατάσταση δεν είναι καλή. Στην Πάτρα, για παράδειγμα, που είναι η πόλη μου, για ένα θέατρο ιδιαίτερης ιστορικής και καλλιτεχνικής αξίας, το «Απόλλων», που κατασκευάστηκε το 1872 σε σχέδια του μεγάλου Γερμανού αρχιτέκτονα Ερνέστου Τσίλλερ, παρ’ ότι μέσω ΕΣΠΑ ξεκίνησαν μερικώς οι εργασίες συντήρησης και αποκατάστασης, ξαφνικά σταμάτησαν.

Ποιοι είναι οι λόγοι παύσης των εργασιών; Γραφειοκρατία των Υπουργείων με επικαλυπτόμενες αρμοδιότητες, εκτός αν είναι κάτι άλλο, κυρία Υπουργέ. Πείτε μας επιτέλους τι είναι και πότε θα δοθεί ολοκληρωμένο το έργο στους Πατρινούς.

Το αποτέλεσμα είναι η απαξίωση του θεάτρου, η ελλιπής λειτουργία του και φυσικά η απαράδεκτη κατάσταση στην οποία σήμερα βρίσκεται.

Μιας και μίλησα για θέατρα στην πόλη της Πάτρας, ανάλογα ζητήματα υπάρχουν και με το αρχαίο ρωμαϊκό θέατρο, το στάδιο της πόλης. Είναι ένα μνημείο που υπό προϋποθέσεις θα μπορούσε να αποτελέσει τον «πόσιμο» πολιτισμό. Και εδώ έχουν «παγώσει» όλες οι εργασίες ανάδειξης και δεν προχωρούν περαιτέρω ούτε οι απαλλοτριώσεις ούτε οι ανασκαφές.

Γενικότερα, για τον θεσμό των σύγχρονων θεάτρων στην περιφέρεια, των ΔΗΠΕΘΕ, δεν φαίνεται η Κυβέρνηση να έχει συγκροτημένη πολιτική. Και όμως θα έπρεπε στις βασικές προτεραιότητες μιας εθνικής, πολιτιστικής, πολιτικής να βρίσκεται η ανάπτυξη των δομών και η ενίσχυση των θεσμών της περιφέρειας. Αντί αυτού, στον χώρο των παραστατικών τεχνών η ελληνική περιφέρεια ενισχύεται με ποσό που αντιστοιχεί μόνο στο 3% του συνολικού ποσού επιχορηγήσεων του ΥΠΟΑ στις παραστατικές τέχνες. Αυτά δεν τα λέω εγώ.

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Εσείς τα κάνετε, όμως.

**ΙΑΣΟΝΑΣ ΦΩΤΗΛΑΣ**: Αυτά είναι η επίκαιρη ερώτηση που κατέθεσε σε εσάς, κυρία Υπουργέ, ο καλός συνάδελφος και Βουλευτής Κοζάνης του ΣΥΡΙΖΑ, ο κ. Μουμουλίδης και συζητήθηκε στη Βουλή, όπου επεσήμανε τα προφανή.

Την καταθέτω για τα Πρακτικά.

(Στο σημείο αυτό ο Βουλευτής κ. Ιάσονας Φωτήλας καταθέτει για τα Πρακτικά την προαναφερθείσα επίκαιρη ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, θα ήθελα μια απάντηση, κυρία Υπουργέ, για τα εκατοντάδες νεοκλασικά κτίρια της πόλης μας. Τα τελευταία χρόνια δεν γίνονται έργα αποκατάστασής τους και έχουν αφεθεί πραγματικά στην τύχη τους. Μία από τις τελευταίες αναλαμπές ήταν το 2006, όταν η Πάτρα ήταν πολιτιστική πρωτεύουσα της Ευρώπης. Αρκετά εξ αυτών σήμερα ρημάζουν στην κυριολεξία, αποτελώντας και κίνδυνο για τους διερχόμενους πεζούς. Τριάμιση χρόνια διακυβέρνησής σας έχουν περάσει και δεν βλέπουμε να έχετε κάνει τίποτα σχετικά και με αυτό το ζήτημα.

Μια κουβέντα ακόμα θα πω -και κλείνω, κύριε Πρόεδρε- για τα θέματα σύνδεσης του πολιτισμού με τον τουρισμό και με τις διάφορες μορφές του, όπου είναι πραγματικά μεγάλες οι ελλείψεις. Η προσέλκυση τουριστών σήμερα στα μνημεία της χώρας συνδυάζει την αισθητική απόλαυσή τους με παράλληλη αξιοποίηση των δυνατοτήτων κάθε περιοχής, παρέχοντας εναλλακτικές δραστηριότητες. Η σύνδεση του πολιτισμού με τον τουρισμό και τις ειδικότερες μορφές του, δηλαδή τον ιατρικό τουρισμό ή τον αγροτουρισμό και τόσους άλλους, θα μπορούσε να γίνει πηγή πολύ μεγάλων εσόδων.

Για παράδειγμα, στη δυτική Ελλάδα υπάρχει εξαιρετικό κλίμα. Τα ξενοδοχεία, σε συνεργασία με εξειδικευμένες ιατρικές μονάδες, θα μπορούσαν να το αξιοποιήσουν αυτό, ώστε η παροχή ιατρικής φροντίδας να συνδυαστεί με πολιτισμικές δραστηριότητες. Εσείς, όμως, δεν έχετε προβεί ούτε καν σε έκδοση της ΚΥΑ για τον αγροτουρισμό που εκκρεμεί από το 2014, που είχε φτιάξει το σχετικό νομοθετικό πλαίσιο η Νέα Δημοκρατία. Ακούω πάλι υποσχέσεις για το Πάσχα, μετά από τριάμισι χρόνια.

Περιμένω τις απαντήσεις σας, κυρία Υπουργέ, γιατί πιστεύουμε ότι ο πολιτισμός, σε συνέργεια με τον τουρισμό, μπορεί να αποτελέσει συγκριτικό πλεονέκτημα για τη χώρα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει η Υπουργός Πολιτισμού κ. Λυδία Κονιόρδου.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Σας ακούω πολύ προσεκτικά όλη αυτήν την ώρα. Συμφωνώ μαζί σας ότι ο πολιτισμός ενώνει, ο πολιτισμός γεφυρώνει. Όμως, αναρωτιέμαι αν σαράντα χρόνια τώρα που ζω και εργάζομαι σε αυτήν τη χώρα, ζω στη χώρα η οποία εμφανίζει όλα αυτά που εσείς κατηγορείτε τον ΣΥΡΙΖΑ ότι έχει καταστρέψει.

Πραγματικά θα μπορούσε να είχε γεφυρώσει ο πολιτισμός, αρκεί να ήμασταν ακριβείς σε αυτά που λέγαμε και να μην τοποθετούμαστε καταστροφολογώντας θλιβερά, με στοιχεία που δεν ανταποκρίνονται στην πραγματικότητα.

Επειδή θα ήθελα να απαντήσω σε μία – μία τις ερωτήσεις που έχουν κατατεθεί, καθώς ετέθησαν και άλλα θέματα, κάποια από τα οποία δεν είναι της αρμοδιότητας της δικής μου και θα απαντηθούν, θα ξεκινήσω με τα θέματα ένα – ένα.

Θα ήθελα να αναφερθώ στο τι παραλάβαμε. Παραλάβαμε ένα Υπουργείο χωρίς τομεακά προγράμματα, κύριοι Βουλευτές της Νέας Δημοκρατίας και το γνωρίζετε πάρα πολύ καλά. ΕΣΠΑ, τομεακά, δεν διαθέτει το Υπουργείο Πολιτισμού. Παραλάβαμε ένα Υπουργείο του οποίου οι δομές έχουν υποστελεχωθεί λόγω αποχώρησης έμπειρων στελεχών. Παραλάβαμε έναν σύγχρονο πολιτισμό με έλλειψη κανόνων λειτουργίας. Ακόμα και μια πολυκατοικία έχει κανόνες, όχι όμως οι εποπτευόμενοι φορείς τόσες δεκαετίες στο Υπουργείο Πολιτισμού. Παραλάβαμε την κατάρρευση των φορέων με συνεχείς δημιουργίες χρεών, έλλειψη οργανισμών στους εποπτευόμενους φορείς, αιφνίδιες, αψυχολόγητες περικοπές επιχορηγήσεων το 2011 χωρίς προηγούμενη προειδοποίηση, χωρίς ιεράρχηση, με σοβαρές επιπτώσεις. Παραδείγματα έχουμε πολλά, όπως Ορχήστρα των Χρωμάτων, Καμεράτα, ελεύθερο θέατρο και χορός, Θεατρικό Μουσείο στο οποίο αναφερθήκατε, ΕΚΕΒΙ. Η πολιτική για το βιβλίο εξαφανίστηκε. Είχαμε έλλειψη περιφερειακής πολιτικής, εγκατάλειψη των περιφερειακών θεσμών, όπως τα ΔΗΠΕΘΕ, που αφέθηκαν στην τύχη τους πολύ πριν από την κρίση, πολύ πριν από το 2011. Υπήρχε ανυπαρξία αξιολόγησης και επικαιροποίησης της επιχορήγησης των φορέων στην περιφέρεια με ένα αμφίβολης αποτελεσματικότητας μητρώο. Αν πούμε δε για τον κινηματογράφο, πέρασε ο νόμος του 2011, μόνο που τίποτα δεν εφαρμόστηκε. Όλα αυτά τα χρόνια, απολύτως τίποτα!

Εμείς σε αυτήν την Κυβέρνηση αντιμετωπίζουμε τη στρατηγική μας, του Υπουργείου Πολιτισμού, ως εξής: Έχουμε δύο κατηγορίες. Υπάρχει μία κατηγορία που είναι οι επείγουσες υποθέσεις που ζητούν άμεση διευθέτηση και λύση, υποθέσεις που ήρθαν από την προηγούμενη διακυβέρνηση και δεν αντιμετωπίστηκαν ποτέ. Ένα τέτοιο παράδειγμα τρανταχτό είναι ο νόμος για τα πνευματικά δικαιώματα. Από το 1993 δεν είχε επικαιροποιηθεί ποτέ. Δεν είχε εξυγιανθεί το τοπίο των πνευματικών δικαιωμάτων ποτέ. Όλοι ήξεραν την παθογένεια μόνο που κανένας δεν παρενέβη σε αυτόν το τομέα.

Ε, λοιπόν, αυτή η Κυβέρνηση ξεκίνησε τον έλεγχο στην ΑΕΠΙ με τα γνωστά αποτελέσματα και προχωράει σε νομοθετικές πρωτοβουλίες για να μπει ένα τέλος σε αυτήν την ανωμαλία.

Ο νέος οργανισμός του Υπουργείου; Ήταν μια προτεραιότητα. Η διευθέτηση εργασιακών εκκρεμοτήτων; Ήταν μια προτεραιότητα. Η αντιμετώπιση του Ταμείου Αλληλοβοήθειας με θέματα που προέκυψαν με τον διαχειριστικό έλεγχο, που ήταν απαραίτητος να γίνει. Οι απαραίτητες αλλαγές στη χρηματοδότηση. Τοποθετήθηκε νέο ΔΣ και νέα διευθύντρια. Εξασφαλίστηκε η μεταφορά του βρεφονηπιακού σταθμού στο Υπουργείο Πολιτισμού, βάσει του οργανισμού.

Υπάρχει στρατηγική και σχεδιασμός στον αρχαιολογικό τομέα, που έχει από τις πιο σοβαρές δομές σε Υπουργείο. Εμείς σαν προτεραιότητα εξασφαλίζουμε μελέτες ώριμες. Εφόσον δεν έχουμε πλέον τα τομεακά προγράμματα ΕΣΠΑ, αυτό που μπορούμε να κάνουμε είναι να ετοιμάζουμε μελέτες, να είναι έτοιμες προς ένταξη. Θέλουμε να έχουμε δίκαιη κατανομή των πόρων, όχι κάποιες περιφέρειες να παίρνουν περισσότερα και κάποιες άλλες να είναι ξεχασμένες. Επίσης, θέλουμε μέγιστη αξιοποίηση χρηματοδοτικών εργαλείων μέχρι και το τελευταίο ευρώ.

Συγχρόνως, υποστηρίζουμε την ανάπτυξη των περιφερειακών δομών, παράλληλα με τον εξορθολογισμό και τη στήριξη των εποπτευομένων φορέων.

Επιδιώκουμε την αποκέντρωση επιτέλους. Επιδιώκουμε τον διάλογο του κέντρου και της περιφέρειας, όχι να είναι η περιφέρεια ο «φτωχός συγγενής» του κέντρου, να μιμείται κακέκτυπα ή να μην έχει τη δική της ταυτότητα.

Έχουμε εργαστεί με συγκεκριμένες προτάσεις και λύσεις για τα ΔHΠΕΘΕ, για τις επιχορηγήσεις, για το δίκτυο αρχαίου δράματος, τις πολιτιστικές διαδρομές και τη σύνδεσή τους με τα αρχαία θέατρα. Υποστηρίζουμε τη σύνδεση της αρχαίας κληρονομιάς με τον σύγχρονο πολιτισμό χωρίς διαχωρισμούς, να πάψει πλέον αυτή η τομή ανάμεσα στο ένδοξο παρελθόν μας και στη σύγχρονη δημιουργία, η πολιτιστική μας κληρονομιά να τροφοδοτεί τη σύγχρονη δημιουργία και η σύγχρονη δημιουργία να φωτίζει το παρελθόν μας και να συνυπάρχουν με γόνιμο διάλογο. Αναπτύσσονται έτσι δράσεις σε μουσεία και αρχαιολογικούς χώρους σε συνεργασία με εποπτευόμενους φορείς και με καλλιτέχνες, κάτι που δεν συνέβαινε στο παρελθόν.

Καλλιεργούμε τη συλλογικότητα, το πνεύμα συνεργασίας με τους δήμους, με τις περιφέρειες, με άλλα Υπουργεία, με πανεπιστήμια. Εμείς δουλεύουμε για τη συνεργασία. Στην πράξη γεφυρώνουμε τις αντιθέσεις με την καλή συνεργασία που έχουμε με τους δήμους και τις περιφέρειες σε όλη την επικράτεια.

Ένα πολύ καλό παράδειγμα σε αυτό είναι το γεφύρι της Πλάκας που έχουμε συνεργαστεί επτά διαφορετικοί φορείς, τρία διαφορετικά Υπουργεία και τέσσερις διαφορετικοί φορείς.

Επίσης, αναπτύσσουμε συνεργασίες με δημάρχους. Ένα καλό παράδειγμα είναι ο δήμαρχος της Πάτρας που προσφέρει την προσβασιμότητα στη Βούντενη. Το Υπουργείο ανέδειξε το μνημείο και ο δήμαρχος προσφέρει τον δρόμο για να φτάνουν οι επισκέπτες στο μνημείο.

Στηρίζουμε την ποικιλομορφία, την ταυτότητα. Σε ένα παγκοσμιοποιημένο περιβάλλον μάς ενδιαφέρει η κάθε περιφέρεια, ο κάθε τόπος να αναδείξει τα συγκριτικά του πλεονεκτήματα, να δείξει την ιδιαίτερη προσωπικότητα, το ιδιαίτερο προφίλ του. Μέσω του ΤΑΠΑ στηρίζουμε τα τοπικά προϊόντα και δημιουργίες στα αναψυκτήρια και στα πωλητήρια, έτσι όπως σχεδιάζονται να λειτουργήσουν.

Η βιώσιμη ανάπτυξη είναι ένας βασικός πυλώνας στην στρατηγική μας, η σύνδεση της διαχρονικής κληρονομιάς και του σύγχρονου πολιτισμού με το μεγάλο κεφάλαιο αυτού του τόπου, που είναι το μοναδικό του τοπίο και η προστασία του περιβάλλοντος, η ανάπτυξη και η στήριξη της καινοτομίας και των νέων.

Γίνεται προώθηση των πολιτιστικών διαδρομών που προσφέρουν ήπια, βιώσιμη ανάπτυξη στις τοπικές κοινωνίες. Το ΤΑΠΑ σχεδιάζει σε συνεργασία με το Υπουργείο Τουρισμού και Μεταφορών ειδικά δρομολόγια και ηλεκτρονική υποστήριξη εισιτηρίων και πωλήσεων.

Νέα τεχνολογία μπαίνει στους αρχαιολογικούς χώρους και στα μουσεία. Στις απαλλοτριώσεις έχουμε επιτύχει μια ισότιμη μεταχείριση των πολιτών βάσει νέων κανόνων, όπου το θέμα των απαλλοτριώσεων έχει μπει σε μια σωστή σειρά. Υπάρχει το θεσμικό πλαίσιο, η προστασία και ανάδειξη της πολιτιστικής κληρονομιάς σε συνδυασμό με τη βιώσιμη ανάπτυξη, με κανονιστικές πράξεις, ώστε να δημιουργείται ασφαλές περιβάλλον για το επενδυτικό κοινό και να μην λειτουργεί η δημόσια διοίκηση με πελατειακή πρακτική.

Ερχόμαστε στα ΕΣΠΑ. Κληρονομήσαμε μια επιβαρυμένη κατάσταση από τις προηγούμενες κυβερνήσεις, διότι στα έτη 2012 – 2014, κατά το σχεδιασμό της προγραμματικής περιόδου 2014 – 2020, δεν προβλέφθηκε, όπως είπα, ξεχωριστό τομεακό επιχειρησιακό πρόγραμμα για τον πολιτισμό, όπως συνέβαινε στο Γ΄ Κοινοτικό Πλαίσιο το 2000 - 2006. Αυτό ήταν κεντρική κυβερνητική επιλογή μέσω του τότε Υπουργείου Ανάπτυξης που συντόνιζε τα επιχειρησιακά προγράμματα για όλα τα Υπουργεία.

Γνωρίζετε, λοιπόν, πολύ καλά ότι δεν υπάρχει στο ΕΣΠΑ τομεακό επιχειρησιακό πρόγραμμα του Υπουργείου Πολιτισμού και Αθλητισμού και εξαρτάται από τα προγράμματα που έχουν άλλα Υπουργεία, διότι ως Κυβέρνηση δεν το διεκδικήσατε. Δεν προβλέφθηκε ούτε δυνατότητα εκχώρησης πόρων από τομεακά περιφερειακά επιχειρησιακά προγράμματα για τη διαχείρισή τους από το Υπουργείο Πολιτισμού, όπως συνέβη στο ΕΣΠΑ 2007 - 2013.

Επιπλέον, με τον ν.4314/2014, ο οποίος αποτελεί το βασικό θεσμικό κείμενο του ΕΣΠΑ 2014 – 2020, η Ειδική Υπηρεσία Τομέα Πολιτισμού του Υπουργείου Πολιτισμού μετονομάζεται σε Επιτελική Δομή ΕΣΠΑ και της αφαιρούνται αρμοδιότητες που ασκούσε και που αφορούσαν στη διαχείριση συγχρηματοδοτούμενων πόρων.

Αποτέλεσμα; Το Υπουργείο Πολιτισμού και Αθλητισμού όχι μόνο δεν εξασφάλισε διακριτούς για τον τομέα του πολιτισμού πόρους από την αρχή της προγραμματικής περιόδου, αλλά έχει απωλέσει και τη θεσμική δυνατότητα διεκδίκησης της διαχείρισης εκχωρημένων από άλλα επιχειρησιακά προγράμματα πόρων, με αποτέλεσμα να μην μπορεί να διαχειριστεί χρήματα ως αρχή διαχείρισης προγραμμάτων και να εξαρτάται από τα προγράμματα που έχουν άλλα Υπουργεία ή οι περιφέρειες.

(Στο σημείο αυτό την Προεδρική Έδρα καταλαμβάνει ο Z΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Εδώ να σημειώσω ότι γίνεται τεράστια προσπάθεια από τη Ειδική Υπηρεσία Τομέα Πολιτισμού, από την ΕΔΕΠΟΛ και τις συνεργαζόμενες σε όλη την επικράτεια υπηρεσίες του Υπουργείου να είναι πάντα σε ετοιμότητα με μελέτες, ώστε να μπορούν να συμμετέχουν, ωριμάζοντας τις μελέτες έγκαιρα, για να είναι έτοιμοι σε όσες προσκλήσεις υπάρξουν. Έτσι, οι προσπάθειες των υπηρεσιών επικέντρωσαν στην εξασφάλιση όσο το δυνατόν περισσότερων πόρων από όσο το δυνατόν περισσότερους θεματικούς στόχους.

Πιο συγκεκριμένα, ακολούθησε μια σειρά από ενέργειες για την εξασφάλιση πόρων τόσο για έργα υποδομών, όσο και για δράσεις σε άλλους οριζόντιους τομείς, όπως αυτοί της έρευνας, της τεχνολογίας, της επικοινωνίας, της εκπαίδευσης και της ενίσχυσης της επιχειρηματικότητας. Η επιτελική δομή ΕΣΠΑ συμμετέχει από την αρχή της τρέχουσας προγραμματικής περιόδου σε όλες τις διαδικασίες σχεδιασμού και εξειδίκευσης των επιχειρησιακών προγραμμάτων, με συναντήσεις, με εργασίες, με επιτροπές κ.λπ.. Συνεργάζεται με τις αρμόδιες διαχειριστικές αρχές και μεριμνά για την έγκαιρη έκδοση των σχετικών προσκλήσεων για την υποβολή και ένταξη έργων προς χρηματοδότηση από τα τομεακά και περιφερειακά επιχειρησιακά προγράμματα, ενώ προβαίνει στις απαραίτητες ενέργειες για την προώθηση νομοθετικών ρυθμίσεων σχετικά με τα συγχρηματοδοτούμενα έργα πολιτισμού.

Όσον αφορά το 2007 - 2013 και τη μετάβαση στο 2014 - 2020, η πλειονότητα των έργων του Τομέα Πολιτισμού που υλοποιήθηκαν στο πλαίσιο του ΕΣΠΑ 2007 - 2013 ολοκληρώθηκε. Συγκεκριμένα, υλοποιήθηκαν εξακόσια πενήντα τέσσερα έργα συνολικού ύψους 597 εκατομμυρίων περίπου με ποσοστό απορρόφησης της τάξεως του 97%. Συγκεκριμένα, έως 31-12-2014 είχε ολοκληρωθεί το φυσικό αντικείμενο σε εκατόν είκοσι έξι έργα και είχαν εκδοθεί μόνο δεκαπέντε αποφάσεις ολοκλήρωσης για ισάριθμα έργα. Μετά την 1-1-2015 εκδόθηκαν οι υπόλοιπες αποφάσεις ολοκλήρωσης, εξακόσιες είκοσι μία στον αριθμό, όταν πλέον είχε αναλάβει η Κυβέρνηση ΣΥΡΙΖΑ.

Να αναφέρω, τέλος, ότι μια σειρά εμβληματικών έργων της προγραμματικής περιόδου 2007 - 2013 διαπιστώθηκε από πολύ νωρίς ότι δεν ήταν δυνατόν να ολοκληρωθούν, λόγω ανυπέρβλητων δυσχερειών της προηγούμενης περιόδου: καθυστερημένες μελέτες, άρα δεν υπήρχε ωριμότητα, καθυστερήσεις εντάξεων, άρα λιγότερος χρόνος διαθέσιμος για υλοποίηση και καθυστερήσεις στο έργο, στην απορρόφηση κονδυλίων κ.λπ.. Όλα αυτά τα γνωρίζετε, βεβαίως, πολύ καλά.

Από τις πρώτες επιτροπές εξειδίκευσης των νέων έργων της περιόδου ασκήθηκε πίεση για τη συνέχιση των έργων αυτών στη νέα περίοδο 2014 - 2020. Η επιτυχημένη διαχείριση του θέματος και ο συντονισμός του Υπουργείου Πολιτισμού με τα αρμόδια Υπουργεία για το ΕΣΠΑ 2014 - 2020 είχε σαν αποτέλεσμα την ένταξη έργων συνολικού προϋπολογισμού 42 εκατομμυρίων περίπου, δηλαδή 34 εκατομμύρια τα έργα phasing και 8 εκατομμύρια ευρώ τα μεταφερόμενα έργα, που δεν ολοκληρώθηκαν ή δεν άρχισαν καν στην προηγούμενη περίοδο. Πρόκειται για έργα που τμηματοποιήθηκαν και θα ολοκληρωθούν σε δύο φάσεις.

Η Εθνική Πινακοθήκη ανήκει σε αυτά τα έργα phasing. Με την αποτελεσματική αντιμετώπιση των προβλημάτων, που προέκυψαν στο πλαίσιο της σύμβασης με τον ανάδοχο, προγραμματίζεται το τέλος του 2019 να έχουν ολοκληρωθεί το έργο επέκτασης της ΕΠΜΑΣ και το τέλος του 2020 να επαναλειτουργήσει η Εθνική Πινακοθήκη - Μουσείο Αλεξάνδρου Σούτσου στις νέες κτηριακές εγκαταστάσεις.

Το Μουσείο Ελληνικής Λαϊκής Τέχνης, το Μέγαρο Τσίλλερ - Λοβέρδου, το Πολυκεντρικό Μουσείο Αιγών, το Μουσείο Αλεξανδρούπολης, το νέο Αρχαιολογικό Μουσείο Χανίων, το Αρχαιολογικό Μουσείο Σαμοθράκης ανήκουν σε αυτήν την κατηγορία των έργων.

Τα μεταφερόμενα έργα δεν είχαν απορροφητικότητα και θα ενταχθούν στο ΕΣΠΑ 2014 – 2020, ώστε να ολοκληρωθούν στην τρέχουσα προγραμματική περίοδο, όπως η Αρχαιολογική Συλλογή Σάμης, ο Βορειοανατολικός Πύργος στα Αιγόσθενα, η ανάδειξη και επανάχρηση του Φρουρίου Μπούρτζι στο Ναύπλιο, δηλαδή έργα που δεν είχαν πραγματοποιήσει δαπάνες πριν από την 1η Ιανουαρίου 2014 και αυτά που λέγαμε παραπάνω για έργα που δεν ξεκίνησαν ποτέ.

Για τη μέχρι σήμερα ενεργοποίηση των επιχειρησιακών προγραμμάτων του ΕΣΠΑ υπάρχουν πίνακες οι οποίοι μπορούν να δοθούν και έως σήμερα έχουν εξειδικευθεί πόροι για τον τομέα πολιτισμού ύψους 310 εκατομμυρίων ευρώ από τις υπηρεσίες του Υπουργείου Πολιτισμού.

Στο πλαίσιο αυτό της εξειδίκευσης έχουν εκδοθεί προσκλήσεις απ’ όλα τα επιχειρησιακά προγράμματα προς το Υπουργείο Πολιτισμού και τους εποπτευόμενους φορείς για την υποβολή προτάσεων έργου, προϋπολογισμού 248 εκατομμυρίων ευρώ, δηλαδή έχει ενεργοποιηθεί το 80% των εξειδικευμένων πόρων μέσω της έκδοσης προσκλήσεων.

Από το Υπουργείο Πολιτισμού έχουν ήδη κατατεθεί προτάσεις για εκατόν οκτώ έργα προϋπολογισμού 165,910 εκατομμυρίων ευρώ, που αντιστοιχούν στο 67% του προϋπολογισμού των προσκλήσεων που έχουν εκδοθεί. Ο αριθμός αυτός των προτάσεων είναι περίπου ίδιος με τον αριθμό των προτάσεων που είχαν κατατεθεί στην αντίστοιχη χρονική περίοδο του προηγούμενου ΕΣΠΑ, δηλαδή στις αρχές του 2011 που ήταν ο τέταρτος χρόνος ενεργοποίησης του ΕΣΠΑ, παρά το γεγονός ότι οι διατιθέμενοι πόροι τότε ήταν περίπου διπλάσιοι απ’ αυτούς που διατίθενται σήμερα.

Συνεπώς, στην παρούσα χρονική περίοδο το ποσοστό ενεργοποίησης τον τέταρτο χρόνο του τρέχοντος ΕΣΠΑ είναι περίπου το ίδιο και απόλυτα συγκρίσιμο χωρίς να υπάρχει υστέρηση με το αντίστοιχο ποσοστό της προηγούμενης περιόδου.

Από τα εκατόν οκτώ έργα μέχρι σήμερα, ήδη έχουν ενταχθεί και υλοποιούνται εβδομήντα έξι έργα προϋπολογισμού εκατόν δεκατεσσάρων εκατομμυρίων ευρώ, κάτι που σημαίνει ότι το ποσοστό των εντάξεων σε σχέση με τον προϋπολογισμό των προσκλήσεων ανέρχεται ήδη στο 46%, όταν το ποσοστό απορροφητικότητας των έργων, δαπάνες σε σχέση με τον προϋπολογισμό των ενταγμένων έργων, φθάνει το 18%. Επίσης, υπάρχει διεκδίκηση επιπλέον πόρων. Στόχος είναι η ένταξη έργων, ώστε να καλυφθεί ο προϋπολογισμός των εξειδικευμένων πόρων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Είναι πάρα πολλές οι ερωτήσεις κύριε Πρόεδρε, δεν έχω μπορέσει να τις καλύψω. Θα πρέπει να μου δώσετε λίγο περισσότερο χρόνο.

**ΠΡΟΕΔΡΕΥΩΝ (Σπυρίδων Λυκούδης):** Συνεχίστε, κυρία Υπουργέ.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Υπάρχει διεκδίκηση επιπλέον πόρων 310 εκατομμυρίων ευρώ στο τέλος του 2018. Με την εξέλιξη αυτή θα υπάρξει δυνατότητα διεκδίκησης επιπλέον πόρων. Επίσης μέσω του INTERREG υπάρχουν προγράμματα για συνεργασία που θα γίνει σε έργα μεταξύ Ελλάδας - Αλβανίας, Ελλάδας - Βουλγαρίας, Ελλάδας - Κύπρου, Ελλάδας – FYROM. Επίσης, υπάρχει πρόγραμμα INTERREG MED και BLUEMED.

Για το ΕΠΑνΕΚ υπάρχουν πολλές προτάσεις που έχουν κατατεθεί. Υπάρχουν τριακόσιες προτάσεις κατά προσέγγιση και υπάρχει μεγάλη δυνατότητα, έτσι όπως αναπτύσσεται η έρευνα και η καινοτομία στον χώρο του πολιτισμού.

Αναφορικά με τον οργανισμό του Υπουργείου Πολιτισμού και Αθλητισμού σας γνωρίζουμε ότι στις 22 Ιανουαρίου δημοσιεύθηκε το Προεδρικό Διάταγμα για τον οργανισμό του Υπουργείου. Όντως υπήρξε επεξεργασία του σχεδίου οργανισμού η οποία ήταν προϊόν διαλόγου. Για πρώτη φορά, σε αντίθεση με τον οργανισμό του 2014, συμπεριλήφθηκαν οι απόψεις όλων των υπηρεσιών των εργαζομένων μέσω του σωματείου τους και άλλων φορέων εκπροσώπησης.

Σας θυμίζω, κατ’ αρχάς, τη συρρίκνωση του οργανισμού του ΥΠΠΟΑ το 2014. Μέλημά μας, λοιπόν, ήταν να επιλυθούν προβλήματα που δημιούργησε ο συρρικνωμένος οργανισμός του 2014. Εμείς επιλέξαμε να μην συμπυκνώσουμε ιστορικές διευθύνσεις του ΥΠΠΟΑ. Αντίθετα διαχωρίσαμε κάποιες, σε μια προσπάθεια να μην υπάρχουν δυσλειτουργίες και δυσκίνητες, τεράστιες δομές, με διαφορετικά αντικείμενα και αναποτελεσματική, λόγω μεγέθους αντικειμένου, δράση.

Δεν καταργήσαμε ούτε συγχωνεύσαμε εφορείες πουθενά στην επικράτεια. Δεν καταργήσαμε τον κεντρικό συντονισμό στο ευαίσθητο θέμα της φύλαξης και προσθέσαμε σε δεκατρείς εφορείες, που έχουν πολλούς επισκέψιμους χώρους στην αρμοδιότητά τους και μεγάλη επισκεψιμότητα, γραφεία φύλαξης. Και οπωσδήποτε, με κανέναν τρόπο δεν κάναμε τροποποιήσεις που να αφορούν φωτογραφικές διατάξεις για την τακτοποίηση «ημετέρων», όπως αναφέρατε.

Στον οργανισμό που έχει εγκριθεί, όπου υπήρχαν επαναλήψεις αντικειμένου καταργήθηκαν. Όπου υπήρχαν ελλείψεις δομών δημιουργήθηκαν, όπως Γραμματεία Σύγχρονου Πολιτισμού, τμήματα συντήρησης, υπηρεσίες νεωτέρων μνημείων, γραφεία φύλαξης κ.λπ..

Ακόμα, ο νέος οργανισμός αύξησε τις οργανικές θέσεις των εργαζομένων κατά χιλίους οκτακοσίους ογδόντα επτά μονίμους ιδιωτικού δικαίου, αορίστου χρόνου, με έμμισθη εντολή και με θητεία, για την αντιμετώπιση των αναγκών, προκειμένου να προσληφθεί προσωπικό και κυρίως στον νευραλγικό κλάδο της φύλαξης.

Εσωτερικοί κανονισμοί λειτουργίας στους εποπτευόμενους φορείς του Υπουργείου. Θα ήθελα να ξεκινήσω από το Ελληνικό Κέντρο Κινηματογράφου, γιατί είναι μια πολύ ιδιαίτερη περίπτωση. Ο κανονισμός αυτός ήταν ένα από τα πολύ χαρακτηριστικά παραδείγματα που καταδεικνύει τι κενά υπήρχαν στο Υπουργείο πολιτισμού από τις προηγούμενες κυβερνήσεις. Το 2010 που ψηφίστηκε ο ν.3905 για τον κινηματογράφο, ο «νόμος Γερουλάνου», μέχρι το 2016, στο Ελληνικό Κέντρο Κινηματογράφου δεν υπήρχε κανένας κανονισμός. Η πρώτη Κυβέρνηση που θέλησε να προχωρήσει σε πλήρη εφαρμογή εκείνου του νόμου ήταν η παρούσα Κυβέρνηση ΣΥΡΙΖΑ. Και το προηγούμενο ΔΣ του Κέντρου Κινηματογράφου ξεκίνησε την επεξεργασία του κανονισμού. Ο κανονισμός βρίσκεται στο τελικό στάδιο επεξεργασίας από το Κέντρο.

Στο Εθνικό Μουσείο Σύγχρονης Τέχνης, όπως γνωρίζετε, δημοσιεύθηκε ο εσωτερικός κανονισμός λειτουργίας του μουσείου.

Στη Λυρική Σκηνή και στο Κρατικό Θέατρο Βορείου Ελλάδος βρίσκεται σε τελική φάση.

Επιπλέον, το Υπουργείο Διοικητικής Ανασυγκρότησης απέστειλε εγκύκλιο για την επαναξιολόγηση των δομών και των οργανικών μονάδων ατομικών προσώπων που ανήκουν στη γενική κυβέρνηση και στις λοιπές υπηρεσίες του δημοσίου και ως καταληκτική ημερομηνία κατάθεσης των κανονισμών είχε τεθεί η 31-7-2017.

Έτσι, έχουν αποσταλεί σχέδια εσωτερικών κανονισμών και είναι υπό επεξεργασία για το Κρατικό Ωδείο Θεσσαλονίκης, Φεστιβάλ Κινηματογράφου Θεσσαλονίκης, Μουσείο Βιβλιοθήκης Στρατή Ελευθεριάδη – Teriade και Επιμελητήριο Εικαστικών Τεχνών Ελλάδας.

Για το νομοσχέδιο «Συνένωση των τριών Μουσείων: Κρατικό Μουσείο Σύγχρονης Τέχνης, Μακεδονικό Μουσείο Σύγχρονης Τέχνης και Μουσείο Φωτογραφίας», έχουν αποσταλεί οι παρατηρήσεις της ΚΕΝΕ και βρίσκονται υπό επεξεργασία. Ήταν ένα θέμα το οποίο τραβούσε χρόνια. Ε, εμείς το ολοκληρώνουμε.

Όσον αφορά το ΤΑΠΑ, αναφερθήκατε αρκετοί Βουλευτές εις το θέμα αυτό. Το θέμα αυτό έχει απαντηθεί, αλλά για την ενημέρωση των πολιτών ας κάνουμε μια αναδρομή κι ας επαναλάβουμε τα στοιχεία που έχουν ήδη αναφερθεί σε σχετικό δελτίο Τύπου:

Το ΤΑΠΑ, ως νομικό πρόσωπο δημοσίου δικαίου, υπαγόμενο στην εποπτεία του Υπουργείου Πολιτισμού και Αθλητισμού, καθορίζει τους βασικούς μακροχρόνιους στόχους και σκοπούς του. Οι στόχοι του, οι βασικοί άξονες, είναι τα εισιτήρια, τα πωλητήρια, τα αναψυκτήρια, η υποστήριξη του αρχαιολογικού έργου με μελέτες, εκδόσεις και απαλλοτριώσεις. Έχει δημιουργηθεί ένας οδικός χάρτης όπου δίνεται προτεραιότητά στην υλοποίηση των απαιτούμενων διορθωτικών κινήσεων πάνω σε αυτούς τους άξονες.

Άξονας πρώτος: Τα εισιτήρια. Η εφαρμογή του ηλεκτρονικού εισιτηρίου…

**ΠΡΟΕΔΡΕΥΩΝ (Σπυρίδων Λυκούδης):** Κυρία Υπουργέ, να σας θυμίσω ότι έχετε και δευτερολογία και τριτολογία.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ναι, εντάξει.

**ΠΡΟΕΔΡΕΥΩΝ (Σπυρίδων Λυκούδης):** Αν είναι δυνατόν, να το μαζέψουμε λίγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Να το αφήσουμε για μετά; Είναι αρκετά μεγάλο το θέμα.

**ΠΡΟΕΔΡΕΥΩΝ (Σπυρίδων Λυκούδης):** Έχετε και δευτερολογία και τριτολογία. Έχετε όλη την άνεση να τα πείτε.

Ευχαριστώ πολύ.

Τον λόγο έχει ο συνάδελφος, Κοινοβουλευτικός Εκπρόσωπος της Νέας Δημοκρατίας, κ. Τζαβάρας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ, κύριε Πρόεδρε.

Κυρία Υπουργέ, σήμερα -πιστεύω ότι το έχετε κατανοήσει- είχατε την ευκαιρία από πλευράς της Αξιωματικής Αντιπολίτευσης, να απαντήσετε σε μία επερώτηση, που αφορά την εθνική στρατηγική της Κυβέρνησης για τον πολιτισμό. Νομίζω ότι είναι μία από τις λίγες περιπτώσεις η σημερινή, όπου ένας Υπουργός επερωτάται, κάτω από όρους κοινοβουλευτικής ευπρέπειας και πολιτικής εντιμότητας, από ένα κόμμα το οποίο έχει το συνταγματικό και κοινοβουλευτικό προνόμιο να εκπροσωπεί αξιωματικά την Αντιπολίτευση.

Ο έλεγχος που σας γίνεται σήμερα, που έχει τον χαρακτήρα της επερώτησης, απαιτούσε και εξακολουθεί να απαιτεί από εσάς συγκεκριμένες απαντήσεις. Έτσι θα φύγετε και εσείς από την Αίθουσα αυτή μετά το τέλος της διαδικασίας και θα μπορείτε να αισθάνεστε ικανοποιημένοι για το ότι εκπληρώσατε ένα θεμελιώδες δημοκρατικό καθήκον, που έχει η Κυβέρνηση απέναντι στο Κοινοβούλιο.

Θα πρέπει, όμως, με πολύ σεβασμό για το λειτούργημά σας, να σας καταλογίσω ότι δεν θέλαμε να έρθετε εδώ και να μας απαγγείλετε ένα δαχτυλογραφημένο κείμενο που -θα το πω, δεν θα μπορέσω να αντισταθώ στον πειρασμό- αυτός που σας το συνέταξε, προφανώς, δεν πρέπει να αισθάνεται και τόσο ευρύχωρα μέσα σε αυτό το Υπουργείο στο οποίο υπηρετείτε αυτό που ήταν, που είναι και θα παραμείνει η Ελλάδα: τον πολιτισμό της.

Γιατί εάν είναι κάτι για το οποίο όποιος κατέχει τη θέση σας πρέπει να αισθάνεται δέος, είναι γιατί ο Πρωθυπουργός της χώρας τού έχει εμπιστευθεί τα άγια των αγίων αυτής της χώρας. Του έχει εμπιστευθεί έναν πολιτισμό που εξελίχθηκε κάτω από όρους μοναδικότητας και κατέληξε σήμερα να θεωρείται ένας από τους λίγους πολιτισμούς που κρατάνε ακόμα σε συνοχή με τις αξίες και τα διδάγματά τους ολόκληρη την οικουμένη. Ολόκληρος ο πλανήτης –το γνωρίζετε πολύ καλύτερα από εμένα, κυρία Υπουργέ- εξακολουθεί να ακουμπάει επάνω στον ελληνικό πολιτισμό.

Και αυτό ζητούσαμε σήμερα από εσάς. Να έρθετε εδώ και να μας πείτε ότι αυτή η Κυβέρνηση της Αριστεράς -η οποία, όταν ήταν Αντιπολίτευση κομπορρημονούσε και έλεγε ότι έχει μια ειδική, μια ιδιαίτερη, μια προνομιακή σχέση με τον πολιτισμό- είναι η Κυβέρνηση που άνοιξε δρόμους στην προστασία της πολιτιστικής κληρονομιάς, που έλυσε προβλήματα στην πολιτική που είχε υιοθετηθεί από τις παλιές κυβερνήσεις για την επιστροφή των μαρμάρων του Παρθενώνα, να μας πείτε γι’ αυτά τα οποία αποτελούν πράγματι κρίσιμα ζητήματα αιχμής. Και εσείς μας κάνατε έναν απολογισμό διαχείρισης ζητημάτων που δεν αποτελούν, παρά γνωστές κοινοτοπίες.

Όλοι πια έχουμε μάθει για την ιδιαίτερη, την προνομιακή, τη μεσσιανική χώρα, τη μεσσιανική σχέση που φαντασιώνεστε ως κόμμα ότι έχετε με την ιστορία. Αυτό πλέον το έχουν μάθει και οι πέτρες στην Ελλάδα. Αυτό που δεν βλέπουμε, όμως, είναι έργα, είναι δημιουργία. Και βέβαια, είναι πάρα πολύ σημαντικό να ακούμε από εσάς στην απάντησή σας ότι δεν βρήκατε τομεακό πρόγραμμα στον πολιτισμό και γι’ αυτό αισθάνεσθε πολύ άσχημα.

Μα, και εμείς βρήκαμε τέτοιο πρόγραμμα; Εμείς που μας κατηγορείτε ότι σας παραδώσαμε καμένη γη, τι εννοούσατε άραγε; Καμένη γη στον πολιτισμό δεν υπάρχει στην Ελλάδα. Όσο καταστρεπτικές και αν είναι οι ανικανότητες της οποιασδήποτε κυβέρνησης, είναι ανεξάντλητος ο ελληνικός πολιτισμός. Θα μένει πάντα μαγιά και θα δημιουργεί και θα μεγαλουργεί. Άρα, μην τα λέτε σε μας αυτά, γιατί και εμείς που περάσαμε από αυτό το Υπουργείο, με τη βοήθεια όλων των υπηρεσιακών παραγόντων και με τη βοήθεια όλων εκείνων που πραγματικά αγωνίζονται από τη θέση του αρχαιολόγου, από τη θέση του διευθυντού των υπηρεσιών, καταφέραμε και δώσαμε ένα έργο μέσα από το ΕΣΠΑ, παρ’ όλο που δεν υπήρχε τομεακό πρόγραμμα, οκτακοσίων είκοσι πέντε έργων, συνολικού ύψους 950 εκατομμυρίων και τα ίδια έκαναν και οι άλλοι Υπουργοί που πέρασαν.

Μοναδική περίπτωση, μοναδική εξαίρεση από αυτήν ακριβώς την πληθωρική εκμετάλλευση των κοινοτικών πόρων, για να αναδειχθεί, να προστατευθεί και να αξιοποιηθεί η πολιτιστική μας κληρονομιά, είστε εσείς και θα σας εξηγήσω γιατί με ένα χαρακτηριστικό παράδειγμα. Γιατί οι γενικολογίες πια δεν αρκούν για να εξηγήσετε την αδυναμία σας να παρακολουθήσετε τα μεγάλα ζητήματα του Υπουργείου σας.

Σας παραδόθηκε, λοιπόν, έτοιμο και δημοπρατημένο ένα έργο που λέγεται «αντικατάσταση του στεγάστρου του ναού του Επικουρείου Απόλλωνα στις Βάσσες». Αυτός ο ναός του Επικουρείου Απόλλωνα είναι, όπως ξέρετε, δημιούργημα του Ικτίνου, αυτού δηλαδή ο οποίος έκανε και τον Παρθενώνα και, όπως θρυλείται και όλοι πια το ξέρουμε, στην κατασκευή αυτού του ναού του Επικουρείου Απόλλωνα ο Ικτίνος διόρθωσε τα λάθη, όσα είναι αυτά τα λάθη και αν υπήρξαν τέτοια λάθη, που είχε κάνει στον Παρθενώνα. Και εν τούτοις, δημοπρατημένο σας παραδόθηκε το έργο και εσείς καταφέρατε να μην αισθάνεσθε την υποχρέωση ότι, επιτέλους, αυτό το στέγαστρο, που ήδη πια έχει εκμετρήσει τις αντοχές του και έχει πλέον φθάσει σε ένα σημείο να μην προστατεύει το μνημείο, εσείς ειδικά το αφήσατε και απεντάχθηκε, γιατί ακριβώς λόγω των πολύ χρονοβόρων διαδικασιών που επακολούθησαν, δεν μπορέσατε να δώσετε λύση σε μερικές ενστάσεις από τους διαγωνιζόμενους.

Επιτέλους, γνωρίζετε ότι σε αυτό το μοναδικό έργο, που είναι έργο UNESCO, σήμερα έχουν διακοπεί οι εργασίες, αυτές οι εργασίες που έχουν να κάνουν με την ανάδειξη της βόρειας πλευράς της κιονοστοιχίας και που σήμερα είναι πραγματικά ντροπή για οποιαδήποτε κυβέρνηση να λέει ότι παραλάβαμε από την προηγούμενη κυβέρνηση καμένη γη. Συνέλθετε, λοιπόν, και προσαρμοστείτε στις ανάγκες του ρόλου σας.

Εγώ είχα την τιμή να σας ρωτήσω στην αρχή της σταδιοδρομίας σας ως Υπουργού αν θα μπορέσετε να ανταποκρίνεστε και στις ανάγκες των επαγγελματικών σας υποχρεώσεων και στις ανάγκες που έχει αυτό το Υπουργείο. Εν τούτοις βλέπω ότι μάλλον, δυστυχώς, δεν σας επιτρέπουν οι πολλαπλές εξωϋπουργικές απασχολήσεις που έχετε –και δικαιολογημένα τις έχετε, γιατί είστε μια άξια τραγωδός- να έχετε αφομοιώσει πλήρως το νόημα του ρόλου σας. Γιατί όλα αυτά που μας είπατε εδώ –λυπούμαι που θα σας το πω- δεν απαντούν σε κανένα από τα ερωτήματα που σας θέσαμε.

Δεν απαντούν, παραδείγματος χάριν, στο ποια είναι η θέση σας για τον αγώνα που κάνουν όλες οι κυβερνήσεις, από τη Μελίνα Μερκούρη το 1982 μέχρι σήμερα για την επιστροφή των μαρμάρων του Παρθενώνα. Γνωρίζουμε μια θέση που είπατε στη Νέα Υόρκη ευρισκόμενη, πλην όμως εγώ πράγματι εξεπλάγην, όταν την πληροφορήθηκα, γιατί έχω πραγματικά πλέον πειστεί ότι δεν γνωρίζετε το νόημα που έχει, το αγωνιστικό νόημα που έχει αυτή η διεκδίκηση.

Εγώ ήμουν από εκείνους που ως Υπουργός είχα ιδρύσει τη συμβουλευτική Επιτροπή Σοφών ανθρώπων, εμπείρων επιστημόνων, για να χαράξω εθνική στρατηγική σε αυτή τη διεκδίκηση, γιατί κάποιοι που ήρχοντο από διάφορους τόπους Αυστραλίας ή Αμερικής μάς είχαν τότε πει διάφορες ιστορίες, οι οποίες εξεστράτιζαν τον αγώνα και ουσιαστικά περισπούσαν την προσοχή της Ελλάδας στη διεκδίκηση αυτού του μεγάλου εθνικού θέματος σε άλλα ζητήματα.

Ε, λοιπόν, σας λέω το εξής και πρέπει να το αντιληφθείτε: Έχουμε ένα ισχυρό, ακλόνητο επιχείρημα σε αυτή τη διεκδίκηση.

Είναι ανάγκη, την οποία αισθάνονται όλοι οι πολιτισμένοι λαοί της γης, η UNESCO επίσης, ότι τα μνημεία θα πρέπει να επαναπατρίζονται, όχι για να ικανοποιούνται δικαιώματα ιδιοκτησιακά, αλλά γιατί τέτοια μνημεία ανήκουν σε ολόκληρη την οικουμένη.

Τα μνημεία, λοιπόν, είναι ανάγκη να επαναπατρίζονται για να τοποθετούνται εκεί όπου ο δημιουργός τους θέλησε να τα τοποθετήσει και από εκείνον τον τόπο να δίνουν τα μηνύματά τους. Εμείς, δε, έχουμε ένα επιπλέον επιχείρημα: Αυτά τα μάρμαρα απεσπάστησαν βιαίως από ένα συνολικό μνημείο, το οποίο εξακολουθεί μέχρι σήμερα να είναι ακρωτηριασμένο. Αυτός ο ακρωτηριασμός είναι ντροπή για ολόκληρη την οικουμένη.

Ποιος λοιπόν θα αντισταθεί σε ένα τέτοιο αίτημα, εάν το παλέψετε διπλωματικά και με δυνάμεις φίλιες στον αγώνα που κάνουν όλοι οι λαοί, για να αποκτούν το νόημα που πρέπει και που αξίζει όλες αυτές οι αξεπέραστες δημιουργίες της τέχνης και του πολιτισμού; Και γι’ αυτό ακόμα, όμως, δεν μας απαντήσατε.

Θέλετε να πάμε και αλλού; Μας είπατε, παραδείγματος χάριν, ότι η ιστορία με την Εθνική Πινακοθήκη βαίνει καλώς και ότι δεν χρειάζεται να κάνουμε οποιαδήποτε άλλη αιχμή κριτικής για αυτά που έχετε κάνει επί τρία χρόνια, παρά να αρκεστούμε στη διαβεβαίωσή σας ότι θα τελειώσει το 2018.

Αυτό, όμως, που δεν μας είπατε είναι για ποιον λόγο διαλύθηκε, υπαιτιότητι του δημοσίου, αυτή η συγκεκριμένη εργολαβία και αφού πήρε 780 χιλιάδες ευρώ ο εργολάβος από το ελληνικό δημόσιο, στη συνέχεια και ματαιώθηκε η διάλυση και ευρίσκεται ο ίδιος ανάδοχος στο έργο αυτό. Αυτά θέλουμε να μας εξηγήσετε. Το ότι κάποια στιγμή αυτό το έργο θα ολοκληρωθεί είναι βέβαιο.

Θα σας πω και κάτι άλλο και θα το κάνω με πολύ μεγάλη εκτίμηση για την Υπουργό Πολιτισμού αυτής της χώρας. Πρόσφατα πήγατε στην Κίνα. Ακόμα, βέβαια, δεν έχουμε μάθει ποιο είναι το αποτέλεσμα των επαφών ή των διμερών σχέσεων που αναπτύξατε με αυτήν την πολύ μεγάλη χώρα. Αυτό που πρέπει να έχει στο μυαλό του όμως κάθε Υπουργός Πολιτισμού αυτής της χώρας, της δικής μας χώρας, της Ελλάδας, είναι ότι οι Κινέζοι, που αποτελούν τον άλλον μεγαλύτερο πολιτισμό του πλανήτη, την Ελλάδα την ονομάζουν «Σι- Λα» , που σημαίνει στη γλώσσα τους «ο άλλος πολιτισμός». Εμείς λοιπόν για τους Κινέζους εκπροσωπούμε «τον άλλο πολιτισμό». Εκπροσωπούμε, δηλαδή, τον άλλο μεγάλο πολιτισμό. Δυστυχώς, τα έργα σας μέχρι σήμερα δεν είναι αντάξια αυτού του μεγαλείου.

Η ταπεινότητά μου είχε κάποτε την ευκαιρία να προτείνει σε μια εκδήλωση, που είχαμε οργανώσει στο Μουσείο της Ακρόπολης με τους εκπροσώπους του μεγαλύτερου τηλεοπτικού καναλιού της Κίνας, που είχε έρθει για να πάρει ντοκιμαντέρ για τα μνημεία μας, το εξής. Και θα ήθελα κάποτε εν πνεύμα ομονοίας και σε συνθήκες ενότητας για να υπερασπιστούμε την κοινή υπόθεση, η οποία δεν έχει ταξικούς διαχωρισμούς, σας απαλλάσσει δηλαδή από το άγχος του ταξικού αγώνα απέναντι στον εχθρό, από το άγχος της αυτοδιάκρισης ως νέου απέναντι στο παλιό, να μου απαντήσετε. Αυτός είναι ο πολιτισμός, που μας δίνει το δικαίωμα να λέμε ότι η Ελλάδα και άλλες επτά μεγάλες χώρες ήρθε η ώρα να συμπήξουν μια ένωση με την ονομασία C8 «Culture 8». Δηλαδή, κατ’ αντιστοιχία προς το G8 θα μπορούσε ο πλανήτης να έχει μια ένωση των οχτώ μεγάλων πολιτισμών, που εξακολουθούν ακόμα να επηρεάζουν τη ζωή μας και έχουν τροφοδοτήσει τον βίο μας με νόημα και με αξίες. Και μέσα από αυτήν ακριβώς την ένωση, υπό την καθοδήγηση της UNESCO να έχουμε τη δυνατότητα να δίνουμε τον τόνο σε όλη αυτήν την πολύ μεγάλη προσπάθεια, που πρέπει να κάνει σήμερα ο άνθρωπος να αντισταθεί στη νεοβαρβαρότητα που επελαύνει και όλοι το καταλαβαίνουμε.

Το χτεσινό επεισόδιο στο γήπεδο της Τούμπας είναι σημείο των καιρών, ότι η νεοβαρβαρότητα επελαύνει και εσείς δυστυχώς, όχι απλώς την ανέχεστε, αλλά και τη θάλπετε ποικιλοτρόπως. Τα λόγια του Πρωθυπουργού από το Βήμα αυτό ή από τη θέση που κάθεστε ηχούν ακόμη στα αυτιά μας.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τελειώνω, κύριε Πρόεδρε.

Έτσι, λοιπόν, με πολύ σεβασμό για το λειτούργημά σας, αλλά με πολλές επιφυλάξεις για τον τρόπο, που ασκείτε τα καθήκοντά σας, είμαι υποχρεωμένος σήμερα να σας πω σαν κατακλείδα στην ομιλία μου ότι διαπιστώνω ότι μέσα από τα λόγια σας φαίνεστε να διατελείτε αθώα εν πλήρη συγχύσει.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε,

Ο συνάδελφος κ. Θεμιστοκλής Μουμουλίδης έχει τον λόγο.

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Ευχαριστώ, κύριε Πρόεδρε.

Επιτρέψτε μου να καλωσορίσω τους εκλεκτούς συναδέλφους στην πατρίδα, αφού, απ’ όσα άκουσα στις ομιλίες τους, είναι φανερό πως…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είστε οικοδεσπότης;

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Είμαι ομιλητής, κύριε Τζαβάρα. Σας άκουσα με προσοχή και σχολιάζω ακριβώς το περιεχόμενο των όσων είπατε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Επειδή μας καλωσορίσατε.

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Απ’ όσα άκουσα από τις ομιλίες σας, είναι φανερό ότι απουσιάζατε από τη χώρα για χρόνια και εμφανιστήκατε τα τελευταία τρία χρόνια. Αυτό είναι φανερό. Εγώ αυτό κατάλαβα.

Είναι φανερός ο λόγος της επίκαιρης επερώτησης. Γίνεται για λόγους καθαρά επικοινωνιακούς, εφόσον αυτό το σχήμα των επίκαιρων επερωτήσεων επιτρέπει, κατά πολύ, στον επερωτώντα να έχει έναν θεαματικά μεγάλο χρόνο ομιλίας, ενώ αντίθετα ο απαντών, ο ερωτώμενος μιλάει πολύ λιγότερο.

Θα ξεκινήσω λίγο από τον ατυχή, κατά τη γνώμη μου, τίτλο του θέματος της επίκαιρης επερώτησής σας: «Ανικανότητα της Κυβέρνησης στη χάραξη στρατηγικής και αντιμετώπισης θεμάτων πολιτισμού». Είναι ατυχής τίτλος, αλλά εύστοχος, σωστός επικοινωνιακά, αφού ξεκινάει επιθετικά: «Ανικανότητα της Κυβέρνησης…».

Αυτό κάνετε σ’ αυτήν την προσπάθεια αποδόμησης κάθε δραστηριότητας του κυβερνητικού έργου. Υποθέτω ότι στο επόμενο διάστημα ως κόμμα έχετε επιλέξει μπαράζ επερωτήσεων και σε άλλους τομείς, γιατί αυτό εξυπηρετεί πάρα πολύ την επικαιρότητα.

Το κείμενο ξεκινάει ως εξής: «Ο πολιτισμός αποτελεί ένα τεράστιο συγκριτικό πλεονέκτημα που διαθέτει η Ελλάδα». Πρωτότυπο! Ναι, μόνο που για το κόμμα της Αξιωματικής Αντιπολίτευσης ο πολιτισμός λειτουργεί διαχρονικά και ως ένα εξαιρετικό προεκλογικό σύνθημα, πολλές φορές κενό περιεχομένου, το οποίο ως κόμμα τίμησε δεόντως και το οποίο πάντα μετεκλογικά λησμονούσε.

Συνεχίζει το κείμενο: «Λόγω των ανερμάτιστων κυβερνητικών χειρισμών και της έλλειψης στρατηγικής, οι πολιτικές για τον τομέα είναι ανύπαρκτες». Να σημειώσω ότι ο πολιτισμός, όπως σας διαφεύγει εκ παραδρομής, δεν είναι τομέας, αλλά είναι εθνικό, αναπτυξιακό κεφάλαιο, όπως σωστά ειπώθηκε από ομιλητή σας, από τον κ. Τασούλα νομίζω.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Εγώ δεν ήμουν στο εξωτερικό. Ήμουν εδώ.

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Χαίρομαι πάρα πολύ.

Έχουμε και συνέχεια: «Ο πολιτισμός μαραζώνει…». Επειδή ακούστηκαν τα περί τραγωδού και επειδή ο τραγωδός έχει να κάνει με τον Ευριπίδη, τον Αισχύλο, τον Σοφοκλή, υπάρχει και ο αντίποδάς τους, που είναι ο Αριστοφάνης. Συνεχίζει το κείμενο, ενώ τι μας λέτε; Ότι επί Κυβερνήσεών σας προφανώς μεγαλουργούσε: «…τη στιγμή που θα έπρεπε να λειτουργεί ως συνεκτικός στοιχείο στην κοινωνία, να παράγει πλούτο, να δημιουργεί θέσεις εργασίας».

Με άλλα λόγια, για να θυμηθώ έναν αγαπημένο όλων μας ήρωα, τον Άμλετ, λόγια, λόγια, λόγια, λόγια που επί κυβερνήσεώς σας δεν έγιναν ποτέ πράξη, γιατί η αλήθεια είναι πως ο πολιτισμός μαραζώνει και είναι απαξιωμένος εδώ και κάποιες δεκαετίες και επομένως η προσπάθεια ανάκαμψης που επιχειρούμε ως Κυβέρνηση είναι εξαιρετικά δύσκολη και αυτό είναι σαφές, πολύ περισσότερο σε περιόδους κρίσης.

Η αλήθεια είναι, αγαπητοί συνάδελφοι της Αξιωματικής Αντιπολίτευσης, πως ως Κυβέρνηση ουδέποτε ασχοληθήκατε ουσιαστικά με τον πολιτισμό. Αντίθετα, επιτρέψατε να αναπτυχθεί και να γιγαντωθεί όλο αυτό το φαινόμενο της υποκουλτούρας, που δημιούργησε η ανεξέλεγκτη και χωρίς κανόνες λειτουργία των ιδιωτικών τηλεοπτικών καναλιών, του εύκολου τηλεοπτικού προϊόντος, που για κάποιους από εσάς, δυστυχώς, ταυτίζεται και με πολιτιστικό αγαθό.

Και εάν θα έπρεπε να κάνουμε έναν απολογισμό των δικών σας κυβερνήσεων, έχετε να επιδείξετε ως Υπουργείο Πολιτισμού έναν αρχηγό κόμματος, έναν πρωθυπουργό, έναν εν δυνάμει πρωθυπουργό και μία επικεφαλής κόμματος ως υπουργούς πολιτισμού, ενώ ο κυβερνητικός σας εταίρος μέχρι τον Ιανουάριο του 2014 έχει και αυτός να επιδείξει έναν αρχηγό κόμματος στην ηγεσία του Υπουργείου.

Γιατί άραγε; Γιατί για πολλούς από εσάς η ενασχόληση με το Υπουργείο Πολιτισμού άλλοτε αναδείκνυε ένα σημαντικό πολιτικό συμβολισμό και άλλοτε αποτελούσε ένα ανώδυνο μεταβατικό στάδιο για την πολιτική εξέλιξη κάποιου.

Προσωπικά, θα άκουγα με ενδιαφέρον κάποιον από τους ομιλητές σας να υπερασπίζεται το έργο των κυβερνήσεών σας με χαρακτηριστικά παραδείγματα. Αυτά δεν ακούστηκαν, γιατί δεν μπορείτε να τα υπερασπιστείτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ οπωσδήποτε ένα λεπτό επιπλέον.

Συνεχίζω με άλλη μία γενικολογία του κειμένου σας. Λέτε: «Παράλληλα, η πολιτιστική επιχειρηματικότητα, αντί να ενισχύεται, διαρκώς επιβαρύνεται από τις γενικότερες κυβερνητικές αποφάσεις». Άλλα αντί άλλων!

Ας μας εξηγήσει κάποιος από τους ομιλητές, που θα ακολουθήσουν σε τι αναφέρεστε, τι εννοείτε με τον όρο «πολιτιστική επιχειρηματικότητα». Γιατί εάν ατυχώς αναφέρεστε στον τομέα του σύγχρονου πολιτισμού –ελπίζω να μην το κάνετε- εκεί θα αποκαλυφθεί η υποκρισία, αλλά δυστυχώς και η έλλειψη αυτογνωσίας, αφού πρόκειται για χώρο, τον οποίο η αδιαφορία σας κυριολεκτικά διέλυσε και οδηγηθήκαμε στα απίστευτα πληθωριστικά φαινόμενα στον χώρο των παραστατικών τεχνών, με την ανεργία των Ελλήνων δημιουργών να ξεπερνά το 95%, κάτι που δεν δημιουργήσαμε εμείς. Εμείς προσπαθούμε να μαζέψουμε τα ασυμμάζευτα. Επίσης, με τις εργασιακές σχέσεις να είναι λεηλατημένες και ουσιαστικά καταργημένες, λόγω του κατεστραμμένου εργασιακού πεδίου.

Αγαπητοί συνάδελφοι, ο τομέας του πολιτισμού, το κεφάλαιο πολιτισμός δεν προσφέρεται για επικοινωνιακά παιχνίδια. Θα σταθώ σε δύο ακόμα σημεία, γιατί ο χρόνος είναι εξαιρετικά λίγος και άνισος.

Αναφέρετε επίσης: «Κατά τα άλλα, προωθείται ίδρυση ειδικής γραμματείας σύγχρονου πολιτισμού». Και συνεχίζετε: «Μία ακόμη θέση για κάποιον «ημέτερο» θεσμοθετείται». Εδώ κολλάει το «κοίτα ποιος μιλάει»!

Υποτίθεται πως ως φιλοευρωπαϊκό κόμμα οφείλετε να γνωρίζετε ότι τα αντίστοιχα υπουργεία του εξωτερικού έχουν όλα δημιουργήσει γραμματείες σύγχρονου πολιτισμού. Δεν ξέρω με ποιο μοντέλο θέλετε να πολιτευτείτε. Άλλωστε, η γραμματεία σύγχρονου πολιτισμού, προκειμένου να αναπτυχθεί ο σύγχρονος πολιτισμός, είναι ένα πάγιο και διαχρονικό αίτημα των Ελλήνων δημιουργών. Δεν υπάρχει άλλος τρόπος να λειτουργήσει και να αναπτυχθεί ο σύγχρονος πολιτισμός.

Το σχόλιό σας για την ίδρυση της εν λόγω γραμματείας ολοκληρώνεται ανεπανάληπτα: «Επιπλέον έμφραγμα σε ένα προβληματικό και αναποτελεσματικό σύστημα διοίκησης», το οποίο σύστημα διοίκησης ποιος το δημιούργησε; Προφανώς, στο κείμενό σας υπάρχουν σημεία που κινούνται στην περιοχή της αβάσταχτης ελαφρότητας και του πολιτικού αμοραλισμού.

Κλείνοντας, προχωράτε σε διαπιστώσεις για τις επιχορηγήσεις. «Πολλοί από τους θιάσους» -λέτε- «βρίσκονται σε αδυναμία λειτουργίας». Εγώ θέλω να σας ρωτήσω: Σε ποιους από όλους τους θιάσους αναφέρεστε; Διότι προφανώς διακατέχεστε από απίστευτη άγνοια του χώρου. Μιλάτε για τον σύγχρονο πολιτισμό και δεν αντιλαμβάνεστε τι σημαίνει σύγχρονος πολιτισμός.

Πείτε μας, λοιπόν: Σε ποιον από τους θιάσους αναφέρεστε ότι πένονται και δυσκολεύονται; Σε ποιον από τους δύο χιλιάδες θιάσους που η πολιτική σας δημιούργησε σε αυτή τη χώρα; Όποιος θέλει μπορεί να απαντήσει.

Για εσάς οι επιχορηγήσεις ήταν μέρος μιας πολιτικής αντίληψης, ενός παιχνιδιού χωρίς κανόνες, που οδήγησε τις παραστατικές τέχνες σε ένα ιστορικό αδιέξοδο που προσπαθούμε να προλάβουμε, προκειμένου να μην καταργηθούν ολόκληρα επαγγέλματα. Εκεί φτάσαμε!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε.

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Τελειώνω, κύριε Πρόεδρε

Σχετικά με τα κριτήρια των επιχορηγήσεων, στα οποία αναφέρεστε, είναι προφανώς προσβλητικό για τη διαδικασία, διότι είναι ολοφάνερο ότι δεν έχετε μελετήσει στοιχειωδώς αυτό που ισχύει από την πλευρά του Υπουργείου και αυτό που έχει πολλές φορές ανακοινωθεί. Επομένως, ακολουθείτε, μέσα από την επικοινωνιακή σας πολιτική τακτική, δρόμους επικίνδυνους, δρόμους παραπλάνησης.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, μην συνεχίσετε. Έχετε φτάσει στα επτά λεπτά!

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Κλείνω με το εξής: Στην όγδοη ερώτηση, που λέει: «Ποιος είναι ο γενικότερος προγραμματισμός του Υπουργείου σχετικά με τη διασύνδεση του πολιτισμού με τον τουρισμό;», ειλικρινά θα άξιζε να ακούγαμε πώς διασυνδέσατε εσείς ως κυβέρνηση τον πολιτισμό με τον τουρισμό, όταν η Υπουργός έχει αναφερθεί πολλές φορές αναλυτικά σε ένα σχέδιο.

Κλείνοντας, λέω ότι θα ήταν πάρα πολύ χρήσιμο η σημερινή σας επερώτηση να ήταν μία άλλη διαδικασία, μία διαδικασία ουσιαστικού, δυναμικού διαλόγου όλων των δυνάμεων του Κοινοβουλίου για το μέλλον του ελληνικού πολιτισμού, έτσι ώστε να αποδείξουμε ότι ενδιαφερόμαστε όλοι για το παρόν και το μέλλον του.

**ΠΡΟΕΔΡΕΥΩΝ (Σπυρίδων Λυκούδης):** Μάλιστα, ευχαριστούμε, κύριε συνάδελφε.

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Θέλω να συγχαρώ –και κλείνω, κύριε Πρόεδρε- ιδιαίτερα τον νεότερο των ομιλητών, τον κ. Κωνσταντίνο Καραμανλή, για το πνεύμα και για το περιεχόμενο του λόγου του. Ήταν ο μόνος ο οποίος κατέθεσε προτάσεις. Μακάρι, εύχομαι, αυτή τη συζήτηση να ακολουθήσει…

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε, παρακαλώ. Μιλάτε δέκα λεπτά. Δεν το βλέπετε;

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Ωραία, κύριε Πρόεδρε.

Η σημερινή επερώτηση, λοιπόν, για εμάς είναι «ένα πουκάμισο αδειανό» και μάλιστα χωρίς Ελένη. Πρόκειται για ένα ρεσιτάλ υποκρισίας, ανευθυνότητας.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Μάλιστα, ευχαριστούμε, κύριε συνάδελφε.

Ο συνάδελφος κ. Θεοχαρόπουλος έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρία Υπουργέ, όπως πολύ καλά γνωρίζει ο ελληνικός λαός, στο Υπουργείο Πολιτισμού βρίσκεται και το Υφυπουργείο Αθλητισμού. Νομίζω ότι αυτά που έγιναν στο ποδόσφαιρο χθες δεν έχουν καμμία σχέση με τον πολιτισμό. Γιατί το λέω αυτό; Διότι είναι διαχρονικά νοσηρή η κατάσταση που επικρατεί στον χώρο του ελληνικού ποδοσφαίρου και βεβαίως, όσα έχει εξαγγείλει ο Υφυπουργός σας –και σήμερα τα είπε- ότι η Κυβέρνηση εδώ και τρία χρόνια έχει δώσει μεγάλες μάχες για να εξυγιάνει το ποδόσφαιρο, δεν ανταποκρίνονται στην πραγματικότητα και όλοι οι πολίτες το γνωρίζουν. Δεν έχουν δει καμμία μάχη, δεν έχουν δει καμμία αλλαγή. Το αντίθετο έχουν δει, να εξυπηρετούνται για μια ακόμη φορά στη χώρα μας διαπλεκόμενα επιχειρηματικά συμφέροντα που λυμαίνονται τον χώρο του ποδοσφαίρου.

Οι χθεσινές εικόνες ουσιαστικά εκθέτουν διεθνώς τη χώρα μας και είναι η ώρα, επιτέλους, να εφαρμοστούν με απόλυτο τρόπο οι νόμοι του κράτους και οι σχετικοί κανονισμοί. Ανακοινώθηκε διακοπή του πρωταθλήματος επ’ αόριστον. Εγώ να πω ότι είναι πιθανόν –γιατί βλέπω κάτι μπροστά μου που πάει να γίνει πάλι- να διακοπεί το πρωτάθλημα για λίγες βδομάδες, στη συνέχεια θα ξεχαστεί το θέμα και συνεχίζουμε σαν να μην έχει συμβεί τίποτα. Πολλές φορές, εξάλλου -τα έχουμε ζήσει στη χώρα μας- έχουν συμβεί τα ίδια πράγματα.

Θα αναλάβει, επιτέλους, μια πρωτοβουλία στη χώρα η Κυβέρνηση, έστω και τώρα, έστω και στο και πέντε, πραγματικά, για να υπάρχει μια προσπάθεια εξυγίανσης και κανόνων στο ποδόσφαιρο στη χώρα μας, ή θα συνεχίζεται μια κατάσταση που διασύρει τη χώρα μας διεθνώς;

Βέβαια, αυτά τα γεγονότα δεν αφορούν αποκλειστικά και μόνο το ποδόσφαιρο, δεν είναι απλά αθλητικό το πρόβλημα. Καθρεφτίζουν άμεσα και υπογραμμίζουν το γενικότερο πρόβλημα της χώρας, που είναι η απαξίωση των θεσμών. Ό,τι συμβαίνει στο ποδόσφαιρο συμβαίνει και στην κοινωνία. Αυτό συμβαίνει, είναι καθρέφτης στην ουσία και αυτό δεν μπορεί να συνεχίζουμε να το ανεχόμαστε. Η χώρα δεν μπορεί να προχωρήσει με αυτόν τον τρόπο.

Ερχόμενος στα σημερινά, διάβασα σήμερα μία συνέντευξή σας σε μία εφημερίδα σημερινή, αν δεν κάνω λάθος. Μάλιστα, όπως έχω μάθει, σύμφωνα με τα «ΝΕΑ», η εφημερίδα πλέον περνάει αποκλειστικά στον κ. Σαββίδη ως αποκλειστικό μέτοχο με τις αλλαγές που έχουν γίνει, γιατί το συνδέω με το προηγούμενο θέμα. Διάβασα τη συνέντευξή σας και μου έκανε πραγματικά εντύπωση. Σας δίνω χαρακτηριστικά παραδείγματα: Όσον αφορά το Ελληνικό, λέτε ότι είστε πολύ ικανοποιημένη. Πολύ ικανοποιημένη με όλη αυτή την καθυστέρηση και με όλα αυτά τα οποία έχουν συμβεί; Δεν έχετε μία κουβέντα να πείτε, δεν έχετε να πείτε κάτι που το ΚΑΣ δεν έχει κάνει όπως θα έπρεπε όλη αυτή την περίοδο;

Απαντάτε σε μία ερώτηση για τον προκάτοχό σας, ο οποίος εξέταζε, όπως σας λέει η ερώτηση, το ενδεχόμενο οι καλλιτεχνικοί διευθυντές να επιλέγονται από επιτροπή και απαντάτε –και λέω αυτολεξεί τι λέτε- «ενδεχομένως αυτό να είναι χρήσιμο για κάποιους Υπουργούς που έχουν άλλη ειδικότητα, ή δεν έχουν τόση επαφή με τον χώρο όσο εγώ που κινούμαι εντός αυτού σαράντα χρόνια, γνωρίζω πρόσωπα και πράγματα. Και εμένα τουλάχιστον μου αρκούν κάποιες συμβουλές, αν πρόκειται για πιο εξειδικευμένα πράγματα».

Ως αυθεντία απαντήσατε εδώ πέρα σε αυτή την ερώτηση που σας έκανε ο δημοσιογράφος; Πραγματικά, είναι δυνατόν –μιλάμε για τον πρώην Υπουργό, η ερώτηση αναφέρεται στην Κυβέρνησή σας, στην Κυβέρνηση ΣΥΡΙΖΑ - ΑΝΕΛ, δεν αναφέρεται σε άλλη κυβέρνηση- να απαντάτε «ο πρώην Υπουργός δεν τα ήξερε και τόσο καλά τα θέματα, εγώ τα ξέρω πολύ καλά και δεν χρειάζομαι καμμία επιτροπή που μου είχε προταθεί»;

Και για να το συνδέσω αυτό και μία τροπολογία που είχατε φέρει πριν από λίγο χρονικό διάστημα εδώ -ο κ. Σκουρολιάκος αν δεν κάνω λάθος- για να οριστεί καλλιτεχνικός διευθυντής χωρίς πτυχίο, ερωτώ: Είναι αυτή λογική αξιοκρατίας, που θέλουμε να την περάσουμε, για να αλλάξουμε τα κακώς κείμενα και τις παθογένειες του παρελθόντος;

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** …(δεν ακούστηκε)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Βεβαίως. Σε μία τροπολογία για μία συγκεκριμένη περίπτωση αναφέρθηκα, στην οποία ασκήθηκε και συγκεκριμένη κριτική.

Έρχομαι τώρα σε μία άλλη ερώτηση που αφορά τους συμβασιούχους. Απλώς σας λυπεί το γεγονός ότι απολύθηκαν διακόσιοι συμβασιούχοι του ΤΑΠΑ. Απλώς σας λυπεί!

Για το ηλεκτρονικό εισιτήριο σημειώνω ότι η Κυβέρνησή σας το έχει εξαγγείλει πιλοτικά από τον Μάιο του 2015.

Σας άκουσα προηγουμένως να λέτε επανειλημμένως ότι «παραλάβατε ένα Υπουργείο». Φαντάζομαι ότι αναφερόσασταν τρία χρόνια πριν και όχι από τον προηγούμενο Υπουργό. Αν αναφέρεστε, όμως, σε τρία χρόνια πριν, ερωτώ: Είστε τρία χρόνια στη διακυβέρνηση της χώρας και λέτε ότι «παραλάβατε ένα Υπουργείο»; Ολοκληρώνεται η τετραετία. Θα τελειώσετε και θα πείτε «παραλάβαμε ένα Υπουργείο», όταν σας κάνουμε κριτική, όταν τίθενται ερωτήσεις από την Αντιπολίτευση; Είναι δυνατόν να προχωρήσουμε σε αυτήν τη χώρα, με αυτόν τον τρόπο, να μην λέτε τι δεν κάνατε αυτά τα τέσσερα χρόνια, στην τετραετία που έχετε αναλάβει, και να απαντάτε «παραλάβαμε ένα Υπουργείο», λες και έχετε τρεις μήνες; Στην αρχή, πραγματικά, νόμιζα ότι αναφέρεστε στον προηγούμενο Υπουργό.

Κυρία Υπουργέ, ο πολιτισμός διαπερνά όλο το κοινωνικό σώμα. Αφορά νοοτροπίες και συμπεριφορές, στερεότυπα και πρότυπα. Αντανακλά στη συνείδηση της κοινωνίας, τον τρόπο ζωής και αντίληψης του κόσμου και της σχέσης της με τους άλλους. Αυτό άλλωστε είναι που τον καθιστά και το πιο πρόσφορο πεδίο άσκησης πολιτικής. Δεδομένου δε ότι ο πολιτισμός συνδέεται άρρηκτα με την αισθητική και την ιδεολογία, είναι και το πιο αποκαλυπτικό πεδίο γι’ αυτόν που ασκεί την πολιτική. Γι’ αυτό ανέφερα αυτά τα χαρακτηριστικά παραδείγματα. Είναι ένας τομέας που δυστυχώς δεν έχει απαλλαγεί από την αδιαφάνεια, από την πελατειακή αντίληψη.

Και φυσικά η πολιτιστική παιδεία σε όλες τις βαθμίδες της εκπαίδευσης πρέπει να αναβαθμίζεται και όχι να υποβαθμίζεται. Τα παραδείγματα είναι πολλά και αποκαλυπτικά. Δεν έχω τον χρόνο. Όχι μόνον εσείς, αλλά και ο κ. Τσίπρας πριν από τρεις ημέρες είπε ότι τώρα θα κάνει το σχέδιο παραγωγικής ανασυγκρότησης και το αναπτυξιακό σχέδιο. Αυτή είναι και η κριτική μας στην Κυβέρνησή σας και στον τομέα του πολιτισμού και γενικότερα, ότι τώρα, ενώ έχουν περάσει τόσα χρόνια, σχεδιάζετε το νέο αναπτυξιακό σχέδιο.

Υπάρχει εθνική στρατηγική για τον πολιτισμό; Σε αυτό πρέπει να απαντήσετε. Πώς αντιστοιχίζονται αυτές οι προτεραιότητες -αν υπάρχουν, γιατί δεν τις βλέπουμε- με το οργανόγραμμα του Υπουργείου, αλλά και με τα οργανογράμματα των εποπτευόμενων φορέων; Και πώς βάσει αυτού του σχεδίου -αν αποδεχθούμε ότι υπάρχει- αντιμετωπίζετε τα θέματα που αφορούν στον πολιτισμό;

Πολλά είναι τα χαρακτηριστικά παραδείγματα, όσον αφορά την ουσιαστική αναβάθμιση των προσφερόμενων υπηρεσιών, που δεν έχει γίνει τίποτα.

Τι έχετε προβλέψει για το ωράριο λειτουργίας των μουσείων και των αρχαιολογικών χώρων, πέρα από την Ακρόπολη; Δεν πρέπει να διευρυνθεί; Τι έχετε κάνει για την ανάπτυξη των ψηφιακών εφαρμογών που θα διευκολύνουν την πρόσβαση; Ανέφερα το χαρακτηριστικό παράδειγμα του ηλεκτρονικού εισιτηρίου. Καθυστερήσεις παντού. Και ουσιαστικά ποια η σύνδεση με την τουριστική βιομηχανία; Τι κάνετε για τη σύγχρονη δημιουργία; Καμώνεστε πως επιχορηγείτε θιάσους, τη στιγμή που δεν έχετε ένα συνεκτικό πλαίσιο ενίσχυσης της πρωτογενούς δημιουργίας και απ’ ό,τι φαίνεται η κρατικίστικη πολλές φορές θεώρησή σας δεν επιτρέπει να προωθήσετε την καινοτόμο επιχειρηματικότητα.

Και τελευταία επισήμανση, αλλά ίσως η κρισιμότερη: Ο πολιτισμός δεν περιορίζεται στο πεδίο της δημιουργίας πολιτιστικών αγαθών και της διάδοσής τους, αλλά αφορά την ίδια την καθημερινή εμπειρία, την ουσία της ποιότητας της ζωής μας. Και θα ήθελα ειλικρινά να σας ρωτήσω: Πώς τον αντιλαμβάνεστε εσείς, όταν δεν χρησιμοποιείτε τον πολιτισμό ως μοχλό για την κοινωνική συνοχή, ως εργαλείο για την προστασία και τον σεβασμό των ανθρωπίνων και ατομικών δικαιωμάτων, της διαφορετικότητας;

Κυρίες και κύριοι Βουλευτές, η πολιτιστική πολιτική και η σύνδεσή της με τη βιώσιμη, την αειφόρο ανάπτυξη είναι μία πρόκληση, στην οποία οφείλουμε να απαντήσουμε. Για εμάς η προσπάθεια πολιτιστικής αναγέννησης της χώρας μας συμβαδίζει με τον αγώνα για μία κοινωνία ανοιχτή, μία κοινωνία προοδευτική και μία κοινωνία συμμετοχική. Αυτός είναι ένας εθνικός στόχος και η θέση μου είναι ότι θα πρέπει όλοι μαζί να προσπαθήσουμε να τον πετύχουμε.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο συνάδελφος κ. Αντώνιος Γρέγος από τη Χρυσή – Αυγή.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Να πούμε κάτι πάρα πολύ βασικό: Άλλο πράγμα ο πολυπολιτισμός και άλλο πράγμα ο πολιτισμός.

Ο πολιτισμός είναι θησαυρός, ο πολυπολιτισμός καταστρέφει κάθε στοιχείο πολιτισμού.

Επίσης, ένα ελάχιστο δείγμα πολιτισμού είναι αυτό που θα πρέπει να πράξετε άμεσα, να γυρίσετε πίσω αυτά τα χρήματα που έχουν πάρει από τα λεγόμενα δάνεια τα κόμματα της Νέας Δημοκρατίας και του ΠΑΣΟΚ και να τα επιστρέψετε στον ελληνικό λαό.

Ως προς με την επίκαιρη επερώτηση που κατέθεσε η Νέα Δημοκρατία σχετικά με την ανικανότητα της Κυβέρνησης στη χάραξη της στρατηγικής και αντιμετώπισης των θεμάτων πολιτισμού, να πούμε το εξής. Με πανομοιότυπο τρόπο, όπως δηλαδή και με τις κυβερνήσεις Νέας Δημοκρατίας και ΠΑΣΟΚ, συνεχίζει και αυτή η Κυβέρνηση να αντιμετωπίζει τα θέματα του πολιτισμού, με τον ίδιο απαξιωτικό και καταστροφικό τρόπο.

Πρώτος διδάξας ο λεγόμενος «Εθνάρχης», κατά τη Νέα Δημοκρατία, ο οποίος βάσει οργανωμένου και πολύ βρώμικου σχεδίου, προχώρησε στη μεγάλη καταστροφή των εσωτερικών κέντρων των μεγάλων πόλεων, μπροστά στα οικονομικά οφέλη δηλαδή, δημιουργώντας τις σημερινές τερατουπόλεις, που σε τίποτα δεν συγκρίνονται με άλλες ευρωπαϊκές πόλεις, που διατήρησαν στο ακέραιο την πολιτιστική τους κληρονομιά, που -σημειωτέον- ήταν και είναι πολύ μικρότερη από τη δική μας.

Στην πορεία και μέχρι σήμερα, άχρηστοι και αδιάφοροι Υπουργοί έδωσαν δείγματα για θέματα πολιτισμού, όπως απαξίωση, εγκατάλειψη, καταστροφή αρχαιολογικών χώρων, μουσείων, ιδρυμάτων, μνημείων κ.λπ.. Χαρακτηριστικά τα παραδείγματα του Τύμβου των Σαλαμινομάχων, των αρχαιολογικών χώρων στο κέντρο της Θεσσαλονίκης, που έχουν γίνει ένας απέραντος σκουπιδότοπος, της καταστροφής αγαλμάτων και μνημείων στο κέντρο των μεγάλων πόλεων.

Εδώ να πούμε ότι μεγάλη ευθύνη φέρουν και οι αντίστοιχοι δήμαρχοι. Μιλάω για τους άχρηστους δημάρχους, τον Μπουτάρη, τον Καμίνη και τους υπόλοιπους. Θυμίζουμε εδώ την περίπτωση του Δημάρχου Αθηναίων, ο οποίος με μια πρωτοφανή και ακατανόητη κίνηση απέσυρε σαράντα εννιά γλυπτά που ήταν τοποθετημένα σε διάφορα σημεία της πόλης, ύστερα από συνεχή κρούσματα βανδαλισμών και την κλοπή ορειχάλκινων προτομών από τα αγαπημένα σας παιδιά και τους γνωστούς προστατευόμενους «ευπαθείς». Εδώ έχουμε διπλή παραδοχή ανικανότητας από τον αρμόδιο Δήμαρχο και τον αρμόδιο Υπουργό. Για το θέμα έχει γίνει και σχετική παρέμβαση από τον συναγωνιστή Κασιδιάρη στο Δημοτικό Συμβούλιο.

Εικόνες ντροπής βλέπουμε σε όλη σχεδόν την χώρα και μάλιστα, χώροι τεράστιας αρχαιολογικής και ιστορικής αξίας έχουν καταληφθεί ή καταστραφεί από τους προστατευόμενους λαθρομετανάστες. Έχουμε δει σοκαριστικές εικόνες, έχουν γίνει καταγγελίες από φορείς και κατοίκους, αλλά φυσικά τίποτα δεν γίνεται. Χαρακτηριστικές είναι οι περιπτώσεις στο κάστρο της Χίου ή στα τείχη των κάστρων της Θεσσαλονίκης και σε πάρα πολλά άλλα σημεία.

Φυσικά, τα πανεπιστημιακά ιδρύματα έχουν την τιμητική τους, με καθημερινές καταστροφές από τους ανεγκέφαλους και από λοιπούς γνωστούς.

Τα θέματα που αφορούν τη σημερινή επερώτηση είναι πολλά και το ζήτημα πραγματικά πολύ μεγάλο. Έχουμε καταθέσει πάρα πολλές ερωτήσεις για όλα αυτά τα θέματα. Ερώτηση για τον τερματισμό των εργασιών στον Δήμο της Αμφίπολης και τις καθυστερήσεις που έγιναν για προφανείς λόγους. Πραγματικά, θέλουμε να ρωτήσουμε την κυρία Υπουργό το εξής: Μπορούμε να επισκεφθούμε το συγκεκριμένο μνημείο και αν ναι, πώς; Κάντε ένα νεύμα ή ενημερώστε μας εγγράφως.

Έχουμε κάνει ερώτηση για την επιστροφή των κλεμμένων Γλυπτών -Γλυπτών και όχι Μαρμάρων- του Παρθενώνα στην Ελλάδα, ερώτηση «εκτός ΕΣΠΑ η Αμφίπολη για τρίτο έτος, έκθετο το μνημείο». Άλλη ερώτηση: «Σε αδιέξοδο το έργο αποπεράτωσης της Εθνικής Πινακοθήκης παρά τις υπουργικές διαβεβαιώσεις». Άλλη ερώτηση: «Σε εγκατάλειψη ο αρχαιολογικός χώρος του Ηρώου στον Μαραθώνα». Άλλη ερώτηση: «Τραγική η εικόνα του Τύμβου των Σαλαμινομάχων στην ένδοξη Κυνόσουρα Σαλαμίνας» και άλλες πολλές ερωτήσεις που έχει καταθέσει η Κοινοβουλευτική Ομάδα της Χρυσής Αυγής.

Είναι θέματα που, επίσης, καταδεικνύουν την ανικανότητα των κυβερνήσεων Νέας Δημοκρατίας, ΠΑΣΟΚ και ΣΥΡΙΖΑ. Τέτοια είναι αυτά σχετικά με τις καθυστερήσεις στο ΕΣΠΑ 2014 - 2020, τα ποσοστά απορρόφησης, θέματα που αφορούν το Ταμείο Αρχαιολογικών Πόρων και Απαλλοτριώσεων, θέματα που αφορούν τη φύλαξη των μνημείων και μουσείων από τους σύγχρονους βάρβαρους επιδρομείς, θέματα που αφορούν την υπολειτουργία των μουσείων και των υπολοίπων χώρων.

Πολλές φορές οι χώροι αυτοί είναι κλειστοί λόγω έλλειψης προσωπικού. Δεν είναι λίγα τα παραδείγματα αρχαιολογικών χώρων σε Αττική και Κρήτη που κατά τη διάρκεια της τουριστικής περιόδου δεν λειτούργησαν ή υπολειτούργησαν, καθώς είτε οι αρχαιοφύλακες πραγματοποιούσαν απεργίες, διεκδικώντας τα δεδουλευμένα, είτε γιατί πολύ απλά το φυλακτικό προσωπικό δεν ήταν αριθμητικά επαρκές. Επίσης, είναι πολύ ύποπτη η απαξίωση του μνημείου της Αμφίπολης -να το τονίσουμε για μια ακόμη φορά-, ενώ είναι και θέματα που αφορούν την ανακαίνιση και την επέκταση της Εθνικής Πινακοθήκης.

Σε ό,τι αφορά το Μέγαρο Μουσικής, να επισημάνουμε ότι πρόκειται για μία άκρως προκλητική κατάσταση. Το Μέγαρο άλλαξε σελίδα, αφού τον Δεκέμβριο ο Υπουργός αποφάσισε να δωρίσει στα ταμεία του 60,4 εκατομμύρια ευρώ, ώστε να τακτοποιήσει τα χρέη του, χρέη που προέρχονταν από καταπτώσεις εγγυήσεων παλαιοτέρων δανείων και το ελληνικό δημόσιο λειτουργούσε ως εγγυητής αυτών των δανείων.

Να θυμίσουμε ότι έχετε φέρει τροπολογία η οποία απάλλασσε την επιχείρηση από την υποχρέωση προσκόμισης αποδεικτικού φορολογικής και ασφαλιστικής ενημέρωσης για τα χρέη προς το δημόσιο. Πρακτικά, αυτό σήμαινε τη διαγραφή των χρεών του.

Κύριοι του ΣΥΡΙΖΑ, όταν η Νέα Δημοκρατία είχε φέρει την αντίστοιχη τροπολογία το 2014, την είχατε καταψηφίσει κατηγορώντας την τότε Κυβέρνηση για αδιαφανείς διαδικασίες. Και πάλι πράττετε κι εσείς τα ίδια.

Για να είμαστε ξεκάθαροι, δεν είμαστε φυσικά αντίθετοι στον πολιτισμό, στη λειτουργία του Μεγάρου, αλλά και κάθε άλλου φορέα πολιτισμού, αρκεί να μη γίνεται με προκλητικό τρόπο. Είναι ηθικό το ζήτημα. Τα χρήματα αυτά που αφειδώς σκορπίζετε για το βόλεμα «ημετέρων» και για τη συντήρηση ενός διεφθαρμένου συστήματος θα έπρεπε να τα δίνετε υπέρ του δοκιμαζόμενου λαού, των συνταξιούχων και των ανέργων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Άλλα θέματα είναι η απαράδεκτη κατάσταση του Εθνικού Αρχαιολογικού Μουσείου, όπως είπα και παραπάνω ή τα ευρήματα στους υπό κατασκευή σταθμούς Βενιζέλου και Αγίας Σοφίας στο μετρό Θεσσαλονίκης.

Τελευταίο θέμα που θα θίξω είναι το ζήτημα των γλυπτών του Παρθενώνα. Για μία ακόμη φορά, Υπουργός Πολιτισμού της συγκυβέρνησης ΣΥΡΙΖΑ - ΑΝΕΛ υποστηρίζει ότι θα διεκδικήσουμε νομικά τα μάρμαρα του Παρθενώνα. Και ο προκάτοχος της νυν Υπουργού το ίδιο είχε δηλώσει. Είναι προφανές, λοιπόν, ότι οι προθέσεις της Κυβέρνησης για τον επαναπατρισμό αυτών των πολιτιστικών αγαθών υφίστανται.

Κι όμως, η διεκδίκηση των γλυπτών του Παρθενώνα ήταν άλλη προγραμματική υπόσχεση που αποδείχθηκε έωλη. Αν σκεφθούμε ότι ενσωματώνουμε μία οδηγία περί επιστροφής πολιτιστικών αγαθών, μας δόθηκε η ευκαιρία να δημιουργήσουμε ένα νομικό πλαίσιο όχι μόνο για τα γλυπτά του Παρθενώνα, αλλά και για κάθε άλλον αρχαιολογικό θησαυρό που κλάπηκε, για παράδειγμα στη διάρκεια της Κατοχής. Δεν εκμεταλλευτήκατε το «momentum», όμως, θυσιάζοντας αυτήν την ευκαιρία στον βωμό των ευρωπαϊκών επιταγών προς όφελος μόνο των άλλων Ευρωπαίων που φυσικά δεν τους συνέφερε μία τέτοια προσθήκη, ιδιαίτερα αν σκεφθείτε τα έσοδα που υπάρχουν κατ’ έτος από την επίδειξη και ανάδειξη αυτών των θησαυρών στα μουσεία μας.

Είναι πραγματικά τραγικό οι κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ να απαξιώνουν τα εθνικά μνημεία και τον πολιτισμό μας, την ιστορία μας που σαφώς υπερέχει κατά πολύ έναντι άλλων λαών.

Όσο και αν μάχεστε ενάντια στις αναδείξεις του ελληνικού πολιτισμού και της ελληνικής ιστορίας, όσο και αν την απεχθάνεστε, ό,τι και να κάνετε για να την υποβαθμίσετε και να την κακοποιήσετε, να ξέρετε ότι πάντα θα υπάρχει μία ομάδα πραγματικών Ελλήνων που θα σέβεται το ελληνικό έθνος, τον ελληνικό πολιτισμό και τις παραδόσεις και θα τις διαδίδουν από στόμα σε στόμα και από γενιά σε γενιά. Μόνο έτσι θα προχωρήσουμε μπροστά, θα εμπνευστούμε από τον ηρωισμό των προπατόρων μας και θα αποτινάξουμε τα δεσμά και τις σκιές των τελευταίων δεκαετιών.

Ας μην κάνει το λάθος ο ελληνικός λαός να διαχωρίζει αυτά τα κόμματα –μιλάω για τη Νέα Δημοκρατία, το ΠΑΣΟΚ και τον ΣΥΡΙΖΑ- γιατί ακόμη και στον τομέα του πολιτισμού είναι ένα και το αυτό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο συνοδοί εκπαιδευτικοί από το Πειραματικό Γυμνάσιο Ζωσιμαίας Σχολής Ιωαννίνων (πρώτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο συνάδελφος κ. Ιωάννης Δελής από το Κομμουνιστικό Κόμμα Ελλάδας.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Πολιτισμός, κυρία Υπουργέ, είναι και ο αθλητισμός. Μόνο που όλα όσα απαράδεκτα είδαμε εχθές το βράδυ στην Τούμπα και τα βλέπουμε χρόνια τώρα στα ελληνικά γήπεδα, δεν είναι αθλητισμός. Δεν είναι ούτε ποδόσφαιρο. Ή μάλλον αυτή είναι η κατάντια του ποδοσφαίρου των μεγαλοεπιχειρηματιών, οι οποίοι με την ανοχή και τη στήριξη όλων ανεξαιρέτως των κυβερνήσεων παίζουν τα δικά τους πολιτικά και οικονομικά παιχνίδια πάνω στις πλάτες των ομάδων και των φιλάθλων.

Φημολογείται η διακοπή του πρωταθλήματος. Ε, και; Πρώτη φορά θα είναι; Ούτε αποτέλεσε ούτε αποτελεί λύση, φυσικά, για τη σημερινή κατάσταση, η οποία όχι μόνο δεν εξυγιαίνεται, αλλά πάει διαρκώς από το κακό στο χειρότερο.

Ένα πράγμα χρειάζεται και το καταλαβαίνει πλέον σχεδόν το σύνολο του φίλαθλου κόσμου. Χρειάζεται η κατάργηση κάθε επιχειρηματικής δραστηριότητας στον χώρο του ποδοσφαίρου, στον χώρο του αθλητισμού, στον χώρο του πολιτισμού.

Από τη μέχρι τώρα συζήτηση, όπως φαίνεται, επιλέγεται και πάλι το γνωστό ανούσιο σενάριο της σκιαμαχίας, για να μη φανεί καθόλου η πραγματική ουσία της αντιπαράθεσης ανάμεσα στην Κυβέρνηση, στη Νέα Δημοκρατία και στα υπόλοιπα κόμματα, η οποία τελικά είναι μία, δηλαδή ποιος είναι ο καλύτερος διαχειριστής των συμφερόντων και των επιδιώξεων του κεφαλαίου και στον πολιτισμό, όπως άλλωστε και παντού.

Ακόμα και ο ίδιος ο τίτλος της επερώτησης της Νέας Δημοκρατίας που αναφέρεται απλώς στην ανικανότητα της Κυβέρνησης για τα θέματα πολιτισμού επιβεβαιώνει αυτό το συμπέρασμα, ότι ούτε στον πολιτισμό υφίσταται κάποια ουσιαστική, δηλαδή στρατηγική, διαφορά ανάμεσα στην Κυβέρνηση και στη Νέα Δημοκρατία.

Ερχόμαστε τώρα και στο ίδιο το περιεχόμενο, το οποίο επιβεβαιώνει ακόμα περισσότερο τα όσα είπαμε πριν. Όσο και να ψάξει κανείς στις εννιά περίπου σελίδες του κειμένου της επερώτησης δεν θα βρει ούτε μία λέξη για τις πραγματικές αιτίες που έχουν δημιουργήσει αυτά τα σοβαρά προβλήματα στον πολιτισμό, δεν θα βρει ούτε μία λέξη για την εμπορευματοποίηση της πολιτιστικής κληρονομιάς, δεν θα βρει ούτε μία λέξη για τις τεράστιες ελλείψεις σε προσωπικό στο Υπουργείο Πολιτισμού ή στα μουσεία, ούτε φυσικά για την παράδοση των τεχνών στην κερδοσκοπική βουλιμία των επιχειρηματικών κύκλων ή για την οικτρή κατάσταση πλήρους εξαθλίωσης πολλών εργαζομένων στον χώρο του πολιτισμού. Και δεν θα βρει γιατί πολύ απλά όλα αυτά τα έχει προκαλέσει η πολιτική όλων των κυβερνήσεων μέχρι σήμερα και με ιδιαίτερη μάλιστα σφοδρότητα από το 2011 και μετά.

Άρα ούτε και από την πλευρά της Κυβέρνησης έχει νόημα να περιμένουμε κάτι καλύτερο, αφού με την πολιτική που ακολουθεί μέχρι τώρα και στον πολιτισμό εφαρμόζει απαρέγκλιτα, πιστά, τη στρατηγική της Ευρωπαϊκής Ένωσης, ικανοποιώντας φυσικά τις απαιτήσεις των επιχειρηματιών του χώρου.

Την αντιδραστικότητα αυτής της πολιτικής, κυρία Υπουργέ, μας δόθηκε η ευκαιρία αρκετές φορές να την αποκαλύψουμε με αρκετές ερωτήσεις, αλλά και με αφορμή νομοσχέδια ή τροπολογίες που καταθέσατε εσείς και ψηφίστηκαν στη Βουλή, όπως το περσινό για τα πνευματικά δικαιώματα. Έχουμε, όμως, και πολύ πρόσφατα παραδείγματα αυτής της αντιλαϊκής πολιτικής. Λίγες ημέρες πριν είχαμε την παρέμβαση όχι τη δική σας, αλλά του Υπουργείου Εργασίας υπέρ των εργοδοτών στο θέατρο, και μάλιστα όχι όλων των εργοδοτών, αλλά των πιο ισχυρών οικονομικά, για να τους ελαφρώσει από την πίεση του αγώνα των σωματείων του χώρου, του Σωματείου των Ελλήνων Ηθοποιών και του Πανελλήνιου Μουσικού Συλλόγου.

Τι ζητούν άραγε και για ποιο πράγμα αγωνίζονται αυτοί οι άνθρωποι εδώ και μήνες, οι ηθοποιοί και οι μουσικοί αυτοί, μέσα από τα σωματεία τους; Απαιτούν το πιο απλό και το πιο βασικό για τη δουλειά τους: συλλογική σύμβαση εργασίας στο θέατρο. Και όμως, έρχεται το Υπουργείο Εργασίας και προσπαθεί στη θέση της συλλογικής σύμβασης εργασίας να επιβάλει κανονισμό εργασίας, λέει, υπέρ των εργοδοτών, με όχημα την ΠΟΘΑ, την Πανελλήνια Ομοσπονδία Θεάματος και Ακροάματος, για να μπορούν δηλαδή και με τη βούλα να εφαρμόζουν οι μεγάλοι εργοδότες του χώρου του θεάτρου την ωρομισθία στις παραστάσεις και να διαιωνίζονται έτσι οι απλήρωτες πρόβες σε καθεστώς γαλέρας.

Εδώ θα πει κανείς, βέβαια: και γιατί οι εργοδότες να μην ακολουθούν αυτή την τακτική απέναντι στους εργαζόμενους όταν το ίδιο το κράτος συμπεριφέρεται με τον ίδιο τρόπο στους δικούς του εργαζόμενους; Για παράδειγμα, οι εργαζόμενοι μουσικοί στις ορχήστρες και τα Μουσικά Σύνολα της ΕΡΤ και των δήμων, από τους οποίους οι μισοί περίπου είναι συμβασιούχοι και πολλοί από αυτούς αμείβονται μάλιστα με το κομμάτι, δηλαδή με τη συναυλία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ μία μικρή ανοχή, κύριε Πρόεδρε.

Για ποια πολιτική, λοιπόν, υπέρ του πολιτισμού άραγε μπορεί να καυχηθεί μια κυβέρνηση είτε Νέας Δημοκρατίας είτε ΣΥΡΙΖΑ όταν το ποσοστό του τακτικού προϋπολογισμού για τον πολιτισμό έπεσε από το 0,15% του 2012 στο απίθανο, στο εξευτελιστικό 0,04% του 2018;

Για ποια πολιτιστική πολιτική μπορούν να καυχηθούν τα αστικά κόμματα όταν παραδίνουν κυριολεκτικά τον χώρο του πολιτισμού στην αγκαλιά των μεγάλων επιχειρηματικών ομίλων και των ιδρυμάτων τους, όταν η ίδια η πολιτιστική κληρονομιά γίνεται αντικείμενο εμπορικής εκμετάλλευσης, μέσα από την ένταξη αρχαιολογικών έργων στα ΕΣΠΑ ή στα περιφερειακά επιχειρησιακά προγράμματα τα οποία έχουν ως βασικό κριτήριο την αύξηση των εσόδων μέσω της επισκεψιμότητας και κυρίως την εκμετάλλευση της πολιτιστικής κληρονομιάς προσελκύοντας επιχειρηματικούς ομίλους γύρω από σημαντικούς αρχαιολογικούς χώρους;

Για δείτε όμως τι είδους εργασιακές σχέσεις προκύπτουν και τι εργασιακό καθεστώς καθιερώνεται μέσα από τη σύναψη συμβάσεων είτε με την περιφέρεια είτε με άλλους φορείς: Πλήθος από συμβασιούχους ομήρους που ολοένα διευρύνεται σε βάρος της μόνιμης δουλειάς, καθυστερήσεις πληρωμών, μη αναγνώριση προϋπηρεσίας, απολύσεις, τρομοκρατία εργαζομένων, συνθήκες εργασίας χωρίς το παραμικρό μέτρο ασφάλειας, ελλείψεις υλικοτεχνικών μέσων, προβλήματα στις μετακινήσεις στον χώρο δουλειάς και τόσα άλλα.

Εν τω μεταξύ, πολλά μουσεία, ανάμεσά τους και ορισμένα που είναι εδώ στην πρωτεύουσα, στην Αθήνα, παραμένουν κλειστά λόγω έλλειψης προσωπικού. Έχουμε ιδία αντίληψη για το κοντινό εδώ στη Βουλή Βυζαντινό Μουσείο, στο οποίο λόγω έλλειψης προσωπικού λειτουργεί μονάχα η έκθεση των χαρακτικών του Γιώργου Βαρλάμου. Η ίδια αιτία κρατάει κλειστό και το Εθνικό Μουσείο Σύγχρονης Τέχνης, πέρα φυσικά από τα διοικητικά του προβλήματα.

Και έρχομαι τώρα λίγο στο ΤΑΠΑ, στο Ταμείο Αρχαιολογικών Πόρων.και Απαλλωτριώσεων. Δεν υποτιμάμε καθόλου τα διοικητικά του κενά και προβλήματα. Θεωρούμε όμως ότι ακόμα κι αν αυτά λυθούν, θα συνεχίσει και πάλι να υφίσταται το πιο σοβαρό του πρόβλημα, αυτό το πρόβλημα που έχει η ίδια του η φυσιογνωμία, από τη στιγμή που ο προσανατολισμός αυτού του ταμείου είναι ακλόνητος στο πλαίσιο και τους όρους που χαράσσουν τα ΕΣΠΑ, δηλαδή εξωστρέφεια, προσέλκυση ιδιωτών, επιχειρηματικότητα, ιδιωτικοποίηση, αύξηση εισιτηρίων, ανταποδοτικότητα –τα γνωστά δηλαδή- κι έτσι όσο κι αν η Κυβέρνηση επιμένει να λέει πως εγγυάται τη διατήρηση του δημόσιου χαρακτήρα του, το ΤΑΠΑ δεν είναι εργαλείο για την ανάπτυξη του πολιτισμού σε όφελος των λαϊκών στρωμάτων, αλλά μοχλός προς όφελος της επιχειρηματικής επένδυσης και κερδοφορίας. Και εδώ βέβαια κολλάει και το γνωστό «ΔΙΑΖΩΜΑ» και ο ρόλος του, που στην ουσία είναι μια ιδιωτική αρχαιολογική υπηρεσία.

Και με την ευκαιρία να ρωτήσουμε τι θα γίνει με εκείνο το 1% του προϋπολογισμού που θα έπρεπε να διαθέτουν τα δημόσια κτήρια για την καλλιτεχνική τους διακόσμηση, μια διάταξη που ψηφίστηκε εδώ και είκοσι ένα χρόνια, από το 1997. Φέραμε μια τροπολογία και την απορρίψατε πέρυσι. Τι θα κάνετε για αυτό;

Δεύτερο παράδειγμα: Το 1,5% που πρέπει να καταβάλλουν τα τηλεοπτικά κανάλια για την παραγωγή κινηματογραφικών ταινιών. Μέχρι σήμερα ούτε ένα ιδιωτικό κανάλι έχει καταβάλει αυτό το ποσό και ουδεμία ενέργεια έχει γίνει ώστε να υποχρεωθούν να το καταβάλουν.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε παρακαλώ.

**ΙΩΑΝΝΗΣ ΔΕΛΗΣ:** Κλείνω εδώ, κύριε Πρόεδρε.

Ποια πολιτιστική πολιτική είναι αυτή που επιτρέπει στον 21ο αιώνα να παραμένουν ανασφάλιστοι κλάδοι δημιουργών οι οποίοι ενώ φορολογούνται από το πρώτο ευρώ, όπως για παράδειγμα οι εικαστικοί καλλιτέχνες, και με φορολογία που φτάνει μέχρι και το 52% των αμοιβών τους, καταλήγουν τελικά να πηγαίνουν στα δημόσια νοσοκομεία ως ανασφάλιστοι, με συμμετοχή στα φάρμακα στο 25%;

Θα μπορούσαμε να πούμε πάρα πολλά, κύριε Πρόεδρε. Όμως, αυτό που θέλουμε να σημειώσουμε είναι ότι για τους καπιταλιστές και για τους πολιτικούς τους βέβαια διαχειριστές η πολιτιστική κληρονομιά και οι τέχνες είναι ένα ακόμα πεδίο επιχειρηματικής δραστηριότητας, μια πολύτιμη πηγή κερδοφορίας.

Για εμάς, για το ΚΚΕ, αντίθετα, η πολιτιστική κληρονομιά αποτελεί μια πηγή γνώσης για την εξέλιξη της ανθρώπινης κοινωνίας και μελέτης των συνθηκών που ανέδειξαν τους αρχαίους πολιτισμούς, τις ηθικές όσο και τις αισθητικές τους αξίες και είναι ένα ανεκτίμητο εργαλείο κατανόησης του παρελθόντος, ώστε να αντιμετωπιστούν τα προβλήματα του σήμερα, σε όφελος της μεγάλης λαϊκής πλειοψηφίας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ο κ. Παπαχριστόπουλος έχει τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Όταν βλέπεις πενήντα επτά Βουλευτές από το κόμμα της Αξιωματικής Αντιπολίτευσης να κάνουν αυτή την επερώτηση σου έρχεται αμέσως ο αυτονόητος συνειρμός ότι κάποιο μεγάλο κακό συμβαίνει στον χώρο του πολιτισμού, κάποιο πολύ μεγάλο κακό.

Για να δούμε, είναι έτσι; Ο αυστριακός Έρνστ Φίσερ έγραψε ιστορία με το βιβλίο - σταθμό «Η αναγκαιότητα της τέχνης», όπου περιγράφει καταστάσεις ασύλληπτες για πάρα πολύ κόσμο. Για να δούμε τι έλεγε σ’ αυτό το βιβλίο. Οι τέχνες, είτε το θέλουμε είτε όχι, είναι ένας από τους βασικούς πυλώνες του πολιτισμού, δεν είναι ο μοναδικός, είναι βασικός πυλώνας όμως του πολιτισμού. Ήταν τότε λοιπόν που έλεγε ο Έρνστ Φίσερ σε αυτό το φοβερό βιβλίο ότι όταν ο Μπετόβεν έφτιαξε την Ένατη, λοιδορήθηκε, τον γιουχάισαν.

Όταν ο Βαν Γκογκ ζωγράφισε τον «Θεριστή» με αγριεμένα πρόσωπα των αγροτών τότε και των κολίγων, πάλι δεν είχε πάρει χαμπάρι κανείς τι γινόταν. Και όταν ο Δομίνικος Θεοτοκόπουλος ζωγράφιζε την καταστροφή του Τολέδου, λίγοι καταλαβαίνανε τι γίνεται ή τι πρόκειται να έρθει. Η τέχνη ήταν πάντα προάγγελος της πραγματικότητας που θα ακολουθήσει, η πραγματική τέχνη.

Έχουν σχέση αυτά με την επίκαιρη επερώτηση; Κατά τη γνώμη μου, έχουν. Ζούμε μια πραγματικότητα, θα έλεγα, που κανείς δεν την αμφισβητεί, όπου στον βωμό του κέρδους και του χρήματος έχουν σχεδόν ισοπεδωθεί τα πάντα, έχουν πολτοποιηθεί τα πάντα σε παγκόσμιο επίπεδο. Δεν μιλάω μόνο για την Ελλάδα. Ελάχιστοι πλέον έχουν ήθη και έθιμα. Όλοι λειτουργούν, ας πούμε, με έναν κοινό κανόνα. Οι αξίες έχουν πεταχτεί, έχουν καταργηθεί τα πάντα, εμφανίζονται offshore, οικονομικοί παράδεισοι κ.λπ.. Πού καιρός για τέχνη!

Μου κάνει, λοιπόν, εντύπωση -εγώ το χαιρετίζω- που πενήντα επτά Βουλευτές της Αξιωματικής Αντιπολίτευσης -και το λέω με σεβασμό, όχι με ειρωνικό τόνο- ασχολούνται με το θέμα του πολιτισμού. Για να δούμε, όμως, είναι έτσι;

Κατ’ αρχάς, όταν μίλησε ο Μουμουλίδης, αισθάνθηκα δέος, γιατί τον έχω συναντήσει ως μεγάλο καλλιτέχνη, συγκλονιστικό καλλιτέχνη, όπως και την Υπουργό. Αυτός μεγαλούργησε ως σκηνοθέτης στην Τέχνη και η κ. Κονιόρδου ως μαθήτρια του Κάρολου Κουν, που ξέρουμε πολύ καλά αν έχουν προσφέρει στον πολιτισμό ή όχι.

Εγώ λέω ότι τέχνη και πολιτισμός ήταν όταν ο Χατζιδάκις στον «Μαγεμένο Αυλό» έφτιαχνε τη σύνθεση «Το Χαμόγελο της Τζοκόντας». Πολιτισμός, μάλλον, ήταν όταν ο Καβάφης έγραφε την «Ιθάκη». Πολιτισμός ήταν όταν ο Γιώργος Τζαβέλλας έφτιαχνε την «Κάλπικη λίρα», ένα συγκλονιστικό έργο. Πολιτισμός ήταν όταν ο Μιχάλης Κακογιάννης έφτιαχνε τη «Στέλλα» ή «Το κορίτσι με τα μαύρα».

Θέλω να θυμίσω, όμως, μερικές δυσάρεστες αναμνήσεις. Στο Μακρονήσι θήτευσε ο Νίκος Κούνδουρος. Τόσο σεβασμό είχαν για αυτόν τον άνθρωπο αυτοί που ασχολούνται με τον πολιτισμό! Και δεν αναφέρομαι σε εσάς. Το ίδιο και ο Μάνος Κατράκης, το ίδιο και ο Θανάσης Βέγγος κι άλλοι πολλοί. Όταν διαβάζαμε -και συγκλονιζόμασταν- το «Ένα παιδί μετράει τ’ άστρα» του Μενέλαου Λουντέμη, δεν μπορούσαμε να φανταστούμε τι είχε περάσει αυτός ο άνθρωπος στο Μακρονήσι. Και ακόμα, ο μεγάλος ειρηνιστής, ο Γρηγόρης Λαμπράκης, που πέθανε με βρώμικο, ιταμό τρόπο και το μόνο του ελάττωμα ήταν ότι αγωνίστηκε για την ειρήνη από την πρώτη μέχρι την τελευταία στιγμή και ήταν ένας Σβάιτσερ στον χώρο του.

Ποιοι, αλήθεια, ευθύνονται για αυτά; Όταν ο Καζαντζάκης μεσουρανούσε σε όλον τον πλανήτη, κάποιοι τον αφόριζαν. Ποιοι; Θα μπορούσα να μιλάω ατέλειωτες ώρες για το ποιος πραγματικά δημιούργησε πολιτισμό σε αυτήν τη χώρα. Εγώ δεν βάζω ταμπέλες. Άκουσα με μεγάλο σεβασμό τον κ. Τασούλα -δεν είναι τώρα στην Αίθουσα. Το ξέρει το θέμα. Φτάνει; Εγώ λέω, όχι. Σε μια κοινωνία που το χρήμα, το κέρδος έχει ισοπεδώσει τα πάντα, είναι σχήμα οξύμωρο. Το Ελληνικό, για παράδειγμα, άρον άρον έπρεπε να γίνει; Όχι, να γίνει με κανόνες. Το τι ακούστηκε από τη δικιά σας την παράταξη: «Δεν τελειώνετε το Ελληνικό». Δεν είναι πολιτισμός να σεβαστείς και τα μνημεία; Έγινε, και η επένδυση γίνεται. Δεν είναι πολιτισμός να φυλάς το περιβάλλον σου; Ένας ολόκληρος νομός, η Χαλκιδική, υποφέρει. Το ξέρει όλος ο κόσμος. Δεν έπρεπε να μπουν κανόνες; Είναι πολιτισμός ή όχι η προστασία του περιβάλλοντος;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θέλω να πω πολλά και πιστεύω ότι δεν θα χρειαστώ περισσότερο χρόνο, κύριε Πρόεδρε. Τα λόγια είναι εύκολα. Οι πράξεις είναι δύσκολες. Τρεις γενιές, που εσείς κυβερνάγατε, έχουν μεγαλώσει με γεύματα, με κουτσομπολιά, με μια παντοδύναμη ιδιωτική τηλεόραση, που διαστρέβλωσε κάθε έννοια πολιτισμού, ισοπέδωσε τα πάντα.

Θα χαιρόμουν αν είχατε κάνει κάτι γι’ αυτό. Δεν έχετε κάνει τίποτα. Και αν γίνεται κάτι σήμερα, γίνεται δειλά, σε μια χρεοκοπημένη χώρα, που σηκώνει πάλι σιγά-σιγά το ανάστημά της. Δεν ονειρεύομαι. Θυμηθείτε, είχε γερμανική κατοχή όταν ο Άγγελος Σικελιανός -αυτός που πρωτοκαθιέρωσε τη σύναξη στους Δελφούς, για όσους δεν το ξέρετε- όταν τα γερμανικά όπλα ήταν στην κηδεία τότε του μεγάλου Κωστή Παλαμά και έγραψε ένα συγκλονιστικό ποίημα, «Ηχήστε Παιάνες». Αυτά είναι πολιτισμός και όχι αυτή η ισοπέδωση, που σήμερα τη δεχόμαστε σαν πραγματικότητα αυτονόητη και πολύ λυπάμαι που κάποιοι δεν κάνουν τίποτα. Εμείς κάτι προσπαθούμε να κάνουμε.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Ιωάννης Σαρίδης από την Ένωση Κεντρώων έχει τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, διάβασα προσεκτικά την επίκαιρη επερώτηση των συναδέλφων της Νέας Δημοκρατίας και κατ’ αρχάς συμφωνώ με το επίκαιρο του χαρακτήρα της. Δυστυχώς, όμως, το κείμενο θα ήταν εξίσου επίκαιρο και πριν από πέντε χρόνια και πριν από δέκα χρόνια και πολύ φοβάμαι, χειρότερα ακόμα, ότι θα είναι επίκαιρο και το 2025 ή και ενδεχομένως το 2030.

Θα αποφύγω τον ειδικό σχολιασμό, εκεί που τον έχει εντοπίσει η Νέα Δημοκρατία, στα σημεία στα οποία τον έχει εντοπίσει. Είναι μεγάλος, πιστέψτε με, ο πειρασμός να στραφώ ενάντια στην Κυβέρνηση για τις αστοχίες και για τις παραλείψεις της στα προγράμματα του ΕΣΠΑ και στη λειτουργία των μουσείων.

Παράλληλα, όμως, είναι επίσης μεγάλος ο πειρασμός να ρωτήσω και τους συναδέλφους της Νέας Δημοκρατίας γιατί το οργανόγραμμα του ΤΑΠΑ έγινε παλιό, αναχρονιστικό και ξεπερασμένο μέσα σε τρία χρόνια ή για ποιον λόγο το 2014 δεν είχαμε στη χώρα μας το ηλεκτρονικό εισιτήριο. Θεωρώ, όμως, χρησιμότερο στη σημερινή συζήτηση η Ένωση Κεντρώων να κάνει μια διαφορετική προσέγγιση, καταθέτοντας τα δικά της ερωτήματα σε ένα γενικότερο πλαίσιο.

Ερωτώ, λοιπόν, χωρίς απαραίτητα να περιμένω και απαντήσεις: Δίνουμε πραγματικά ως πολιτικό προσωπικό και ως πολίτες αξία στον πολιτισμό μας όσο μας αρέσει να διακηρύττουμε; Κατανοούμε πως ο πολιτισμός μας είναι ένα από τα δύο-τρία στοιχεία που μας καθιστά Έλληνες, σε μια περίοδο μάλιστα που οι αξίες μας ξεκίνησαν να δοκιμάζονται με τρόπους ξεχασμένους; Κατανοούμε πως πολιτιστική ανάπτυξη δεν μπορεί να υπάρξει, αν ο πολιτισμός μας δεν αποτελέσει τμήμα της παιδείας και της εκπαίδευσης, με ένα πάντρεμα σύγχρονο όμως, που θα βρίσκεται μακριά τόσο από αρχαιολατρικούς ακαδημαϊσμούς όσο και από ψευδονεωτεριστικές ισοπεδωτικές αντιλήψεις; Μπορούμε να καταλάβουμε -και βέβαια να το αποδείξουμε έμπρακτα- πως ο κρατισμός, ο οποίος στον τομέα του πολιτισμού -να είμαστε ειλικρινείς- είναι πραγματικά ασφυκτικός, στην πράξη περισσότερο στραγγαλίζει παρά προστατεύει την ανάδειξη της κουλτούρας μας;

Κυρία Υπουργέ, κυρίες και κύριοι συνάδελφοι, το πρόβλημά μας δεν είναι η καταγραφή των προβλημάτων στον τομέα του πολιτισμού. Άψογα το έκανε με την επερώτηση της η Νέα Δημοκρατία αυτό: Καταγραφή των προβλημάτων. Πρόβλημά μας δεν είναι καν η έλλειψη σχεδιασμού για την αντιμετώπισή τους. Μια χαρά εξαγγελίες θα κάνετε όταν θα έρθει η ώρα, κυρία Υπουργέ, μια χαρά εξαγγελίες θα γίνουν για τον μελλοντικό σχεδιασμό από την ηγεσία του Υπουργείου.

Δυστυχώς κύριο πρόβλημά μας είναι πως αντιμετωπίζουμε τον πολιτισμό ως τουριστικό προϊόν ή παράμετρο της εθνικής μας οικονομίας και μόνο. Ξεχάσαμε συλλογικά πως η κληρονομιά των προγόνων μας και οι σύγχρονες δημιουργίες είναι δικαίωμά μας να αποτελούν κομμάτι της ευζωίας μας. Όταν οι εκάστοτε κυβερνήσεις έχουν μια πολιτική στον χώρο του πολιτισμού καθαρά διαχειριστική -όπως συμβαίνει τα τελευταία τριάντα χρόνια- αυτή είναι καταδικασμένη να αποτύχει.

Παραμελούμε ως πολίτες και αμελούμε ως πολιτικοί. Για να αλλάξει αυτό, θα πρέπει ο πολιτισμός να «ποτίσει» βαθύτερα την παιδεία. Εάν γίνει αυτό, οι μελλοντικοί μας συνάδελφοι -εκπρόσωποι μιας γενιάς που με χαρά βλέπω ότι είναι περισσότερο ανήσυχη από τη δική μου γενιά- θα έχουν την ελπίδα να επαναλάβουν τη σημερινή συζήτηση σε ένα πιο ευνοϊκό πλαίσιο και -το κυριότερο- με εντελώς διαφορετική στόχευση.

Κυρία Υπουργέ, για να σας δώσω να καταλάβετε την ουσία της σημερινής συζήτησης, θα σας πω τι διάβαζα πριν μπω μέσα στην Αίθουσα: «Κλειστά μουσεία και αρχαιολογικοί χώροι σε Αττική και Κρήτη. Απεργία των αρχαιοφυλάκων».

Γνωρίζω ότι είναι ένα μέρος της ευθύνης σας. Θα το διαχειριστείτε και θα βρείτε λύση σε αυτό το θέμα, γιατί είναι μέσα στα πλαίσια των ευθυνών σας και είναι μέσα στα πλαίσια του χρόνου αυτής της Κυβέρνησης.

Κυρία Υπουργέ, θα μου επιτρέψετε να πω ότι εάν δεν μπορέσετε να απαντήσετε στις τέσσερις ερωτήσεις που μόλις σας έκανα, αφού πρώτα τις αξιολογήσετε, τότε πολύ λυπάμαι για το ότι μια δεύτερη ευθύνη που έχετε, δηλαδή να οδηγήσετε τη χώρα σε άλλους δρόμους στις μελλοντικές γενιές, δεν θα μπορέσετε να την υλοποιήσετε.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και τρεις εκπαιδευτικοί συνοδοί τους από το 2ο Τμήμα του Πειραματικού Γυμνασίου Ζωσιμαίας Σχολής Ιωαννίνων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο συνάδελφος κ. Γιώργος Μαυρωτάς από το Ποτάμι.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Σε 6 λεπτά ασφαλώς και δεν θα προλάβω να αναφερθώ και στα δεκαοκτώ ερωτήματα της επερώτησης της Νέας Δημοκρατίας, αλλά προλαβαίνω να θίξω κάποια θέματα του πολιτισμού.

Ναι, ο πολιτισμός για τη χώρα μας μπορεί να αποτελέσει εργαλείο ανάπτυξης, αρκεί να τον δούμε χωρίς αγκυλώσεις και συντεχνιασμούς και να δούμε πώς μπορούμε να βελτιστοποιήσουμε τον ρόλο του.

Ο πολιτισμός περιλαμβάνει ουσιαστικά δύο πράγματα, την πολιτιστική κληρονομιά και την παραγωγή πολιτισμού, τον σύγχρονο πολιτισμό. Έχουμε το προνόμιο στην πολιτιστική κληρονομιά να είμαστε από τους πιο προικισμένους λαούς. Το έχουμε, όμως, αξιοποιήσει; Αυτό είναι μια διαχρονική ερώτηση. Δεν αφορά μόνο τα τρία χρόνια διακυβέρνησης του ΣΥΡΙΖΑ.

Έχουμε τις σωστές δομές και διαδικασίες; Για παράδειγμα, τι ισχύει στο Ταμείο Αρχαιολογικών Πόρων και Απαλλοτριώσεων, το περίφημο ΤΑΠΑ; Ισχύουν αυτά που έλεγε η τέως πρόεδρος κ. Ασπασία Λούβη πριν από έξι μήνες στην «ΚΑΘΗΜΕΡΙΝΗ» στη συνέντευξή της ή ο κ. Φιλάρετος Αλικαρίδης πριν από ενάμιση μήνα στην «ΑΥΓΗ»; Το αναφέρω αυτό για να μη λέτε ότι έχω μονόπλευρη πληροφόρηση.

Τι γίνεται με το ηλεκτρονικό εισιτήριο; Υπάρχουν ομάδες που αντιδρούν στη διαφάνεια, στον έλεγχο και στη λογοδοσία επειδή έχουν βολευτεί σε ένα καθεστώς αδιαφάνειας;

Με απλά ελληνικά, μπορεί εν έτει 2018 να διακινείται δημόσιο χρήμα χωρίς έλεγχο;

Είναι όμηρος το Υπουργείο απεργιακών απειλών και κλεισίματος των αρχαιολογικών χώρων; Τι γίνεται με τα αναψυκτήρια των αρχαιολογικών χώρων;

Ας πάω λίγο στα του ΕΣΠΑ: Με δεδομένη την εγγενή δυσκολία αρκετών Ειδικών Υπηρεσιών Διαχείρισης, των λεγόμενων ΕΥΔ, να ανταποκριθούν σε απαιτήσεις των έργων του τομέα του πολιτισμού, ακούσαμε και προηγουμένως στους λόγους ότι δεν υπάρχει ειδικό τομεακό πρόγραμμα για τον πολιτισμό, υπάρχει όμως κίνδυνος μη έγκαιρης ολοκλήρωσης των έργων εντός της τρέχουσας προγραμματικής περιόδου, με αρνητικές επιπτώσεις στην απορρόφηση των πόρων του ΕΣΠΑ.

Μπορεί η επιτελική δομή του ΕΣΠΑ του Υπουργείου Πολιτισμού, η ΕΔΕΠΟΛ, να ασκεί καθήκοντα ενδιάμεσου φορέα διαχείρισης ή απαιτείται νομοθετική ρύθμιση; Και αν απαιτείται, πότε τη βλέπετε; Η υπαγωγή της ΕΔΕΠΟΛ απευθείας στην Υπουργό δεν θα δημιουργήσει περισσότερες καθυστερήσεις και γραφειοκρατία;

Ποιος είναι ο βαθμός υλοποίησης των μεταφερόμενων έργων και των έργων phasing; Όσο για την Εθνική Πινακοθήκη, θα είναι εφικτή η υλοποίησή της χωρίς τη χορηγία του Ιδρύματος «Σταύρου Νιάρχου»;

Σχετικά με τον Τύμβο Καστά στην Αμφίπολη, στην απόφαση ένταξης του έργου φαίνεται καθαρά η υστέρηση σε εγκεκριμένες μελέτες. Λείπουν τα 2/3 περίπου των μελετών. Θα υλοποιηθεί το έργο τελικά;

Όσο για το Εθνικό Αρχαιολογικό Μουσείο, υπάρχει πρόβλεψη για αναβάθμιση συνολικά της περιοχής; Είναι μια περιοχή που, όπως ξέρουμε, γειτνιάζει με το ιστορικό κτήριο του Εθνικού Μετσόβιου Πολυτεχνείου, ένα κτήριο που δυστυχώς πολλές φορές γίνεται ορμητήριο παραβατικότητας.

Να πάμε, όμως, και στην υλοποίηση των δράσεων που αφορούν τον τομέα του σύγχρονου πολιτισμού και της επιχειρηματικότητας στις πολιτιστικές και δημιουργικές βιομηχανίες.

Έχει προχωρήσει η υλοποίηση των σχετικών δράσεων και ποια είναι η χρονική πρόβλεψη για την ένταξή τους; Σε ποιες ενέργειες προτίθεστε να προβείτε για την επιτάχυνση της υλοποίησης των δράσεων αυτών που είναι σημαντικές για τον σύγχρονο πολιτισμό και τους επαγγελματίες του;

Ο σύγχρονος πολιτισμός, σε όλες του τις εκφάνσεις, παραμένει αναμφίβολα το μεγάλο θύμα και των προεκλογικών εξαγγελιών και υποσχέσεων. Επιβιώνει καθαρά από το μεράκι και το φιλότιμο κάποιων ανθρώπων. Δεν υπήρχε και δεν υπάρχει καμμία πολιτική, κανένα όραμα, καμμία διάθεση για συνέχεια και σοβαρό σχεδιασμό.

Βέβαια όλα αυτά οδηγούν σε εσωστρέφεια, ρουσφέτια και ένα σύστημα πελατειακών σχέσεων για τις επιχορηγήσεις. Το παράδειγμα του θεάτρου είναι χαρακτηριστικό. Στις επιχορηγήσεις η λογική «μοιράζουμε λίγα σε πολλούς» δημιουργεί εξαρτημένους πελάτες, χωρίς να δίνει όμως δυναμική στον χώρο. Χρειάζονται κριτήρια, διαφάνεια, λογοδοσία, για να ξεφύγουμε από την «ημετεροκρατία» που δεν δίνει λογαριασμό σε κανέναν και αυτό ισχύει και στη στελέχωση του Υπουργείου, που αν ισχύει ό,τι και στα άλλα Υπουργεία, βλέπουμε όλο και συχνότερα προκηρύξεις που προσαρμόζονται στα προσόντα των εκλεκτών. Αποκομματικοποίηση της δημόσιας διοίκησης δεν σημαίνει «συριζοποίησή» της.

Το 2021 θα έχουμε την Ελευσίνα Πολιτιστική Πρωτεύουσα της Ευρώπης και είναι μια ευκαιρία να παντρέψουμε την αρχαία ιστορία και παράδοση με τη σύγχρονη ματιά. Δίνουμε εξετάσεις εκεί.

Επιτρέψτε μου να περάσω σε ένα πεδίο που δεν έχουμε αξιοποιήσει όσο θα μπορούσαμε: Τις συνέργειες μεταξύ αθλητικών γεγονότων και πολιτιστικής κληρονομιάς, όταν μάλιστα στην Ελλάδα έχουμε παγκόσμια αθλητικά brand names, όπως τον Μαραθώνα, λόγω του Μαραθωνίου, το Παναθηναϊκό Στάδιο, όπου έγιναν οι πρώτοι σύγχρονοι Ολυμπιακοί Αγώνες, την Ολυμπία, αλλά και δεκάδες μέρη της Ελλάδας όπου μπορούμε να συνδυάσουμε αθλητικές διοργανώσεις με πολιτιστικές διαδρομές.

Το Συμβούλιο της Ευρώπης ετοιμάζει, μάλιστα, μια σχετική έκθεση στην οποία έχω αναλάβει εισηγητής με τίτλο «Ενισχύοντας τη σχέση μεταξύ δημοφιλών αθλητικών διοργανώσεων και πολιτιστικής κληρονομιάς».

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Μισό λεπτό ακόμα θα χρειαστώ, κύριε Πρόεδρε.

Αφορά, βέβαια, σε ευρωπαϊκό επίπεδο αυτή η έκθεση του Συμβουλίου της Ευρώπης, αλλά θα πρέπει να αναδειχθούν και οι μεγάλες δυνατότητες της χώρας μας στον συγκεκριμένο τομέα.

Κλείνοντας, μιας και είμαστε στον αθλητισμό και ο αθλητισμός είναι πολιτισμός -όσο και αν δεν του φαίνεται, όπως είδαμε χθες- επιτρέψτε μου να αναφερθώ και στα χθεσινά επεισόδια της Τούμπας.

Μέσα στη συνολική αποδοκιμασία, επιτρέψτε μου ως πρώην αθλητής να εγκωμιάσω τους αθλητές και των δύο ομάδων που στάθηκαν στο ύψος των περιστάσεων. Ο αρχηγός του ΠΑΟΚ, μάλιστα, αρνήθηκε την προτροπή του Προέδρου του να φύγει η ομάδα.

Δυστυχώς, όμως, έτσι όπως τα έχουμε κάνει δεν είναι αυτοί οι πρωταγωνιστές, αλλά οι παράγοντες, ενίοτε και κουμπουροφόροι, οι οπαδοί, οι δικηγόροι, οι δικαστές και τα μέσα μαζικής ενημέρωσης.

Όσο το ποδόσφαιρο δεν παίζεται στο γήπεδο, αλλά στις δικαστικές αίθουσες, τόσο θα απομακρύνει τον κόσμο και οι υπαίτιοι γι’ αυτό πρέπει να πάνε σπίτι τους να το βλέπουν από την τηλεόραση, που ελπίζω να συνεχίσει να το δείχνει.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, υπάρχουν τρεις συνάδελφοι από τους επερωτώντες Βουλευτές, η κ. Όλγα Κεφαλογιάννη, ο κ. Κωνσταντίνος Τασούλας και η κ. Φωτεινή Αραμπατζή, που έχουν δευτερολογίες.

Ορίστε, κυρία Κεφαλογιάννη, έχετε τον λόγο για πέντε λεπτά για να δευτερολογήσετε.

**ΟΛΓΑ ΚΕΦΑΛΟΓΙΑΝΝΗ:** Κυρία Υπουργέ, νομίζω ότι η διαδικασία ήταν αποκαλυπτική. Ήταν αποκαλυπτική της απραξίας και των λαθεμένων επιλογών που κατ’ εξακολούθηση ακολουθούν την υπουργική σας θητεία.

H απραξία αυτή εκφράστηκε και από τον χρόνο των ρημάτων που ακολουθήσατε: «Υποστηρίζουμε», «επιδιώκουμε», «αναπτύσσουμε», «καλλιεργούμε». Μετά από ενάμιση χρόνο που είσαστε στο Υπουργείο, γίνεται σε ενεστώτα διαρκείας, μάλλον -θα έλεγα- σε ενεστώτα αδρανείας. Όμως, ο ενεστώτας αδρανείας δεν έλυσε ποτέ κανένα πρόβλημα.

Αναρωτιέμαι: Αυτήν την απραξία, αυτές τις λάθος επιλογές ήταν που επιβράβευσε ο Πρωθυπουργός στον τελευταίο ανασχηματισμό; Αναρωτιέμαι: Γνωρίζει τι πραγματικά γίνεται στο Υπουργείο σας;

Κυρία Υπουργέ, σήμερα δεν πείσατε κανέναν. Προφανώς δεν έχετε αντιληφθεί το εύρος και την ουσία του διοικητικού μηχανισμού του Υπουργείου, στο οποίο προΐσταστε. Δεν υπάρχει καμμία δικαιολογία για τα ανύπαρκτα πολιτικά σας αντανακλαστικά. Κατά τη διάρκεια της θητείας σας έχετε κληθεί να διαχειριστείτε ζητήματα ιδιαίτερης βαρύτητας για τον πολιτισμό. Μιλήστε μας, λοιπόν, για κάποιο που έχει αποδώσει. Κανένα. Σταματήστε να μιλάτε συνέχεια για το παρελθόν. Αυτό είναι το εύκολο. Το θέμα -και το δύσκολο- είναι να αντιμετωπίζουμε το παρόν.

Ακόμα δεν έχετε καταφέρει να βάλετε μια σειρά στα σημαντικά ζητήματα. Λειτουργείτε σαν να μην έχετε επαφή με την πραγματικότητα. Γνωρίζετε και εσείς από την τέχνη σας ότι ο πολιτισμός απαιτεί όραμα, σχέδιο, χρονοδιάγραμμα, τεχνογνωσία. Είναι, λοιπόν, λυπηρό το ότι αντιμετωπίζετε τα μείζονα ζητήματα του τομέα του πολιτισμού με τέτοια προχειρότητα, με τον ίδιο τρόπο που αντιμετωπίζετε και τον κοινοβουλευτικό έλεγχο.

Το λέω αυτό για να το ακούσει και ο εκπρόσωπος του ΣΥΡΙΖΑ. Αυτή η επίκαιρη επερώτηση έχει κατατεθεί επανειλημμένα, αλλά η κυρία Υπουργός δεν θεώρησε ότι όφειλε να απαντήσει. Έχει κατατεθεί για πρώτη φορά τον Μάιο του 2017, για δεύτερη φορά τον Οκτώβριο του 2017 και τη συζητούμε σήμερα, τον Μάρτιο του 2018, μετά από δέκα μήνες και βεβαίως τα θέματα τρέχουν. Ο κόσμος του πολιτισμού εκφράζει την ανησυχία του.

Επαναλαμβάνω ότι ο νέος Οργανισμός του Υπουργείου δομήθηκε αποκλειστικά με βάση τις φιλοδοξίες των κομματικών σας φίλων και όχι τις ανάγκες εκσυγχρονισμού του τομέα. Οι εποπτευόμενοι φορείς του Υπουργείου έχουν αφεθεί στην τύχη τους με διοικητικά κενά και αδράνεια παντού. Έτσι συμβαίνει και στο ΤΑΠΑ, τον εκτελεστικό βραχίονα του Υπουργείου. Δεν έχει οργανισμό, δεν επαρκεί το προσωπικό του, δεν έχει αναπτυξιακό σχέδιο και αντί να θέσετε το ζήτημα του ΤΑΠΑ ως προτεραιότητα του σχεδιασμού σας, το υποβαθμίζετε και το καταρρακώνετε, προαναγγέλλοντας συνεχώς ελέγχους.

Αλήθεια, κυρία Υπουργέ, ποιος είναι ο στόχος σας; Μήπως είναι η διάλυση του ΤΑΠΑ;

Σας είπαμε και για τα έσοδα. Ούτε τα έσοδα είστε σε θέση να τα επενδύσετε σωστά. Πέρσι ήταν 17 εκατομμύρια, φέτος 25 εκατομμύρια, τα οποία δεν έχουν εισπραχθεί ακόμα.

Τον Απρίλιο, όπως είπαμε, ανοίγει η τουριστική περίοδος. Ακόμα δεν έχετε ολοκληρώσει τις διαδικασίες πρόσληψης εποχιακού προσωπικού για τα μουσεία και τους αρχαιολογικούς χώρους. Έχετε συνειδητοποιήσει ότι για δεύτερη συνεχή χρονιά τα κυλικεία στους πιο δημοφιλείς αρχαιολογικούς χώρους θα παραμείνουν κλειστά; Τι θα πουλάτε και πώς θα το πουλάτε στα πωλητήρια των αρχαιολογικών χώρων; Το απολύτως τίποτα.

Συνολική ανικανότητα επιδεικνύετε και στο να αξιοποιήσετε τα προσφερόμενα μέσα για την αναβάθμιση του τομέα του πολιτισμού. Και μην μου λέτε για το τομεακό πρόγραμμα, γιατί τομεακό πρόγραμμα ο πολιτισμός είχε μόνο στο Γ΄ Κοινοτικό Πλαίσιο Στήριξης. Στο ΕΣΠΑ 2007 - 2013 δεν υπήρχε τομεακό πρόγραμμα, όμως είχαμε τα ΠΕΠ και την Ανταγωνιστικότητα και από το Υπουργείο έγιναν 654 έργα. Ξαναλέω: Με ΠΕΠ και Ανταγωνιστικότητα.

Ενώ τον Δεκέμβριο του 2014 είχαμε εξασφαλίσει από την Ευρωπαϊκή Ένωση για το 2014–2020 340 εκατομμύρια ευρώ, από αυτά τρία χρόνια μετά δεν έχετε ενεργοποιήσει ούτε τα μισά.

Δεν μπορείτε να απορροφήσετε τα κονδύλια του ΕΣΠΑ για την ολοκλήρωση προγραμμάτων και δράσεων που είναι δρομολογημένα από τα προηγούμενα προγράμματα.

Αναρωτιέμαι: Έχετε συνειδητοποιήσει ότι αυτά τα κονδύλια θα χαθούν οριστικά και αμετάκλητα; Έχετε αναλογιστεί τη ζημιά; Έχετε καθόλου υπ’ όψιν σας ότι τα έργα θα παραμένουν ανολοκλήρωτα;

Τα ίδια θέματα υπάρχουν και με την υπόθεση της ΑΕΠΙ, ένα κεφάλαιο στο οποίο διαπρέπετε για την απόλυτη απραξία σας, ενώ οι δημιουργοί αγωνιούν για τα χρήματα που τους οφείλονται και για το μέλλον τους σε ό,τι αφορά τις αμοιβές για την πνευματική τους δημιουργία.

Φέρατε πριν από έναν χρόνο ακριβώς μία νομικά αμφιλεγόμενη βουλευτική τροπολογία για τον διορισμό επιτρόπου στην ΑΕΠΙ. Αυτό υποτίθεται ήταν ένα έκτακτο μέτρο, μέχρι να φέρετε τον νόμο το καλοκαίρι. Φέρατε τον νόμο, στον οποίο δεν δώσετε ουσιαστικά καμμία λύση, ουσιαστικά αυτοσχεδιάσατε, αγνοήσατε το πνεύμα της κοινοτικής οδηγίας, αδιαφορήσατε γι’ αυτό που λέγαμε εμείς, τη διαφάνεια, τη λογοδοσία και την υπεράσπιση του δημοσίου συμφέροντος και έκτοτε φέρνετε ακόμα εμβαλωματικές λύσεις και προσπαθείτε ουσιαστικά να κρατήσετε το θέμα για να μη «σκάσει».

Συνολικά, λοιπόν, δεν υπάρχει στρατηγικό σχέδιο και το μόνο που κάνετε είναι να βγάζετε συνεχείς ανακοινώσεις ευφορίας, να βαφτίζετε την αποτυχία επιτυχία, την απώλεια εσόδων αύξηση, τις ελλείψεις οργάνωση. Στο μόνο που δίνετε συστηματική προσήλωση είναι η παραπληροφόρηση.

Όμως, η τελική μου ερώτηση είναι αν η στρατηγική σας για τον πολιτισμό συνοψίζεται στη διάλυση των δομών του Υπουργείου Πολιτισμού και Αθλητισμού και την παράδοσή του σε κάποιους εξωθεσμικούς σωτήρες και παντογνώστες. Και όποιος είναι εδώ και γνωρίζει για τι μιλάω, ξέρει πολύ καλά σε τι αναφέρομαι.

Κυρίες και κύριοι συνάδελφοι, ο πολιτισμός είναι περιουσία της χώρας, είναι δημόσιο αγαθό και εσείς ως εκπρόσωπος μιας αριστερής Κυβέρνησης οφείλατε να το υπηρετείτε. Όμως, είπαμε: Άλλος ένας μύθος κατέρρευσε με πάταγο και το δυσάρεστο συμπέρασμα είναι ένα, ότι η Αριστερά στην εξουσία βλάπτει σοβαρά τον πολιτισμό της χώρας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Τον λόγο έχει ο κ. Κωνσταντίνος Τασούλας.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κυρία Υπουργέ, άκουσα την απάντησή σας. Είναι καθαρά υπηρεσιακή και μου θύμισε απολογισμό εξωραϊστικού συλλόγου και όχι του Υπουργείου Πολιτισμού της Ελλάδος.

Υπάρχουν θέματα για τα οποία υπάρχουν διαχρονικές ευθύνες. Ένα θέμα για το οποίο υπάρχουν διαχρονικές ευθύνες για το ότι Υπουργείο Πολιτισμού δεν αποδίδει τα μέγιστα -και δεν αφορά μόνο τη δική σας διακυβέρνηση, αφορά και προηγούμενες- είναι -και πρέπει να το παραδεχθούμε- ότι η θητεία των Υπουργών Πολιτισμού συνήθως είναι πολύ μικρή. Μας αρέσει , δεν μας αρέσει, υπάρχει ένα προσωποπαγές στοιχείο στην άσκηση της πολιτικής στην Ελλάδα, οπότε όταν τα τελευταία τρία χρόνια έχουν αλλάξει τρεις Υπουργοί, όπως και τα προηγούμενα χρόνια άλλαζαν κάθε τόσο οι Υπουργοί, αυτό έχει ως αποτέλεσμα μοιραία και διαχρονικά -δεν είναι τωρινό αυτό το πρόβλημα- να υπάρχει επίπτωση στην απόδοση του Υπουργείου.

Βλέπετε ότι βλέπουμε καλόπιστα τα πράγματα, αλλά υποτίθεται ότι η έλευση της Αριστεράς δεν έγινε για να επαναληφθούν τα λάθη του παρελθόντος, αλλά έγινε για ανεπανάληπτους λόγους, τους οποίους, όμως, δεν βλέπουμε.

Αφού, λοιπόν, έκανα αυτή την αυτοκριτική, οφείλω να σας πω ότι η έλλειψη τομεακού προγράμματος δεν είναι τωρινό πρόβλημα. Η τελευταία φορά που υπήρχε τομεακό πρόγραμμα για τον πολιτισμό ήταν με το ΚΠΣ της περιόδου 1999 – 2004. Έκτοτε το Υπουργείο Πολιτισμού στερείται τομεακού προγράμματος. Αυτό οφείλεται σε μία επιλογή της Ευρωπαϊκής Ένωσης, η οποία δεν προτιμά τα τομεακά προγράμματα, αλλά οφείλεται και σε μία πρωτοβουλία, σε μία προτεραιότητα ελληνική, η οποία δεν το ευνόησε. Όμως, από το 2004 και μετά, αυτό που εσείς στερείστε το στερούνται όλοι. Παρά ταύτα, ανταγωνιστικά διεκδικούν προγράμματα και από τις περιφέρειες και από το Υπουργείο Ανάπτυξης, τα οποία καταφέρνουν να τα πάρουν σε πολύ μεγαλύτερους αριθμούς.

Είπατε ότι η απορρόφηση του προηγούμενου προγράμματος έφτασε το 97%. Αν δεν υπήρχε η παντελής απραξία του 2015 -που δεν ήσασταν Υπουργός τότε-, η απορρόφηση θα έφτανε το 107%.

Το ότι υπάρχουν έργα, όπως το Μουσείο της Σαμοθράκης, το Μουσείο της Αλεξανδρουπόλεως, το Μουσείο των Αιγών ή άλλα μουσεία, όπως των Χανίων ή η Εθνική Πινακοθήκη, τα οποία απορροφούν πόρους από προηγούμενο πρόγραμμα, αποδεικνύει ότι 35 εκατομμύρια ευρώ από το προηγούμενο πρόγραμμα ικανοποιούνται μέσω του καινούργιου. Άρα τα 35 εκατομμύρια ευρώ τα στερούμαστε ως νέα έργα, επειδή ακριβώς καλύπτουν ανάγκες προγενέστερες. Κι αυτό οφείλεται, κυρίως, στην παντελή απραξία που το Υπουργείο σημείωσε το 2015. Συνεπώς δεν είναι τα πράγματα τόσο απλά. Είναι μία κρίσιμη υπηρεσία αυτή της απορρόφησης των κονδυλίων.

Επίσης, θέλω να σας πω ότι υπάρχει ακόμη καιρός και στο πλαίσιο του Ευρωπαϊκού Έτους Πολιτιστικής Κληρονομιάς, που αφανώς και σιωπηλά διανύουμε, στο πλαίσιο της στρατηγικής για το 2020, η Ευρώπη να πεισθεί να εφαρμόσει ένα πρόγραμμα για τον πολιτισμό, εφόσον πεισθεί ότι αυτό ευνοεί και την ανάπτυξη των χωρών.

Είχε τεθεί αυτό το θέμα από τον ομιλούντα, κυρία Υπουργέ, στο Θερινό Ανάκτορο του Οίκου της Σαβοΐας στο Τορίνο, το φθινόπωρο του 2014, παρουσιάζοντας αυτή την περίφημη μελέτη που την έχει το Υπουργείο σας, η οποία αποδεικνύει ότι 1 εκατομμύριο επένδυσης στον πολιτισμό αποφέρει, σε πενταετή προοπτική, υπέρτριπλάσιες επιδράσεις στην οικονομία, στην καταπολέμηση της ανεργίας και στη βελτίωση της ανταγωνιστικότητας των περιοχών όπου γίνονται αυτές οι επενδύσεις.

Κι επειδή η Ευρώπη, καλώς ή κακώς, αυτή την περίοδο είναι προσανατολισμένη και στην οικονομία και στην ανάπτυξη και στα οικονομικά κριτήρια κι όχι μόνο στα ιδεολογικά ή τα θεωρητικά κριτήρια, αυτή η μελέτη πρέπει να επανέλθει στο οπλοστάσιο των επιχειρημάτων μας για νέα προγράμματα και νέους πόρους, κάθετους, υπέρ του πολιτισμού.

**ΠΡΟΕΔΡΕΥΩΝ (Σπυρίδων Λυκούδης):** Κύριε Τασούλα, ολοκληρώστε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Είμαι στον χρόνο μου ακόμη.

**ΠΡΟΕΔΡΕΥΩΝ (Σπυρίδων Λυκούδης):** Δεν είστε στον χρόνο σας. Εγώ έκανα λάθος και σας έβαλα πέντε λεπτά. Είναι τρία λεπτά η δευτερολογία σας. Δεν πειράζει. Απλώς, να ολοκληρώσετε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Καταλήγω, επειδή μιλάμε για τον πολιτισμό, κάνοντας μία διόρθωση, που προφανώς εκ παραδρομής ακούστηκε. Επειδή, όμως, μιλάμε για τον πολιτισμό πρέπει αυτά να τα λέμε.

Οι Δελφικές Γιορτές, που ο Σικελιανός και η γυναίκα του, η Εύα Πάλμερ, έκαναν, δεν έγιναν την περίοδο της Κατοχής. Έγιναν από το 1927 έως το 1931. Και μάλιστα, έχει πολύ ενδιαφέρον, επειδή άκουσα και τον Εκπρόσωπο του Κομμουνιστικού Κόμματος, ότι ο «ΡΙΖΟΣΠΑΣΤΗΣ» ήταν μια από τις εφημερίδες που πολέμησαν τις Δελφικές Γιορτές, χαρακτηρίζοντάς τες ως «υπερφίαλες εκδηλώσεις του αστικού κράτους».

Ο συγκλονιστικός στίχος του Σικελιανού στην κηδεία του Παλαμά τον Φεβρουάριο του 1943 δεν ήταν «ηχήστε παιάνες». Ήταν: «Ηχήστε οι σάλπιγγες… Καμπάνες βροντερές, δονήστε σύγκορμη τη χώρα πέρα ως πέρα… Βόγκα παιάνα! Οι σημαίες οι φοβερές της Λευτεριάς, ξεδιπλωθείτε στον αέρα!».

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρία Υπουργέ, είπατε στην πρωτολογία σας ότι μας ακούγατε τους επερωτώντες Βουλευτές της Νέας Δημοκρατίας με πολλή υπομονή.

Αν εσείς μας ακούγατε με πολλή υπομονή, θα ήθελα να σας πληροφορήσω ότι η υπομονή των κατοίκων της Αμφίπολης, των κατοίκων του Νομού Σερρών και, βεβαίως, των κατοίκων της Μακεδονίας, σώθηκε, κυρία Υπουργέ. Και, ξέρετε, σώθηκε, γιατί τρία χρόνια τώρα εισπράττουν άλλοτε προσβολές, άλλοτε ευχολόγια, σίγουρα πάντως ο κοινός παρονομαστής είναι η εγκατάλειψη του ακτινοβόλου αυτού μνημείου.

Και ξέρετε, κυρία Υπουργέ, σας το λέω γιατί το Σαββατοκύριακο που μας πέρασε βρέθηκα στην περιοχή της Αμφίπολης και σας διαβεβαιώ ότι δεν υπήρχε ένας κάτοικος, ένας πολίτης που να μην πει, να μην αναφωνήσει ένα απέραντο, ένα τεράστιο «γιατί». Γιατί αυτή η εγκατάλειψη; Γιατί, κυρία Υπουργέ, δεν βρήκατε τον χρόνο στα εικοσιπέντε λεπτά της ομιλίας σας, στον πυκνογραμμένο, διαχειριστικό σας λόγο, να δώσετε μία απάντηση. Θέλω να πιστεύω ότι θα δώσετε στη δευτερολογία σας, βεβαίως, και ανυπομονώ να σας ακούσω.

Επαναλαμβάνω, λοιπόν: Πότε θα ξεκινήσουν, επιτέλους, οι εργασίες που προβλέπονται στο ΕΣΠΑ, στο οποίο μπήκαμε ασθμαίνοντας;

Ποιο είναι το σαφές χρονοδιάγραμμα; Και σε τι φάση θα παραδώσετε το μνημείο, κυρία Υπουργέ, εάν τηρηθούν οι προϋπολογισμοί και τα χρονοδιαγράμματα; Θα είναι επισκέψιμο το μνημείο; Γιατί έτσι αφήνετε να διαδίδεται. Θέλουμε μια ξεκάθαρη απάντηση, λοιπόν, κυρία Υπουργέ, όχι μόνο για τη συντήρηση, όχι μόνο για την προστασία και την ανάδειξη αυτού του μεγαλειώδους μνημείου, αλλά και μια απάντηση για την τύχη του σημαντικότατου προγράμματος της ανάλυσης των οστών.

Είναι μια προγραμματική σύμβαση δεσμευμένων 236.000 ευρώ από τον προκάτοχό σας, κ. Τασούλα, μεταξύ του Υπουργείου Πολιτισμού, του Δημοκρίτειου Πανεπιστημίου Θράκης και του Αριστοτελείου Πανεπιστημίου Θεσσαλονίκης για την εξέταση χιλίων σκελετών και συγκεκριμένα εννιακοσίων ενενήντα πέντε σκελετών από την περιοχή της Αμφίπολης και πέντε από τον Λόφο Καστά, που χρονολογούνται από το 100 π.Χ. μέχρι το 200 μ.Χ.

Είναι μια μελέτη που θάψατε στα συρτάρια, αφήσατε να εκπνεύσει άπρακτη μέχρι τον Ιούλιο του 2017 και δεν μπήκατε στον κόπο να ενημερώσετε τους πρυτάνεις και τους καθηγητές για την τύχη της. Μια μελέτη, κυρία Υπουργέ, που θα αποτελούσε ένα ακόμη πολύτιμο, αδιάψευστο, ιστορικό επιχείρημα για την ελληνικότητα της Μακεδονίας, μια ακόμη αποστομωτική απάντηση στους παραχαράκτες της ιστορίας μας.

Δεν δώσατε και καμμία απάντηση, επίσης –και τελειώνω με την ανοχή σας, κύριε Πρόεδρε-, για τον πλούτο που στερήσατε από τον νομό μου, από τη Μακεδονία και απ’ όλη τη χώρα –θα τολμήσω να πω- από τη μη αξιοποίηση του χρυσοτόκου αυτού μνημείου. Σε ποια εποχή, κυρία Υπουργέ, όταν, σύμφωνα με τα πρόσφατα στοιχεία του ΣΕΤΕ για την κεντρική Μακεδονία τα επόμενα χρόνια προβλέπεται 21% αύξηση αφίξεων, 15% αύξηση εξόδων, ενώ ο αριθμός των επισκεπτών για τον πολιτιστικό τουρισμό αναμένεται να ξεπεράσει αυτόν των παραδοσιακών τουριστών για ήλιο και θάλασσα;

Υπολογίζετε, άραγε, στο Υπουργείο Πολιτισμού και στην Κυβέρνηση ποια είναι τα διαφυγόντα κέρδη από την εγκατάλειψη αυτού του μνημείου για τον τουρισμό, για τις επενδύσεις, για τις θέσεις εργασίας; Αναλογίζεστε την ευθύνη σας, κυρία Υπουργέ, που στερείτε πόρους και προοπτικές από μια κοινωνία και μια οικονομία που με τις υφεσιακές σας πολιτικές αφαιμάσσεται;

Απαντήσεις, κυρία Υπουργέ, γιατί έως εδώ!

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Τον λόγο έχει η κυρία Υπουργός για τη δευτερολογία της.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Είναι τόσες πολλές οι ερωτήσεις που έχουν κατατεθεί, που θα έπρεπε να έχουμε μια ολόκληρη μέρα στη διάθεσή μας για να απαντήσουμε με σοβαρότητα και πληρότητα.

Θα ήθελα να σταθώ σε αυτό που ειπώθηκε. Όντως ο πολιτισμός, ειδικά στη σημερινή εποχή, είναι η πυξίδα που βοηθάει στη διαμόρφωση της αυριανής εικόνας της Ευρώπης και του κόσμου. Έχουμε χορτάσει επί χρόνια να ακούμε για το πόσο ο πολιτισμός είναι η βαριά βιομηχανία.

Αυτή τη στιγμή, όμως, είναι κοινή συνείδηση, ειδικά των χωρών της Ευρώπης, ότι ειδικά ο πολιτισμός είναι ένας παράγων καθοριστικός στη διαμόρφωση του αύριο. Σε όλες τις συναντήσεις στην Ευρώπη και διεθνώς βασικό θέμα συζήτησης είναι πώς δημιουργούμε τη νέα Ευρώπη μέσω του πολιτισμού, πώς δημιουργούμε έναν νέο κόσμο που θέλουμε να κατοικήσουμε, να έχει ένα κοινωνικό πρόσωπο και να μην είναι παραδομένο στην απληστία του κέρδους.

Θα ήθελα να επανέλθω σε πιο δικά μας θέματα, επειδή ετέθησαν. Και οφείλω να απαντήσω όχι επειδή μας λείπει ο οραματισμός και η μεγάλη πνοή, αλλά αυτά ήταν τα θέματα τα οποία ρωτήσατε και θεωρώ ότι θέλετε να ακούσετε την απάντηση. Δεν τέθηκαν μόνο επικοινωνιακά.

Επομένως θα ήθελα να σας πω για το Ταμείο Αρχαιολογικών Πόρων. Ετέθη από πολλούς το ερώτημα για το ηλεκτρονικό εισιτήριο. Υπάρχει μια μεγάλη διαφορά. Αυτή τη στιγμή υπάρχει ανάδοχος. Αυτή τη στιγμή έχει καταθέσει τη μελέτη εφαρμογής και πλήρες χρονοδιάγραμμα. Επομένως στο τέλος Μαΐου θα υπάρχει το ηλεκτρονικό εισιτήριο, το οποίο θα εφαρμοστεί πιλοτικά στους χώρους που έχουν ανακοινωθεί και η εφαρμογή του θα μπορέσει να είναι το παράδειγμα για την επέκταση αυτής της εφαρμογής και σε άλλους χώρους, εφόσον βρεθούν οι πόροι.

Ο Επικούρειος Απόλλων είναι επίσης ένα θέμα το οποίο προχωράει. Κατατίθεται τέλος Μαρτίου το τεχνικό δελτίο από την ΕΦΑ Ηλείας, σε συνεργασία με τις κεντρικές υπηρεσίες του Υπουργείου, για το στέγαστρο και την αναστήλωση. Και εδώ θέλω να συμφωνήσω μαζί σας, κύριε Τζαβάρα. Αυτή τη στιγμή οι υπηρεσίες του Υπουργείου Πολιτισμού, οι άνθρωποι που δουλεύουν νυχθημερόν για όλα αυτά τα έργα υποστελεχωμένοι, οι Εφορείες καταβάλλουν ηρωικές προσπάθειες, για να μπορέσουμε να προλάβουμε όλα αυτά τα έργα. Θυμίζω ότι υπάρχουν και άλλα έργα τα οποία προκύπτουν από τα μεγάλα τεχνικά έργα, που απαιτούν καινούργιες ανασκαφές, καινούργιες αναστηλώσεις και συντηρήσεις.

Έρχομαι στην Αμφίπολη. Η Αμφίπολη είναι μια ιστορία που αναμφίβολα εκπροσωπεί ένα από τα πιο σημαντικά αρχαιολογικά ευρήματα στην Ελλάδα. Όμως, θεωρούμε ότι ο τρόπος που υπήρξε η αποκάλυψη του μνημείου δεν σεβάστηκε τους αρχαιολογικούς χρόνους. Εδώ λέω πολύ συχνά ότι οι αρχαιολόγοι παίρνουν τους αιώνες και τους παραδίδουν στους αιώνες. Επομένως η αρχαιολογική σκαπάνη χρειάζεται ησυχία, ηρεμία, χρειάζεται τον χρόνο της. Εδώ υπήρξε μια έμφαση στο επικοινωνιακό κομμάτι και δεν αφέθηκε ο ικανός χρόνος, ώστε το μνημείο αυτό να αποκαλυφθεί σταδιακά.

Οι υπηρεσίες του Υπουργείου Πολιτισμού έκαναν το καθήκον τους, διότι το μνημείο, έχοντας αποκαλυφθεί, είχε μεγάλες ανάγκες στερέωσης, στήριξης και επεμβάσεις για τα όμβρια ύδατα, για να μπορέσουν να μην καταστρέψουν επιπλέον το μνημείο. Το μνημείο δεχόταν πιέσεις από μια πλέον διαφορετική στάθμη και βάρος. Όσο ήταν μέσα στη γη, ήταν προστατευμένο. Τώρα είναι εντελώς απροστάτευτο. Γι’ αυτό οι υπηρεσίες έδωσαν μεγάλη έμφαση στην προστασία και στη στερέωση του μνημείου.

Ωστόσο, όπως ξέρετε, το μνημείο αυτό έχει μπει πλέον στην πορεία με προγράμματα μέσω του «INTERREG» και μέσω του προγράμματος ΕΣΠΑ, σε συνεργασία με την περιφέρεια και, επομένως, έχει μπει στη διαδικασία να μπορέσει να προχωρήσει η αναστήλωση, έτσι ώστε να παραδοθεί στους κατοίκους.

Πιστεύουμε, πραγματικά μαζί σας, ότι ένα μνημείο αποτελεί ένα θέμα, μια δυνατότητα ανάπτυξης της περιοχής και δουλεύουμε προς αυτή την κατεύθυνση, όμως δεν μπορούμε να λέμε ψέματα ότι αυτό θα γίνει αύριο. Χρειάζεται τον χρόνο του αυτό και το βλέπουμε από άλλα τέτοια εμβληματικά μνημεία που χρειάζονται έναν χρόνο για να αποκατασταθούν, να είναι επισκέψιμα και να δοθούν στις τοπικές κοινωνίες και στους επισκέπτες.

Τώρα αναφέρθηκε πολύ εκτενώς στο θέμα της πολιτιστικής διπλωματίας και τις επαφές που έχουν γίνει στο εξωτερικό. Υπάρχει μια πολύ μεγάλη δραστηριότητα, η οποία έχει δράσεις που ακολουθούν. Δεν είναι απλώς υπογραφή μνημονίων και λόγια, όπως έγινε και με τη Ρωσία και με την Κίνα. Υπάρχει ένας μεγάλος αριθμός δραστηριοτήτων, εκθέσεων, ανταλλαγών, θεάτρου, χορού, παραδοσιακής μουσικής, εκθέσεων αρχαιολογικών και σύγχρονου πολιτισμού.

Θα έπρεπε να φάμε πάρα πολύ χρόνο για αυτό, ωστόσο σας διαβεβαιώ ότι υπάρχει ένα πολύ μεγάλο και ενδιαφέρον πρόγραμμα, που θα εκτυλιχθεί μέσα στο 2018 και, όπως συμφωνήσαμε με τον ομόλογο Κινέζο Υπουργό Πολιτισμού, η επιθυμία μας είναι να συνεχιστούν στα πέντε επόμενα χρόνια. Επίσης, υπάρχει μια πολύ ενδιαφέρουσα συνεργασία με την Ιταλία, που ήδη θα εφαρμοστεί από φέτος το καλοκαίρι, με τη συνεργασία του Φεστιβάλ Αθηνών και του αντίστοιχου Φεστιβάλ της Νοτίου Ιταλίας, μια αντίστοιχη και με άλλες δράσεις με την Όπερα Ροσίνι και τη Λυρική Σκηνή, με το Εθνικό μας Θέατρο. Υπάρχει, επίσης, με τη Σερβία με τα δύο εθνικά θέατρα με τα οποία θα συνεργαστούν. Για πρώτη φορά, όσο και αν σας φαίνεται περίεργο, υπάρχει μνημόνιο συνεργασίας με την Κύπρο.

Θα ήθελα να τονίσω ένα ολοκληρωμένο πρόγραμμα που έχουμε κάνει γύρω από το θέατρο: Παίρνουμε τα παιδιά που βγαίνουν από τις σχολές, που δεν τα ξέρει κανείς και που δεν έχουν πλέον τη δυνατότητα -και εδώ απαντάω σε εσάς, κύριε Δελή- να πληρώσουν κάποιον χώρο να κάνουν πρόβες και δίνουμε την υποδομή του Υπουργείου Πολιτισμού και μάλιστα του Μεγάρου Μουσικής σε αυτά τα νέα, άγνωστα παιδιά.

Πενήντα σχεδόν σχήματα χορού, θεάτρου και μουσικής έκαναν δωρεάν τις πρόβες τους σε αυτούς τους μεγάλους χώρους του Μεγάρου Μουσικής. Αυτά τα νέα παιδιά παρουσίασαν τη δουλειά τους, πάλι εντελώς δωρεάν, μέσα από τη συνεργασία μας με το Δημοτικό Θέατρο Πειραιά.

Με τις επιχορηγήσεις σταματήσαμε αυτή την κατρακύλα και τις τεράστιες δυσκολίες που είχαν δημιουργηθεί στο ελεύθερο θέατρο, το οποίο στην πραγματικότητα είναι το φυτώριο. Από εκεί γεννιούνται οι νέες δυνάμεις του θεάτρου, εκτός από τα μεγάλα μας κρατικά θέατρα. Οφείλαμε να επανενεργοποιήσουμε τις επιχορηγήσεις για το θέατρο και για τον χορό.

Δεν κάναμε όμως μόνο αυτό. Περάσαμε έναν κωδικό, ο οποίος θα εξασφαλίζει πλέον μόνιμα τις επιχορηγήσεις στο ελεύθερο θέατρο -και ελπίζουμε και στον χορό- έτσι ώστε να μην είναι κάτι το οποίο θα τυχαίνει, να μην είναι κάτι το οποίο θα το επιθυμεί ο εκάστοτε Υπουργός, αλλά να είναι μια σταθερά στην πολιτική πολιτισμού για το ελεύθερο θέατρο και τον χορό.

Επίσης, με την εξωστρέφεια και με τη στήριξη των ΔΗΠΕΘΕ μέσα από την προηγούμενη αλλά, κυρίως, μέσα από την τωρινή προγραμματική σύμβαση, που συμπεριλαμβάνει κίνητρα και αυστηρά αξιολογικά κριτήρια, αναβαθμίζουμε τη δουλειά στην περιφέρεια, δίνουμε έμφαση στους νέους, δίνουμε έμφαση στις θέσεις εργασίας, δίνουμε έμφαση στις συνεργασίες μεταξύ των ΔΗΠΕΘΕ, αλλά και με άλλα αντίστοιχα θέατρα του εξωτερικού. Τα κίνητρα είναι ακριβώς οικονομικά, για να μπορέσουμε να στηρίξουμε αυτές τις πρωτοβουλίες κι έτσι να αναβαθμιστεί και ο θεσμός των ΔΗΠΕΘΕ, που είναι ένας πολύ σημαντικός θεσμός για μια πραγματική δημοκρατία στον χώρο του πολιτισμού.

Ενεργοποιείται –επειδή ετέθη αυτό το ερώτημα- η χορηγία του «Νιάρχος». Υπήρξε αίτηση ματαίωσης της διάλυσης από την ανάδοχο εταιρεία κι έτσι θα συνεχίσει η εργασία της αναδόχου εταιρείας με την ενεργοποίηση της χορηγίας «Νιάρχος» στην Πινακοθήκη.

Ο πολιτισμός είναι δημόσιο αγαθό. Δουλεύουμε εντατικά για έναν πολιτισμό για όλους, χωρίς αποκλεισμούς, με κοινωνικό πρόσωπο σε όλη την επικράτεια, με πνεύμα συνεργασίας, εξωστρέφεια, διαφάνεια και, επιτέλους, κανόνες.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Τον λόγο έχει ο κ. Κωνσταντίνος Τζαβάρας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ, κύριε Πρόεδρε.

Επειδή, κυρία Υπουργέ, δεν θέλω να σας αδικήσω, πράγματι, είμαι υποχρεωμένος να ομολογήσω ότι στη δευτερολογία σας ήσασταν πολύ πιο προσιτή και πιο κατανοητή. Θεωρώ ότι πήραμε απαντήσεις σε αρκετά ζητήματα.

Δευτερολογώντας, όμως, θα ήθελα να σας επισημάνω ένα πολύ σοβαρό θέμα –κατά την άποψή μου- το οποίο το θίξατε στην πρωτολογία σας, αυτό της οικονομικής ενίσχυσης ή –καλύτερα- της διασφάλισης από το Υπουργείο πόρων για την ενίσχυση της ντόπιας παραγωγής ταινιών.

Αντιλαμβάνεστε πολύ καλά ότι η ενίσχυση αυτές τις ώρες της οικονομικής κρίσης των δημιουργών στον χώρο του κινηματογράφου έχει τεράστια σημασία. Διότι ο κινηματογράφος πέρα από την αισθητική του κομίζει στη χώρα και μια σειρά δευτερογενείς συνέπειες, που είναι αξιοποιήσιμες και σε οικονομικό επίπεδο και σε πολιτισμικό επίπεδο και σε επίπεδο που να κάνει όλον τον κόσμο να προσέχει την Ελλάδα.

Παραλάβατε έναν νόμο, τον ν.3905/2010 και μια υπουργική απόφαση του Αυγούστου του 2012. Με αυτές τις διατάξεις των δύο κανονιστικών κειμένων η ΕΡΤ, τα συνδρομητικά κανάλια και τα ιδιωτικά κανάλια είναι υποχρεωμένα να δίδουν η μεν ΕΡΤ το 1,5% του τζίρου της, τα δε ιδιωτικά κανάλια είναι υποχρεωμένα να δίνουν το 1,5% των εσόδων από διαφημίσεις για την ενίσχυση της ντόπιας παραγωγής ταινιών.

Αντ’ αυτού, με τον ν.4487 ήρθατε και μειώσατε και περιορίσατε αυτόν τον πόρο όσον αφορά τα συνδρομητικά κανάλια και περιορίσατε τη βάση του υπολογισμού του 1,5% μόνο στα έσοδα από διαφημίσεις.

Επειδή μας κατηγορήσατε ότι σας παραδώσαμε μια πολύ χαμηλού επιπέδου κατάσταση, που δεν μπορέσατε πλέον να δημιουργήσετε αυτό που θέλατε και εμποδιστήκατε από την κακώς κρατούσα στο Υπουργείο κατάσταση, εγώ θέλω να σας ρωτήσω το εξής: Τι έχετε κάνει μέχρι σήμερα για να εισπράξετε αυτά τα χρήματα και να τα αποδώσετε στους δημιουργούς;

Αυτή την ερώτηση την είχα κάνει και στον κ. Ξυδάκη και μου είχε υποσχεθεί ότι, πράγματι, θα δραστηριοποιηθεί, θα συντονίσει όλες τις ενέργειες που χρειάζεται, ώστε οι δημιουργοί του κινηματογράφου κάποτε να πάρουν αυτό που τους αξίζει. Και αν δεν έχετε κάνει τίποτα ακόμη, εγώ δεν θα σας κακίσω, γιατί ξέρω ότι υπάρχει σθεναρή αντίσταση από τα κανάλια.

Όμως, επειδή είστε άνθρωποι όλοι που πρέπει μαζί με εμάς να δώσετε έναν αγώνα για να γίνει ο πολιτισμός -όχι μόνο ο αρχαίος που μας έχει παραδοθεί, αλλά και ο σύγχρονος, τον οποίο καθημερινά δημιουργεί η χώρα μας- μια υψηλή προτεραιότητα σε όλες τις προσπάθειες όλων των πολιτικών κομμάτων, σας λέω, λοιπόν, να προσπαθήσετε σ’ αυτή την κατεύθυνση και θα έχετε και τη δικά μας στήριξη.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Τζαβάρα.

Κυρία Υπουργέ, θέλετε να σχολιάσετε κάτι ή να δώσετε κάποια απάντηση, γιατί τελειώσαμε;

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ναι, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Για το θέμα του Κέντρου Κινηματογράφου και για το θέμα του κινηματογράφου στην Ελλάδα, όπως ξέρετε, έχει περάσει ένας νόμος που αφορά το cash rebate, το οποίο δίνει 25% για παραγωγές και ξένες και ελληνικές και αυτό είναι ένα πολύ σημαντικό βοήθημα στην ανάπτυξη των παραγωγών στην Ελλάδα.

Θα ήθελα να τονίσω ότι αυτή τη στιγμή έχει για πρώτη φορά διευθύντρια το Κέντρο Κινηματογράφου για το Hellenic Film Commission. Αυτό είναι ένα πολύ σημαντικό βήμα, το οποίο δεν είχε ενεργοποιηθεί από το 2010, όπως το προέβλεπε ο νόμος. Από τον Μάρτιο του 2017 το Hellenic Film Commission λειτουργεί ως πρωτεύων σημείο επαφής επαγγελματιών από το εξωτερικό και τους προσφέρει πληροφορίες, δυνατότητες επαφής για άδειες κινηματογράφησης στη χώρα και τους συνδέει με Έλληνες παραγωγούς.

Επίσης, το Hellenic Film Commission έχει δραστηριοποιηθεί εντόνως στο Φεστιβάλ Καννών, στο Φεστιβάλ Βερολίνου και σε άλλα κέντρα όπου υπάρχουν δραστηριότητες γύρω από τον κινηματογράφο, για να προωθήσει τη χώρα μας, για να μπορέσει να προωθήσει τον πλούτο του τοπίου στη χώρα μας και τις δυνατότητες η χώρα αυτή να γίνει φιλική στον κινηματογράφο.

Το Υπουργείο Πολιτισμού στηρίζει το Κέντρο Κινηματογράφου στον βαθμό που μπορεί, δουλεύουμε και γίνεται πολύ μεγάλη προσπάθεια, για να εξασφαλίσουμε το ποσοστό από τα διαφημιστικά έσοδα των τηλεοπτικών σταθμών.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της υπ’ αριθμό 6/5/26-10-2017 επίκαιρης επερώτησης, με θέμα: «Ανικανότητα της Κυβέρνησης στη χάραξη στρατηγικής και αντιμετώπισης των θεμάτων του πολιτισμού».

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 21.13΄ λύεται η συνεδρίαση για την προσεχή Τετάρτη 14 Μαρτίου 2018 και ώρα 13.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**